Filmy Thari "Washiya" Dhigu Hedhun Elhigoii Kamaku Nudhiya? - Vaguthu\nފިލްމީ ތަރި ވާޝިޔާ\nބައިސްކޯފްގެ ސީރީޒް "ތިން ބިބީ" އިން ފިލްމީ ދާއިރާއަށް ތަޢާރަފުވި ވަޝިޔާ މުހައްމަދު (ޝިޔާ)އަކީ ހަލުވިކަމާއި އެކު ފިލްމީ ދާއިރާގައި ފިޔަޖަހަމުން އަންނަ ކުޅަދާނަ ބަތަލާއެކެވެ. އޭނާގެ މޮޅު އެކްޓީން އާއި އެކު މިވީ ކުރުު މުއްދަތުގެ ތެރޭގައި ވެސް ފިލްމާއި، ސީރީޒް އަދި އިޝްތިހާރުތަކުން ފުލުފުލުގައި އޭނާ ޖާގަ ހޯދަމުން ދަނީ ނުހަނު ފަޭހަކަމާއި އެކުގައެވެ.\nއެހެންނަމަވެސް ވާޝިޔާ އަށް ފަހަކަށް އައިސް އަމާޒުވަމުންދާ ފާޑުކިޔުންތަކަކީ އޭނާގެ ހެދުން އެޅުމުގެ ވައްޓަފާޅިއަށެވެ. އެގޮތުން ސިމްބޮލިކް ރެކޯޑްސް އިން ދާދިފަހުން ނެރުނު ކޯވަރެއް ލަވަޔާއި ޖެލީގެ އިޝްތިހާރުގައި ވެސް އޭނާ ހެދުން އެޅި ގޮތާއި މެދު ބައެއް އާއްމުންގެ ފާޑުކިޔުން އަމާޒުވިއެވެ. އާއްމުކޮށް ފިލްމާއި، ވީޑިއޯ އަދި ލަވައިގައި ހެދުން އަޅަނީ އަމިއްލައަކަށް ނޫނެވެ. އެހެންނަމަވެސް ވާޝިޔާ ހެދުން އެޅީ ސައްތައިން ސައްތަ މުސްލިމް ޤައުމަކާއި އެންމެ އެކަށީގެންވާ އަހުލާގީ ފެންވަރަށް ނޫން ކަމަށް ބުނެ ބައެއް މީހުންގެ ފާޑުކިޔުން ވަނީ އަމާޒުކޮށްފައެވެ.\nފިލްމީ ތަރި ވަޝިޔާ ދިގު ހެދުމުގައި ލި ފޮޓޯ\nމިފަހަރު އޭނާ އަށް ފާޑުކިޔުން އަމާޒުވީ "ހިޔަލަ" މި ނަމުގައި މީސްމީޑިއާއަށް ދޫކޮށްލި ފޮޓޯތަކަކާއި އެކުގައެވެ. އެ ފޮޓޯތަކުގައި އޭނާ ހުރީ އޮރެންޖުކުލައިގެ ދިގުހެދުމެއް ލައިގެންނެވެ. ބޮލުފިތިކޮޅެއްވެސް އަޅައިގެން ހުރި އެ ފޮޓޯތަކަށް ފާޑުކިޔުން އަމާޒުވާން ފެށީ ފައި ދައްކައިގެން ހުރި ފޮޓޯއެއް އޭގެ ތެރޭގައި ހިމެނުމުންނެވެ. އާއްމުންގެ ތެރެއިން ބައެއް މީހުން ދަނީ އެއީ ދިވެހި ހެދުމަށް ހުތުރު އެރުވުން ކަމަށް ބުނަމުންނެވެ.\nއެހެންނަމަވެސް ފެޝަން އިންޑަސްޓްރީ އާއި ފިލްމީ ދާއިރާގެ ގިނަ މީހުންގެ ތައުރީފު އެ ފޮޓޯތަކަށް ލިބުނެވެ. އެ ޕޯސްޓުގައި ވަޝިޔާ ބުނީ ހިޔަލަ އަކީ އޭނާގެ މާމަ ކަމަށާއި، އެއީ އޭނާ ދުށް އެންމެ ރީތި އެކަކު ކަމަށެވެ.\nއަދި އެ ފޮޓޯ ޝޫޓަކީ އެއީ އޭނާ އަާއި ގާތް ޝޫޓެއް ކަމަށް ވެސް ބުންޏެވެ.\nރަވީ އާއި މުއާ: ރައްޓެހިންނަށް ވުރެ ބޮޑަށް ދެކެނީ އާއިލާއެއް ގޮތަށް!\nކިހާބޮޑު ވެއްޖެ ކަމެއް. ޟިދިވެހީންނާއި ނުބެހޭކަށް ކަމެއް ނޯވޭ. ބަލަ އެމީހަކު ކުރި ކަމެއް އެމީހަކަށް. މަށަށް ކޮންކަމެއް\nޖެނުއަރީ 6, 2021 16:11\nއެމީހުން ފޮޓޯނަގާފަ އެހެން މީހުންނަށް އިސްތިހާރު ނުކޮށް ބަހަޓާނަމަ ބެހޭކަށް ނުޖެހޭނެ\nޖެނުއަރީ 5, 2021 16:55\nފިލްމް އިންޑަސްޓްރީގެ ގިނަމީހުން މިކަމަށް ތައު ރީފްކު ރާނެ ، އެއީ ގިނަމީހުން ދެކެން ބޭނުންވާ އުޅެންބޭނުންވާގޮތް\nޖެނުއަރީ 5, 2021 17:06\nދިވެހި ހެދުން މޮޑަން ކޮށްފަޔޯ މޮޑަން ކުރިކަމަށް ވަނީ ހެދުން ނަގާ ވޮލުގަ އެޅުވީމަރަ؟\nޖެނުއަރީ 5, 2021 18:34\nތި މޮޑާރން ވަމުން ގޮސް އެންމެ ފަހުން އޮރިޔާންވެސް ވާނެ\nޖެނުއަރީ 6, 2021 11:40\nއަދި އަންޑަރ ވެއަރ އެއް ނުލާ ހެދުން ބޮލުގަ އެޅީމަ އޭރުން އެންމެ ބޮޑަށް މޮޑަން ވާނީ ހަޔާތްމަދުކަން މަހިތަށް އަރަނީ\nޖެނުއަރީ 5, 2021 18:00\nމިއީ ކޮޕީ ކޮށްފަ އިން ފޮޓޯއެއް.\nޖެނުއަރީ 5, 2021 18:21\nދިވެހިންނެކޭ ޝިކާރަކުރަން އުޅޭ ވަލު ޖަނަވާރުންނެކޭ ތަފާތެއްނެތް އަބަދުވެސް މިކަހަލަ ދަނޑިވަޅެއް ބަލައިގެން އުޅޭނީ މީހަކު ނޮޅާ ކާލެވޭތޯ.\nޖެނުއަރީ 5, 2021 18:22\nއަސްލުވެސް ބަލާލަން ވެސް ހުތުރު.\nޙާދަ ހުތުރުކަން ބޮޑު މީހެކޭތީ.....\nޖެނުއަރީ 5, 2021 18:56\nތިވެސް ފިލްމީ ތަރިއެއް.. މިހާރަކު ނޫޅޭ ފިލްމު ކުޅެން އިނގޭ މީހަކު.. ބޮޑަށް އޮރިޔާންވެ ގިނަ މީހުން ގައިގަ ކޭއްތުނު ވަރަކަށް މިހާރު މަޝްހޫރުވާނެ.. ދިގުހެދުމަށްވެސް ހުތުރު..\nޖެނުއަރީ 5, 2021 19:24\nތިޔައް ކިޔަނީ ހަޔާތްކުޑަވުން ތިމާއައް ތިމާފެނި އަމިއްލައައް މޮޅުވެފަ ތިޔަ ހުރީ މީހުން ބެހޭނެތާ ސޯސަލްމީޑިޔާ އައް ފޮޓޯ އަޅާ އޮރިޔާން ދައްކަން އުޅެންޏާ 👎🏻\nޖެނުއަރީ 5, 2021 19:44\nތި މަންނަ މީ ނޯރާ ޔޯ🤣🤣\nއޮރިޔާން ވި ވަރަކައް މައްޝޫރު ވާނެ.\nލަދެއް ހަޔާތެއްވެސް ނުހުންނަ ބައެއް ތީ. ނަ މުން މުސްލި މުންނޯ...\nޖެނުއަރީ 5, 2021 20:12\nއޭ ޙާމް. ކީކޭ؟ އެމީހެއް ކުރިކަމެއް އެމީހަކަށްށޭ ތިޔަ ބުނަނީ މުޖުތަމަޢުގައި ފާސިޤު ޢަމަލަށް ހިންގާ އިރު އެއްޗެކޭ ނުބުނެ ހުންނާށޭ ތަ. މީހެއް މަރާލީމަ، ކުޑަކުއްޖެއްގެ ރޭޕް ކުރީމަ ވެސް ހަމަ އެހެއްތަ ބުނާނީ؟ މިއީ އިސްލާމީ ޤައުމެއް މިތާގައި އޮރިޔާމުން އުޅުމުގެ އާދަކާދައަށް ތަރުހީބު ލިބޭ ކަންކަމަށް ބަސް ބުނެވޭނެ ކޮންމެ މީހަކަށް ވެސް. އަދި މިއީ އިސްތިހާރުވެ އެންމެންނަށް ފެންނަ ގޮތަށް ކުރާ ކަމެއް . ނޫން ނަމަވެސް ތިހެން ބުނަން ޖާގައެއް އޮފީސް ކަންނޭނގެ.\nޖެނުއަރީ 5, 2021 20:19\nހިޔަލައަކީ މަގޭވެސް މާމާ....އެކަމު ތިފާޑަކަށް ނޫން މާމަ އުޅުނީ އަކީ...\nޖެނުއަރީ 5, 2021 20:58\nމޮޑެލް ކުރަން ފޮޓޯ ނަގަންވެއްޖެޔާ، އަންހެން ކުދިންނަށް ކޮންމެ ގޮތެއްވެސް އޯކޭ، ރޯ އަރިޔާންވިޔަސް ހެޔޮ، ޖަނަވާރެއްހެން އޮންނަން ވިޔަސް އޯކޭ، ކިހާ ދެރަ ކަންކަން މީ\nޖެނުއަރީ 5, 2021 21:22\nވަޝިޔާ އެއް ނޫން ވާޝިޔާ އިނގޭތޯ\nޖެނުއަރީ 6, 2021 01:19\nޖެނުއަރީ 6, 2021 00:21\nމަޝްހޫރުވަާން ވެގެން ހެދުމެއް ލިޔަސް ބަލާނީ އޮރިޔާން ވެވޭތޯ.\nޖެނުއަރީ 6, 2021 02:52\nތިވަރު ނުވެބާ ދިވެހންނޭ....... އޭ ހަމަ މީހެއްގެ ފާރ.\nޖެނުއަރީ 6, 2021 06:26\nކައިޒީން އެކަމަކު ގޯސްވާނީ .\nޖެނުއަރީ 6, 2021 07:00\nހާދަ އަގަ ބޮޑޭ ދޯ... އާފަލުކާން އޯކޭ ވާނެ\nދިވެހި މުސްލިމު މީހާ\nޖެނުއަރީ 6, 2021 07:19\nތިޔަ ހުރީ ހަމަ ރަނގަޅަށްވެސް ދިވެހިވަންތަ ވެވިފައި،. މުސްލިމުންގެ ނަމުގައި ދިވެހިރާއްޖޭގައި އުޅެނީ ގިނައިން ތިޔަކަހަލަ އެއްޗެތި\nޖެނުއަރީ 6, 2021 09:13\nމަ ނުދެނަހުރިން މީކީ ތަރިއެއްކަމަކަށް.. ކޮންތާކުން ފައިބާ ހުރި ތަރިއެއްތަ؟ ތިރީ ކޮޅުން ނުހިއްލާ މަތީކޮޅުން ބާލަ ބަލަ...ކިހާބޮޑު އަހުވައެއްތަ.\nޖެނުއަރީ 6, 2021 12:02\nއަހަރެންވެސް ތިބާ ވެސް މަރުވާނެ. ސުވާލުކުރެވޭނެ. އެދުވަހަށް ބިރުވެތިވެ އިސްލާހުވޭ. އެދުވަހުން ސަޕޯޓަރުނުތިބޭނެ ކަން ތިބާއަށް އިނގޭރި ތިގޮތް ދޫކޮށް ތަޢުބާވެ\nޖެނުއަރީ 7, 2021 20:34\nކުރުއެއްޗިސް ބަލަން ބޭނުން މީހުން ނުބަލާ ތިބޭ!


Male' Ge Magehge Matheegai Barahanaa Haalugai Oi Meehaku Fenna Vedio Eh Dhauruvaan Fashaifi މާލޭގެ މަގެއްގެ މަތީގައި ބަރަހަނާ ހާލުގައި އޮތް މީހަކު ފެންނަ ވީޑިއޯއެއް ދައުރުވާން ފަށައިފި – Huvadhoo News Male' Ge Magehge Matheegai Barahanaa Haalugai Oi Meehaku Fenna Vedio Eh Dhauruvaan Fashaifi Huvadhoo News\nމާލޭގެ މަގެއްގެ މަތީގައި ބަރަހަނާ ހާލުގައި އޮތް މީހަކު ފެންނަ ވީޑިއޯއެއް ދައުރުވާން ފަށައިފި\nމާލޭގެ މަގެއްގެ މަތީގައި ބަރަހަނާކޮށް ވެއްޓިފައި އޮތް ދިވެހި ފިރިހެނަކު ފެންނަ ވީޑިއޯއެއް މީސްމީޑިއާގައި ދައުރުވާން ފަށައިފިއެވެ.\nޓުވިޓާގައި މިހާރު ދައުރުވަމުންދާ 10 ވަރަކަށް ސިކުންތުގެ ވީޑިއޯއިން ފެންނަ ގޮތުގައި ބަރަހަނާ ހާލުގައި އޮތް މީހަކު މާލޭގެ މަގެއްގެ މަތީގައި ވެއްޓިފައި އޮންނަ މަންޒަރު ފެނެއެވެ. އަދި އެމީހާ ކެއްސާ ކަމާއި ކެއްސުމުގެ ސަބަބުން އަނގައިން ކޮންމެވެސް އެއްޗެއް އަންނަތަންވެސް އެވީޑިއޯއިން ފެނެއެވެ.\nމިމަންޒަރު ވީޑިއޯކޮށް ޝެއަރ ކޮށްފައިވާ ޕޯސްޓަށް ގިނަ ބަޔަކު ގެންދަނީ ސަރުކާރާ ދެކޮޅަށް ނުރުހުން ފާޅުކުރަމުންނެވެ. ގިނަބަޔަކު ބުނަނީ މިސަރުކާރު އައި ފަހުން މިޒާތުގެ ކަންތައް އިތުރުވެފައިވާ ކަމަށާއި، މަސްތުވާތަކެތީގެ ވަބާގައި ޖެހިފައިވާ ޒުވާނުން އިތުރުވެ މަގުމައްޗަށް ވެއްޓިފައި ތިބޭ މަންޒަރު ފެންނަ ގޮތް ގިނަވެފައިވާ ކަމަށެވެ.\nމީގެ ކުރިންވެސް ބަރަހަނާ ހާލުގައި ހުރި މީހަކު މާލޭގެ މަގެއްގެ މަތީގައި ހުއްޓާ ގިނަބަޔަކަށް ވަނީ ފެނިފައެވެ.


Pointakun fuhdhan jehumun Eagles hiyhamaeh nujehunu\nޕޮއިންޓަކުން ފުއްދަން ޖެހުމުން އީގަލްސް ހިތްހަމައެއް ނުޖެހުނު\nދިވެހި ޕްރިމިއާ ލީގްގެމެޗަކަށް ނިކުތުމުގެ ކުރިން އީގަލްސްގެ ކުޅުންތެރިން ވޯމްއަޕް ކުރަނީ --- ފައިލް ފޮޓޯ: ކުލަބު އީގަލްސް\nއުރީދޫ ދިވެހި ޕްރިމިއާ ލީގްގައި މިރޭ ޔުނައިޓެޑް ވިކްޓރީއާ ދެކޮޅަށް ކުޅުނު މެޗްގައި ލަނޑެއް ނުޖެހި އެއްވަރުވުމަކީ އީގަލްސްއަށް ހިތްހަމަޖެހޭ ނަތީޖާއެއް ނޫން ކަމަށް އީގަލްސްގެ އެސިސްޓެންޓް ކޯޗް އަޙްމަދު ޝާކިރު (ސާކިއްޓޭ) ބުނެފި އެވެ.\nޔުނައިޓާޑް ވިކްޓްރީއާ ދެކޮޅަށް މިރޭ ކުޅުނު މެޗަށް ފަހު ޝާކިއްޓޭ ބުނީ އެއްވަރުވުމަކީ އީގަލްސްގެ ފެންވަރެއް ނޫން ކަމާށާއި މެޗް އެއްވަރު ވެގެން ނިމުނީ ޔުނައިޓަޑް ވިކްޓްރީން މިރޭ އިތުރަށް މަސައްކަތް ކޮށްގެން ކަމަށެވެ.\nޝާކިއްޓޭ ބުނީ ފުރަތަމަ ހާފުގައި އީގަލްސްގެ ކުޅުންތެރިންނަށް ގޭމް ތެރެއަށް ނުވަދެވުމުން އެކަމުން ނަތީޖާއަށް އަސަރު ކުރި ކަމަށެވެ.\n"އީގަލްސްގެ ފެންވަރުގައި، އީގަލްސް މިއަށް ވުރެ ރަނގަޅަށް ކުޅޭނެ. މިއީ ނަތީޖާ ނެރެވެން ޖެހޭނެ މެޗެއް، ދެން ލީގަށް އާ ޓީމެއް ކަމަށް ވިޔަސް ޔުނައިޓަޑް ވިކްޓަރީގައި އެބަތިބި މިފެންވަރުގައި މީގެ ކުރިން ކުޅެފައިވާ ކުޅުންތެރިން. އީގަލްސްގެ ކުޅުންތެރިންނަށް މެޗްގެ ކުރީކޮޅު މެޗުގެ ތެރެއަށް ވަދެވުނު ނަމަ، ލަނޑެއް ޖެހުނިސް" ޝާކިއްޓޭ ބުންޏެވެ.\nއޭނާ ބުނީ ދެ ކުޅުންތެރިން ފިޔަވައި، މިރޭ އީގަލްސްއިން ކުޅެން ނެރުނީ މުޅިން 23 އަހަރުން ދަށުގެ ކުޅުންތެރިންކަމަށާއި ނަތީޖާ އެއް ނުނެރެވުމުގައި އެއީވެސް ސަބެއް ކަމަށެވެ.\n"އެ ޒުވާން ކުޅުންތެރިންނަށް ތަޖުރިބާއެއް ހޯދައިދިނުމަށް މެޗްތަކުން ވެސް ފުރުސަތު ދޭން ޖެހޭ،" ޝާކިއްޓޭ ބުންޏެވެ.\nމެޗްގެ އެންމެ ފަހު މިނެޓްގައި ކުޅުމުން ބޭރުން، އީގަލްސްގެ ބިދޭސީ ކުޅުންތެރިޔާ މުޙައްމަދު ސެޑިކް އީގަލްސްގެ ކުޅުންތެރިޔަކަށް ހަމަލާ ދިނުމުން ރެފްރީވަނީ އޭނާއަށް ރަތް ކާޑު ދައްކައި ދަނޑުން ފޮނުވާލާފަ އެވެ.\nޝާކިއްޓޭ ބުނީ ބޭކާރު ކަމެއްގައި ކާޑެއް ހޯދައިގެން އިގަލްސްއިން އެކަން ބަލައި ނުންގާންނާނެ ކަމަށާއި، އެކަށް ކުށްވެރި ކުރާ ކަމަށެވެ.\nމެޗްގެ ފަހު ވަގުތު ހޫނުވެ ރެފްރީ ވަނީ އީގަލްސްގެ އަނެއް އެސިސްޓެންޓް ކޯޗް އަޙްމަދު ނިމާދު (ނިމާ) ވެސް ބެންޗުން ފޮނުވާލާފަ އެވެ. ޝާކިއްޓޭ ބުނީ މެޗްގެ އޮއިވަރު ދިޔަ ގޮތުން "ނިމާއަށްވެސް އައި ފޯރީގައި އެހެން ދިމާވީ" ކަމަށާއި އެއީ މާބޮޑު މައްސަލައެއް ނޫން" ކަމަށެވެ.\nމެޗްގެ ޕްރެސްއަށް ޔުނައޓާޑް ވިކްޓްރީއަކުން ހާޒިރެއް ނުވެއެވެ. ލީގްގައި މާދަމާ ރޭ ކުޅޭ މެޗްގައި ބައްދަލު ކުރާނީ ޓީސީ ސްޕޯޓްސް ކުލަބާއި ބީޖީ ސްޕޯޓްސްއެވެ.


ރައީސުލްޖުމްހޫރިއްޔާ ލަންދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރެއްވުން: ސަރުކާރުން މަސައްކަތްކުރަނީ ރައްޔިތުން އެންމެ ބޭނުންވާ ގޮތަށް ކަމުގައި ކައުންސިލުން ފާހަގަކުރެއްވި\n04 ޖެނުއަރީ 2022\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިހާރު ނ. އަތޮޅަށް ކުރައްވަމުން ގެންދަވާ ދަތުރުފުޅުގައި ނ. ލަންދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރައްވައިފިއެވެ. މިއަދު މެންދުރު ލަންދޫ ސްކޫލުގައި ބޭއްވެވި މި ބައްދަލުކުރެއްވުމުގައި ކައުންސިލުން ވަނީ މި ސަރުކާރުން މަސައްކަތްކުރަނީ ރައްޔިތުން އެންމެ ބޭނުންވާ ގޮތަށް ކަމަށާއި، ލަންދޫގައި މިއަދު އިފްތިތާޙްކުރެވޭ ބަނދަރަކީ މި ގޮތުން ރައްޔިތުން ބޭނުންވާ ބަދަލުތައް ގެނެސްގެން ފަރުމާކުރެވިފައިވާ ބަނދަރެއް ކަން ފާހަގަކުރައްވާފައެވެ.\nކައުންސިލުންނާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއިން ވަނީ އެ ރަށުގެ ތަރައްޤީއާއި ކުރިއެރުމަށް ބޭނުންވާ ކަންކަމާއި ރައްޔިތުންގެ ކަންބޮޑުވުންތައް ރައީސުލްޖުމްހޫރިއްޔާއާ ހިއްސާކުރައްވާފައެވެ. މި ގޮތުން ކައުންސިލުން އެންމެ އިސްކަމެއްދީގެން އަލިއަޅުއްވާލައްވާފައި ވަނީ އޮޑިފަހަރު އެހެލުމުގެ އިންތިޒާމް ފަހިކޮށްދެއްވުމަށާއި، ލަންދޫ ޒުވާނުންނަށް ކުޅިވަރު ކުޅެވޭނެ ޚާއްޞަ މާޙައުލެއް ޤާއިމުކޮށްދެއްވުމަށެވެ. މީގެ އިތުރުން ވެސް ކުނީގެ މައްސަލަ ޙައްލުކޮށްދެއްވުމަށާއި، ރަށުގެ އަންހެން ވެރިންނަށް ޚާއްޞަކޮށްގެން އައުޓްޑޯ ޖިމެއް ޤާއިމުކޮށްދެއްވުމުގެ އިތުރުން ޞިއްޙީ ޚިދުމަތްތައް ހަރުދަނާކޮށްދެއްވުމަށް ރައީސުލްޖުމްހޫރިއްޔާގެ އަރިހުގައި ދެންނެވިއެވެ.\nރައީސުލްޖުމްހޫރިއްޔާ ވަނީ ލަންދޫގައި ސަރުކާރުން ހިންގުމަށް ނިންމާފައިވާ މަޝްރޫޢުތަކުގެ ފަހުގެ މަޢުލޫމާތު ކައުންސިލާ ހިއްސާކުރައްވާފައެވެ. އެ ގޮތުން އެ މަނިކުފާނު ވިދާޅުވިގޮތުގައި ލަންދޫ ބަނދަރަކީ ދުވަސްވީ މަސައްކަތެއްކަން ފާހަގަކުރައްވައި، މިފަދަ މަސައްކަތްތައް ކުރުމުގައި މި ސަރުކާރުން ރައްޔިތުންނާއި ކައުންސިލުގެ ޚިޔާލާއި މަޝްވަރާ ހޯއްދަވާނެކަމުގައި ވިދާޅުވިއެވެ. މީގެ އިތުރުން ވެސް މި އަހަރަށް ބަޖެޓްކުރެވިފައިވާ ފުޓްބޯޅަ ދަނޑު ޤާއިމުކުރުމުގެ މަސައްކަތް އަވަސްކޮށްދެއްވުމަށް މަސައްކަތްކުރައްވާނެ ކަމުގައި އެ މަނިކުފާނު ވިދާޅުވިއެވެ. އަދި، އެ މަނިކުފާނު ވަނީ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއިން އެދިލެއްވި ކަންކަމުގައި ކަމާގުޅޭ ފަރާތްތަކާ މަޝްވަރާކުރެއްވުމަށްފަހު އެދެވޭ ޙައްލެއް ހޯއްދަވައިދެއްވާނެ ކަމުގައި ވިދާޅުވެފައެވެ.\nރައީސުލްޖުމްހޫރިއްޔާ ލަންދުއަށް މި ކުރައްވާ ދަތުރުފުޅަކީ މިލަދުންމަޑުލު ދެކުނުބުރީގެ ފަސް ރަށަކަށް މިއަދު ފެއްޓެވި ދެ ދުވަހުގެ ދަތުރުފުޅުގެ ދެވަނަ މަންޒިލެވެ. އެ މަނިކުފާނުގެ އަރިހުގައި ކެބިނެޓް މިނިސްޓަރުންނާ ސަރުކާރުގެ ބައެއް މުއައްސަސާތަކުގެ އިސްވެރިން ބައިވެރިވެވަޑައިގަންނަވައެވެ.\nއަރުޝީފަށް ނެގީ 04/01/2022 15:18\nއެންމެފަހުން އަޕްޑޭޓްކުރީ 04/01/2022 15:18\nއަފްޝަން އިސްމާއިލް5މިނެޓު ކުރިން\nއަހްމަދު އިޒްމީމް 20 މިނެޓު ކުރިން\nމުހައްމަދު ޔަމީން 39 މިނެޓު ކުރިން


މިއަހަރުގެ ރަމަޟާންމަހަކީ ޙަޔާތުގެ އެންމެ ފައިދާހުރި ރަމަޟާން މަހަށް ވެސް ހެދިދާނެ ، މިގޮތަށް ޢަމަލު ކުރަމާ! – Dhen.mv\nމިއަހަރުގެ ރަމަޟާންމަހަކީ ޙަޔާތުގެ އެންމެ ފައިދާހުރި ރަމަޟާން މަހަށް ވެސް ހެދިދާނެ ، މިގޮތަށް ޢަމަލު ކުރަމާ!\nދެން އެމްވީ April 27, 2020 - 2:50 pm\nމިއަހަރުގެ ރަމަޟާން މަސް އަހަރެމެންނާއި މި ބައްދަލު ކުރީ މުޅިން ތަފާތު ޙާލަތެއްގައެވެ. އެމަހެއްގައި ﷲގެ ގެކޮޅުތައް ފުރިބާރުވާ އިރު މިއަހަރުގެ ރަމަޟާންމަހުގައި އެތަންތަން ހުރީ ފަޅުކޮށެވެ. ގާތްތިމާގެ މީހުން އެކަކު އަނެކަކުގެ ގެއަށް ޒިޔާރަތް ކޮށް ހަދިޔާ ބަދިޔާ ބަދަލު ކުރާއިރު މިއަހަރު އެންމެން މިތިބީ ގެއަށް ވަދެ ، ގޭބަންދު ވެގެންނެވެ. އެކަމަކު އެނގޭ ހެއްޔެވެ؟ މިއީ އެކަމެއްގައި ވަރަށް ބޮޑު ހެޔޮ ކަމެއް އެކުލެވޭ ކަމެކެވެ. އާއިލާއަށް ވަގުތު ނުދެވި ބުރަ މަސައްކަތުގައި އުޅުނު ބައްޕައިންނާއި މަންމައިންނަށް އަދި މައިންބަފައިންނާއެއްކޮށް ވަގުތު ހޭދަކޮށްލަން ނުލިބުނު ދަރީންނަށް މިއޮތީ އެ ފުރުސަތު ފަހިވެފައެވެ. މި ރަމަޟާން މަހަކީ ޙަޔާތުގައި އައި އެންމެ އުފާވެރި އަދި ފައިދާ ހުރި ރަމަޟާން މަހަށް ވެސް ހެދި ދާނެއެވެ. މިގޮތަށް ޢަމަލު ކޮށްލަމާ ހެއްޔެވެ؟\nފުރަތަމަ ކަމަކަށް އަޒުމް ކަނޑައަޅަމާ ހިނގާށެވެ. މިއަހަރުގެ ރަމަޟާން މަހަކީ އަމިއްލަ ނަފްސާއި މުޅި އާއިލާވެސް އީމާންކަމުގެ ނޫރުން އަލިވިލުވާލާނެ މަހަކަށް ހެދުމަށް ވަރުގަދަ އަޒުމެއް ކަނޑައަޅާށެވެ.\nޝެޑިއުލް ރާވާލާށެވެ. ފުރަބަންދުގައި ތިބި ނަމަވެސް ޝެޑިއުލެއް ރާވާ ލުމަކީ ވަރަށް މުހިންމު ކަމެކެވެ. ދުވަހަކު ކިޔަވާނީ ޤުރުއާންގެ ކިހާ މިންވަރެއްތޯ ، ކޮންގަޑިއެއްގައިތޯ ނުވަތަ ދަރުސްއެއް އަޑު އަހާލާނީ ކޮން ގަޑިއެއްގައިތޯ މިކަންކަން ލިޔުމުން ޝެޑިއުލް ކޮށްލުމަކީ ވަގުތުތައް ހޭދަ ކުރަން ފަސޭހަ ވާނެ ކަމެކެވެ. އެހެން ނަމަވެސް ވިސްނަވައްޗެވެ. ތިމާއަށް ޙާޞިލް ނުކުރެވޭވަރުގެ ޕްލޭނެއް އެކަށައަޅައިގެން އެކަން ފެއިލްވިޔަ ނުދޭށެވެ. އެންމެ ބުއްދިވެރި ގޮތަކީ ފުރަތަމަ 10 އަށް ޕްލޭން ހެއްދެވުމަށްފަހު އެކަން ހިނގި މިންވަރަށް ބެލުމަށްފަހު ދެވަނަ ދިހައަކަށް ޕްލޭން ހެދުމެވެ.\nއާއިލާއާއި ރައްޓެހިންނާ ގުޅުން ބަދަހިކުރާށެވެ. ފުރަބަންދުގެ ޙާލަތުގައި މިކަން ކުރާނީ ކިހިނެއްތޯ ސުވާލު އުފެދިދާނެ އެވެ. ނަމަވެސް މީހުންނާ ގުޅާ މުޢާމަލާތް ކުރެވޭނެ އެތައް ގޮތެއް އަހަރެމެންނަށް އެބައޮތެވެ. ރަޙުމަތްތެރިޔާ ރޯދަ ވީއްލައިފިންތޯ ، ނަމާދު ކުރިންތޯ ބަލާލަން ވާނެއެވެ. ބައެއް މީހުން ފުރަ ބަންދުގައި ތިބީ އެކަނި ކަމަށްވުމާއެކު ފަތިސް ނަމާދުގެ ގަޑީގައި ހޭލާ އުޅޭތޯ ބަލާލުމަށް ގުޅާލަން ވާނެއެވެ. ރަޙުމަތްތެރިޔާގެ ދުޢާގައި ތިބާ ހިމަނައިދިނުމަށް އެދެން ވާނެއެވެ. ހަމައެއާއެކު ތިބާގެ ދުޢާގައި އެންމެން ހިމަނަން ހަނދާން ކުރާށެވެ.\nބޭނުން ޖެހިފައިވާ މީހުންނަށް އެހީވާށެވެ. ކުޑަ ވަގުތު ކޮޅެއް ހޯދައިގެން ނަމަވެސް މިކަން ކުރެވޭނެ ގޮތެއް ރާވާލާށެވެ. އެހީފޯރުކޮށްދޭ ޖަމްއިއްޔާއަކަށް އެހީއެއް ދީގެން ވިޔަސް ނިކަމެތި ޙާލަތުގައި ތިބި މީހުންނަށް ތިބާގެ ފަރާތުން ކޮންމެ ވެސް މިންވަރެއްގެ އެހީއެއް ވެވޭކަން ޔަގީން ކުރަން ވާނެއެވެ. އެހެނީ މި މަހަކީ ޞަދޤާތް ކުރުމުގެ މައްސަރުވެސް މެއެވެ. އަމުދުން މިޙާލަތުގައި ދަތި ޙާލުގައި ތިބި މީހުން ބައިވަރެވެ. ގޭގައި ކާއެއްޗެއް ބާކީ ހުރި ނަމަވެސް ޖެހިގެން ހުރި އަވަށްޓެރިޔާއަށް ނަމަވެސް ނުވަތަ ފިހާރައިގައި މަސައްކަތް ކުރާ ބިދޭސީ މީހާއަށް ނަމަވެސް ފޯރުކޮށްދޭށެވެ. ކުޑަމިނުން ފެންފުޅިއެއް ނަމަވެސް ތިމާގެ ޞަދަގާތުގެ ތެރޭގައި ހިމަނާލާށެވެ.\nއާއިލީ އަޅުކަމާއި ، ﷲ އަށް ދެންނެވުމަށް ގިނިކަންޏާ ވަގުތުކޮޅެއް ހުސްކޮށްލާށެވެ. އެހެންއަހަރުތަކުގެ ރަމަޟާން މަސް އަހަރެމެންނާއި ބައްދަލު ކުރަނީ އޮފީސް މަސައްކަތްތަކާއި ބުރަ މަސައްކަތްތަކާއެކުއެވެ. ހަމައެހެންމެ އެހެން އަހަރުތަކުގައި ޓީވީ ތަކުން އަންނަ އެހާރާއި މިހާރާއި ދޫފުރޮޅިތަކާއި އެކި ވައްތަރުގެ ޗެލެންޖުތަކުން އަހަރެމެން މިއަހަރު މިތިބީ މިނިވަން ވެފައެވެ. ކޮފީތަކުގައާއި އެހެނިހެން ކަންކަމުގައި ބިޒީކޮށް އުޅުނު ބައްޕައިންނަށް ، ބޭބެއިންނަށް އާއިލާއަށް ވަގުތު ދިނުމަށް މިއަދު މިއޮތީ މަޖުބޫރު ވެފައެވެ. މި މަޖުބޫރުކަން ﷲ މިންވަރު ކުރެއްވީ ބަރަކާތްތެރި ރަމަޟާންމަހާއި ގުޅިގެން ކަމަށްވުމާއެކު އެކަން ހެޔޮ ފާލެއްގެ ގޮތުގައި ބަލައިގަންނާށެވެ. އާއިލާއާއެކު އަޅުކަންތައް އަދާ ކުރަން ޝެޑިއުލްގައި ހިމަނާ ލައްވާށެވެ.\nފަރުޟު ނަމާދުތަކާއި ތަރާވީޙް ގޭގައި ޖަމާޢަތުގައި ކުރައްވާށެވެ. އަނބިމީހާއާއެކު އެކަނި ނަމަ ތިމާ އިމާމުވެ ކުރައްވާށެވެ. ދަރީންނާއެކު ނަމަ ދަރިފުޅު އިމާމަކަށް ހައްދަވާ ދަރިފުޅު ފަހަތުގައި އިމާމްވެ ނަމާދުކޮށްލުމުގެ ފޮނިކަން ވެސް އިހްސާސް ކޮށްލައްވާށެވެ. އާއިލާ އެއްކޮށް ދަރުސް އަޑުއަހާލާނެ ވަގުތު ކޮޅެއް ހުސްކުރައްވާށެވެ. ޤުރުއާން ކިޔެވުމުގެ ޖަމާޢަތް ގޭގައި ބާއްވަވާށެވެ. ރޯދަ ވީއްލާ ގަޑީގެ މާތްކަން ދަނެ ، އާއިލާ އެއްކޮށް ކާމޭޒު ކައިރީގައި ތިބެ ނަމަވެސް ﷲ އަށް ދެންނެވުމަށް އެވަގުތުކޮޅު ހުސްކޮށްލައްވާށެވެ.\nއާއިލާއާއެކު މިފަދަ ކަންކަން ރާވާލުމުގެ އިތުރުން ތިމާ ގިނިކަންޏާ ﷲ އަށް ދެންނެވުމަށް ''ކޮލިޓީ ޓައިމް''އެއް ހުސްކޮށްލުމަކީ ވަރަށް މުހިންމު ކަމެކެވެ. ޚާއްޞަކޮށް ރޭގަނޑުގެ ފަހު ބަޔަށް މިވަގުތު ހައްދަވާށެވެ. އެވަގުތަކީ ﷲ ތަޢާލާ ދުނިޔޭގެ އުޑަށް ތަޖައްލީވެ ވޮޑިގަންނަވާ ވަގުތެވެ. އަދި އެވަގުތުގައި އެއިލާހަށް ކަމަކަށް އެދި ދަންނަވަނީ ކާކުތޯ އަދި އެއިލާހުގެ ފުއްސެވުން އެދެނީ ކާކުތޯ ވަހީ ކުރައްވައެވެ.\nމިކަންކަން ރާވާ ތަންފީޒު ކުރެވިއްޖެނަމަ މި ރަމަޟާން މަހަކީ ތިބާގެ ޙަޔާތުގައި އައި އެންމެ އުފާވެރި ރަމަޟާން މަސް ކަމަށް ހެދިދާނެއެވެ. އާއިލާގައި އީމާނުގެ ވޮށެއް ދިއްލާލެވިދާނެއެވެ. ގުޅުން ބަލިކަށިވެފައިވާ އާއިލާތަކަށް ދިރުން ގެނެސްދީ ، އިތުބާރު ގެއްލިފައިވާ ދެމަފިރިންގެ މެދުގައި އިތުބާރު އާލާވެގެން ދާނޭ ކަމެއް ކަމުގައި ޔަގީނުން ވާނެއެވެ. މިފަދައިން އަމަލުކޮށް އެކަމުގައި ސާބިތު ހުރެވޭތޯ ﷲ އަށް ދަންނަވާށެވެ.


Micrsoft ge emerge x pitch mubaaraathah rajjeyge FahiPay hovijje | Mihaaru\nވިޔަފާރި / މައިކްރޮސޮފްޓް\nމައިކްރޮސޮފްޓުގެ "އިމާޖް އެކްސް ޕިޗް" މުބާރާތަށް ރާއްޖޭގެ ފަހިޕޭ ހޮވިއްޖެ\nމީހަކު ފަހިޕޭ އެޕްލިކޭޝަން ބޭނުން ކުރަނީ--\n29 ނޮވެމްބަރ 2020 - 13:59\nމައިކްރޮސޮފްޓުން އޭޝިއާ ޕެސިފިކް ސަރަހައްދުގައި ކުރިއަށްގެންދާ "އިމާޖް އެކްސް ޕިޗް" މުބާރާތަށް ރާއްޖޭގެ ސްޓާޓްއަޕެއް ކަމަށްވާ ފަހިޕޭ ހޮވިއްޖެ އެވެ.\nމި މުބާރާތުގައި ފަހިޕޭގެ އިތުރުން އޭޝިއާގެ އިތުރު 20 ޓެކް ސްޓާޓްއަޕް ކުންފުންޏަކުން ބައިވެރިވާނެ އެވެ. މީގެ ތެރޭގައި މެލޭޝިއާ އާއި ބަންގްލަދޭޝާއި އިންޑޮނޭޝިއާ އާއި ތައިލެންޑާއި ސްރީ ލަންކާގެ ސްޓާޓްއަޕްތައް ހިމެނެ އެވެ.\nމައިކްރޮސޮފްޓުން ބާއްވާ މި މުބާރާތަކީ އެ ކުންފުނީގެ "ހައިވޭ ޓު 100 ޔުނިކޯންސް" އިނީޝިއޭޓިވްގެ ދަށުން ބާއްވާ މުބާރާތެކެވެ. މި މުބާރާތް އެންމެ ފުރަތަމަ ބޭއްވީ އިންޑިއާގަ އެވެ. ނަމަވެސް މުބާރާތަށް ލިބުނު ކާމިޔާބީއާއެކު އޭޝިއާ ސަރަހައްދަށް މުބާރާތް ފުޅާކުރުމަށް އެކުންފުނިން ވަނީ ނިންމައިފަ އެވެ.\nމި މުބާރާތުން އެއްވަނައަށް ދާ ސްޓާޓްއަޕް ފުޅާ ކުރުމަށް މައިކްރޮސޮފްޓުން އެހީތެރިކަން ފޯރުކޮށްދޭނެ އެވެ. އެގޮތުން، ވިޔަފާރި ކުރިއެރުވުމަށް ބޭނުންވާ ފަންޑާއި ދާއިރާއާ ގުޅޭ ތަމްރީނު ތަޖުރިބާކާރުންގެ ފަރާތުން ލިބޭނެ އެވެ. މިއީ ދުނިޔޭގެ އެކި ގައުމުތަކުގެ ސްޓާޓްއަޕްތައް ކުރިއަރުވައި އެފަދަ ވިޔަފާރިތަކަށް ފުރުސަތު ހޯދައިދިނުމަށް ބާއްވާ މުބާރާތެކެވެ.\nދިވެހި ދެ ޒުވާނަކު ގުޅިގެން އުފެއްދި ފަހި ޕޭ އަކީ ކޮންމެ ވަގުތެއްގައި ކޮންމެ ތަނެއްގައި ހުރެގެން ވެސް އޮންލައިންކޮށް އަދި އޮފްލައިންކޮށް ރީލޯޑް ނުވަތަ ރާސްޓަސްގެ އިތުރުން ގިނަ ބިލްތަކަށް ފައިސާ ދެއްކޭ ގޮތަށް ހަދާފައިވާ އެޕްލިކޭޝަނެކެވެ.\nފަހިޕޭގެ މޯބައިލް އެޕްލިކޭޝަންގެ އިތުރުން ވެބްސައިޓު މެދުވެރިކޮށް ވެސް ހިދުމަތް ހޯދޭނެ އެވެ. މި އެޕްލިކޭޝަން ގޫގުލް ޕްލޭސްޓޯރުންނާއި އެޕަލް އެޕް ސްޓޯރުން ވެސް ޑައުންލޯޑް ކުރެވޭނެ އެވެ.\nމައިކްރޮސޮފްޓް މޮބައިލް އެޕްލިކޭޝަންސް


Hulhumeedhoo Current Ge Massalla Hallu Kurumah 800 Kilo Watt Ge Generator Eh Install Kuranee - Vaguthu\nހުޅުމީދޫ ކަރަންޓުގެ މައްސަލަ ހައްލު ކުރުމަށް 800 ކިލޯވޮޓުގެ ޖަނެރޭޓަރެއް އިންސްޓޯލް ކުރަނީ\nއައްޑޫ ސިޓީގެ ހުޅުމީދޫ އަށް ދިމާވެފައިވާ ކަރަންޓުގެ މައްސަލައަށް ހައްލު ކުރުމަށްޓަކައި 800 ކިލޯވޮޓުގެ ޖަނެރޭޓަރެއް ފެނަކަ ކޯޕަރޭޝަންގެ ފަރާތުން އިންސްޓޯލް ކުރަމުން އަންނަ ކަމަށް އައްޑޫ ސިޓީގެ މޭޔަރު އަބްދުﷲ ސޯދިގު (ސޯބެ) ވިދާޅުވެއްޖެއެވެ.\nސޯބެ މިއަދު ކުރެއްވި ޓްވީޓެއްގައި ވިދާޅުވީ ހުޅުމީދޫގެ ކަރަންޓަށް ދިމާވެފައިވާ މައްސަލަ ހައްލު ކުރުމަށް 800 ކިލޮވޮޓުގެ ޖެނަރޭޓަރެއް އިންސްޓޯލް ކުރަމުން އަންނަ ކަަމަށާއި މިވަގުތު ރާއްޖެއަށް ކުރިމަތިވެފައިވާ ދަނޑިވަޅުގައި ވެސް ރައްޔިތުންނަށް ބޭނުންވާ އަސާސީ ހިދުމަތް ފޯރުކޮށްދިނުމަށް ކަމާބެހޭ ފަރާތްތަކުން ކުރަމުން ގެންދާ މަސައްކަތްތަކަށް ޝުކުރު އަދާ ކުރައްވާ ކަމަށެވެ.\nMi undhagoo biru veri dhandivalhugai ves rayyithunna beynun va asaasee khidhumaiy foarukohdhehvuma kamaai behey faraiythakun kuravvamun gendhava masaikaythakah shukuru dhannvan.\n— Abdulla Sodiq(Sobe') (@SobeAbdulla) April 21, 2020\nއައްޑޫ ސިޓީއަކީ މާލެ ސިޓީ ނެގުމަށްފަހު މުޅި ރާއްޖޭގައިވެސް އެންމެ އާބާދީ ބޮޑު ސިޓީއެވެ. ނަމަވެސް ރާއްޖޭގެ ނިސްބަތުން ކަރަންޓުގެ މައްސަލަ އެންމެ ބޮޑު އެ ސަރަހައްދަކަށް އައްޑޫ ސިޓީ ވެގެންދާނެއެވެ. އައްޑޫ ސިޓީގެ ކަރަންޓުގެ މައްސަލައަކީ މިހާތަނަށް ހައްލު ކުރެވިފައި ނުވާ މައްސަލައެކެވެ. ނަމަވެސް މި ސަރުކާރު އައިފަހުން އައްޑޫގެ ކަރަންޓުގެ މައްސަލަ ހައްލު ކުރުމަށް އަންނަނީ ގިނަ މަސައްކަތްތަކެއް ކުރަމުންނެވެ.\nއައްޑޫ ސިޓީއަށް ދިމާވެފައިވާ ކަރަންޓުގެ މައްސަލަ ހައްލު ކުރުމަށްޓަކައި 37 މިލިަން ޑޮލަރު (570 މިލިއަން ރުފިޔާގެ) ބޮޑު މަޝްރޫއެއް ޗައިނާގެ ކުންފުންޏަކާ ސަރުކާރުން ވަނީ ހަވާލުކޮށްފައެވެ. އެ މަޝްރޫއު ހަވާލުކުރީ ޗައިނާގެ ޑޮންގްފަންގް އިލެކްޓްރިކްއާ އެވެ. އެއީ މާލެ އާއި ހުޅުމާލޭގެ ކަރަންޓު ވިއުގާ ގުޅުވުމުގެ މަސައްކަތް މިހާރު ވެސް ކުރަމުންދާ ކުންފުންޏެވެ.


Villingili Miskih thakah Imaamun hoadhanee - AO News\nވިލިނގިލި މިސްކިތްތަކަށް އިމާމުން ހޯދަނީ\nގއ ވިލިނގިލީގެ މިސްކިތްތަކަށް އިމާމުން ހޯދުމަށް އިޢުލާން ކޮށްފިއެވެ.\nގއ ވިލިނގިލީ ކައުންސިލް އިދާރާއިން މިއަދު ގެޒެޓްކޮށްފައިވާ އިއުލާނެއްގައި ބުނެފައިވާ ގޮތުގައި ވޭޖް އެމްޕްލޯއިމެންޓުގެ ގޮތުގައި 06 އިމާމަކު ބޭނުންވާ ކަމަށާއި މައިގަނޑު މަސްއޫލިއްޔަތު ގޮތުގައި އެރަށުގެ މިސްކިތްތަކުގައި ފަރުޟު ފަސްނަމާދު އިމާމްވެ ކުރުމާއި ކޮންމެނަމާދެއްގެ ވަގުތު ޖެހުމުގެ ކުރިން މިސްކިތަށްގޮސް މިސްކިތުގެ ކަންކަންބަލާ ރަނގަޅުކުރަންޖެހޭ ކަންތައްތައް ރަނގަޅުކުރުމާއި ފަރުޟު ފަސްނަމާދުގެ ވަގުތުގައި ބަންގިގޮވުމާއި އިމާމްވެ ނަމާދުކުރުން ހިމެނޭ ކަމަށެވެ.\nހަމައެހެންމެ މަސައްކަތުގެ އުޖޫރައިގެ ގޮތުގައި، މަސައްކަތާއި ގުޅޭދާއިރާއަކުން ސަނަދެއް/ ސެޓްފިކެޓެއް އޮތް ބޭފުޅެއްނަމަ ކުރާކޮންމެ ނަމާދަކަށް 61.00ރ (ފަސްދޮޅަސް އެއްރުފިޔާ)، އަދި މަސައްކަތާއި ގުޅޭ ދާއިރާއެއްގެ އެއްވެސް ސަނަދެއް/ ނުވަތަ ސެޓްފިކެޓެއް ނެތްނަމަ ، ކުރާކޮންމެނަމާދަކަށް 53.00ރ (ފަންސާސް ތިންރުފިޔާ) ގެ އުޖޫރައެއް ދިނުމަށް ވަނީ ހަމަޖެހިފައި އެވެ.\nމި މަޤާމަށް ނަގާ އިމާމުންގެ މަޤާމުގެ ޝަރުތެއްގެ ގޮތުގައި އިމާމުވެ ނަމާދު ކުރަން އެނގޭ އަދި އިމާމްވެ ނަމާދު ކުރެވޭ ވަރަށް ތަޖުވީދުގެމަގުން ކީރިތި ޤުރުއާން ކިޔަވަން އެނގޭ މީހަކަށް ވާން ޖެހެއެވެ.\nމި މަޤާމަށް އެދި ހުށަހަޅަންޖެހޭ ތަކެތި (16 އޮގަސްޓް 2021) ގެ (13:30) ގެ ކުރިން، (ހުވަދުއަތޮޅު އުތުރުބުރީ ވިލިނގިލީ ކައުންސިލްގެ އިދާރާ) އަށް ހުށަހެޅުމަށް އެދިފައިވެއެވެ. ވަޒީފާއަށް އެދޭ ލިޔުންތައް ([email protected] )އީމެއިލް މެދުވެރިކޮށް ވެސް ބަލައިގަނެވޭނެއެވެ.\nއަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފި ނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެ ކަމަށް އިއުލާނުގައިވެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 19 އޮގަސްޓް 2021 ން 24 އޮގަސްޓް 2021 އާ ދެމެދު، ހުވަދުއަތޮޅު އުތުރުބުރީ ވިލިނގިލީ ކައުންސިލްގެ އިދާރާ ގައެވެ.\nިވިލިނގިލި ޑަބްލިއުޑީސީ ބައި-އިލެކްޝަން: ވޯޓުފޮށިތަށް ބަހައްޓާނެ ތަންތަން އިޢުލާންކޮށްފި\nވިލިނގިލީ ޑަބްލިއުޑީސީގެ ހުސްވި ގޮނޑިއަށް ކުރިމަތިލީ ކެނޑިޑޭޓުން މެދުގައި ގުރު ނަގައިފި\nގއ.ވިލިނގިލިން މަސްތުވާތަކެއްޗާއެކު މީހަކު ހައްޔަރުކޮށްފި


Footboalhaige musthagubalah keeperunge academy muhimmu: Imran | Mihaaru\nފުޓްބޯޅައިގެ މުސްތަގުބަލަށް ކީޕަރުންގެ އެކެޑަމީ މުހިއްމު: އިމްރާން\nގައުމީ ޓީމުގެ ޓްރެއިނިން އެއްގެ ތެރެއިން އިމްރާން (މ).-- ފޮޓޯ: ނިޝާން އަލީ/ މިހާރު\n14 ޖެނުއަރީ 2021 - 10:30\nމި ވަގުތު ރާއްޖޭގެ ފުޓްބޯޅައިން ފެންނަ މަންޒަރަށް ބަލާއިރު އެފްއޭއެމުން ފަށާފައިވާ ގޯލްކީޕަރުންގެ އެކެޑަމީ ރަނގަޅު ގޮތެއްގައި ހިނގައި ކުރިއަށްދިއުމަކީ ވަރަށް މުހިއްމު ކަމެއް ކަމަށް އެފްއޭއެމްގެ ގޯލްކީޕަސް ޑިޕާޓްމަންޓްގައި މަސައްކަތްކުރަމުން އަންނަ ގައުމީ ޓީމުގެ ކުރީގެ އެއް ވަނަ ކީޕަރު އިމްރާން މުހައްމަދު ބުނެފި އެވެ.\nކޮވިޑް-19އާ ހެދި ގިނަ ދުވަސްތަކެއް ވަންދެން އެފްއޭއެމްގެ ގޯލްކީޕަރުންގެ އެކެޑަމީގެ ހަރަކާތްތައް ހުއްޓިފައި އޮތުމަށް ފަހު މި ހަފްތާގައި ވަނީ މަސައްކަތް ފަށައިފަ އެވެ. އިމްރާން ބުނީ މި ވަގުތު ލީގުގައި ކުޅޭ އަށް ޓީމުގެ ތެރެއިން ހަ ޓީމުގައި ތިބީ ބިދޭސީ ގޯލްކީޕަރުން ކަމަށެވެ. އެންމެ ދެ ޓީމުން ދިވެހި ކީޕަރުންނާ އެކު ރާއްޖޭގެ އެއް ވަނަ ޑިވިޝަނުގައި ކުޅޭތީ އޭގެން އެނގެނީ ގޯލްކީޕަރުން އުފައްދަން ޖެހޭ މިންވަރު ބޮޑުވުން ކަމަށް އިމްރާން ދެކެ އެވެ.\n"މި އެކެޑަމީ މި އޮތީ ވަރަށް މުހިއްމުވެފައި. މި މަސައްކަތް ކުރިން ނުކުރެވި އޮތީމަ އަޅުގަނޑުމެންނަށް މިހެން ދިމާވެފައި މި އޮތީ. (އެކެޑަމީގެ މަސައްކަތަކީ) ރާއްޖޭގައި ގޯލްކީޕަރުން އުފެއްދުމަށް ކޮންމެހެން ވެސް ކުރަންޖެހޭ ކަމެއް،" އެފްއޭއެމް "ލެޓްސް ޓޯކް ފުޓްބޯލް" ޝޯ އަށް ދިން އިންޓަވިއުއެއްގައި އިމްރާން ބުންޏެވެ.\nކުރިން އޮތީ މި ސީޒަނުން ފެށިގެން ބިދޭސީ ގޯލްކީޕަރުން ރާއްޖޭގެ ޓީމުތަކަށް ނުގެނެވޭ ގޮތަށް ނިންމައިފަ އެވެ. އެ ނިންމުން ކްލަބްތަކުން ބޭނުންވެގެން ބަދަލުކޮށް މި ސީޒަނުގައި ބިދޭސީ ކީޕަރުން ބޭނުންކުރެވޭ ގޮތަށް ވަގުތީ ހުއްދައެއް ދޭން އެފްއޭއެމުން ނިންމީ މި ސީޒަނުގެ ތެރޭގައި ވެސް އެ ނިންމުން އިވަލުއޭޓްކުރާ ގޮތަށެވެ.\nގައުމީ ޓީމުގެ ގޯލު 17 އަހަރު ވަންދެން ބެލެހެއްޓި އިމްރާން ބުނީ ގޯލްކީޕަރުން އުފައްދަން އެކެޑަމީގެ މަސައްކަތް ފެށުމާ އެކު މީގެ ގިނަ ކުދިންތަކެއް ބައިވެރިވުމުން އެނގިގެންދާ ކަމަކީ ފުރުސަތަކަށް ބޭނުންވެފައި ތިބި ކުދިން ވެސް އިތުރުވުން ކަމަށެވެ. ދެން މީގައި އޮތީ ކުރަން ޖެހޭ މަސައްކަތް ކަމަށާއި އެކަން ކުރެވޭނީ ފުޓްބޯޅައިގެ އެންމެންގެ އެއްބާރުލުމާ އެކީގައި ކަމަށް އިމްރާން ބުންޏެވެ.\n"ފުރުސަތު ދީގެން ރަނގަޅު ޓްރެއިނިން ދީގެން ދަނޑަށް ނެރެ ވާދަވެރި މެޗުތަކެއް ވެސް ދީގެން މެނުވީ ކީޕަރަކަށް އެންމެ ރަނގަޅަކަށް ނުކުޅެވޭނެ،" އިމްރާން ބުންޏެވެ.\nއޭނާ ބުނީ އަމާޒަކީ އުމުރުފުރާގެ ގައުމީ ޓީމުތަކުގެ ގޯލު ބަލަހައްޓަމުން އައިސް ސީނިއާ ގައުމީ ޓީމާ ހަމައަށް ގެންދެވޭ ފެންވަރުގެ ގޯލްކީޕަރުން ތަކެއް ނެރުން ކަމަށާއި އެކަން ކުރެވޭނީ އެކި ލެވަލްގައި ވީހާވެސް ގިނައިން އެ ކީޕަރުންނަށް ވާދަވެރި މެޗުތަކެއް ލިބިގެން ކަމަށެެވެ.\nGoalkeepers academy: Aslam ge bodu massakaiy\nއެފްއޭއެމް ގޯލްކީޕަރުންގެ އެކެޑަމީގެ އެންމެ އިސް ފަރާތެއްގެ ގޮތުގައި މަސައްކަތްކުރަމުން އަންނަނީ ގައުމީ ޓީމުގެ ގޯލްކީޕަރު ޓްރެއިނަރު އަސްލަމް އަބްދުއްރަހީމް އެވެ. އޭނާ ބުނީ އެފްއޭއެމްގެ ރައީސް ބައްސާމް އަދީލް ޖަލީލްގެ ވިސްނުމާ އެކު ފެށި މި މަސައްކަތުގައި ދުރު ނޫން މުސްތަގުބަލެއްގައި ރަނގަޅު ހިސާބަކަށް ދެވޭނެ ކަމުގެ އުއްމީދު އެބައޮތް ކަމަށެވެ.\nތޭރަ އަހަރުން ފެށިގެން 18 އަހަރާ ދެމެދުގެ ކީޕަރުންނަށް އިސްކަންދީގެން ކުރިއަށްދާ މި އެކެޑަމީގެ ތެރެއިން ޓްރެއިންވި ދެ ކީޕަރަކު ވަނީ ފުރަތަމަ ޑިވިޝަނުގެ ކްލަބަކާ ގުޅިފަ އެވެ. އަސްލަމް ބުނީ އެ ދެ ކީޕަރުން ފުލްކޮށް ނުކުޅުނަސް ރަނގަޅު ޓްރެއިނިންތަކެއް ލިބިގެން އިތުރަށް ކުރިއަށް ދެވޭނެ ކަމަށެވެ.\n"މި އެކެޑަމީ ތެރެއިން ރަނގަޅު ގޯލްކީޕަރުން ތަކެއް ނުކުންނާނެ. މި ވަގުތު ވެސް 20 ގޯލްކީޕަރުންނާ އެކު މި ތިބީ އެކެޑަމީގައި. ކްލަބްތަކަށް އަދި ހުރިހާ ފުޓްބޯޅަ ފޭނުންނަށް ވެސް ގެރެންޓީ ދޭން ބޭނުން ރަނގަޅު ކީޕަރުންތަކެއް (މި އެކެޑަމީ އިން) ނެރޭނެ ކަމުގެ" އަސްލަމް ބުންޏެވެ.\nއޭނާ ބުނީ އެކެޑަމީގެ ޓްރެއިނިންތަކުގެ ޕްރޮގްރާމްތައް ހެދިފައިވަނީ މިހާރުގެ ފުޓްބޯޅައިގައި ކީޕަރުން ކުރަން ޖެހޭ ކަންތައްތަކަށް ބަލައިގެން ކަމަށާއި އެ ގޮތުން ކޮންމެ ކީޕަރަކަށް ވެސް ޓްރެއިނިން ދެނީ އުމުރުފުރާއެއްގެ ނިސްބަތުން ދޭން ޖެހޭ އެންމެ ރަނގަޅު ޓްރެއިނިން ކަމަށެވެ.\nއެފްއޭއެމުން ގޯލްކީޕަރުންގެ އެކެޑަމީގެ މަސައްކަތް ފެށީ 2019 ވަނަ އަހަރު އެވެ.\nއެފްއޭއެމް ގޯލް ކީޕަރު އިމްރާން މުހައްމަދު\nކިތަންމެ މޮޅު ކުޅުންތެރިން އުފެއްދިޔަސް ކުޅޭނެ ރަގަޅު ދަނޑެއްނެތް. ގަލޮޅު ދަނޑު އަޑިގުޑަނުން ފުރިފަ. އެތަނުގަ އަޅަން އެބުނާ ރޯލަރުގަޑެއް އެޅޭކަަށްނެތް. އޭތި ހަލާކުވެގެން އެތައް ދުވަހެއް ވީއިރުވެސް އާއެއްޗެއް ގެންނާކަށް ނޫޅެ. މިނިސްޓްރީގެ ބޮޑު ބަޖެޓްވެސް ކޮވިޑާ ހެދި މާބޮޑަށް ބޭނުން ކުރަން ޖެހޭ ހާލަތެއް ނައިސް އެލާރިގަޑުންވެސް ކުރާކަމެއް ނުފެނޭ. ރޯލުގަޑެއް ގަންނަހާ ފައިސާ ހަމަ ނެތީތަ މަހުލޫފު.


Eagles ge chairperson ge magaamah Sarangu Adam Manik | Mihaaru\nމިދިޔަ މާޗް މަހު ސަރަނގު އާދަމް މަނިކް ބޭއްވި ނޫސްވެރިންގެ ބައްދަލުވުމެއްގެ ތެރެއިން.-- ފޮޓޯ: މިހާރު\nއީގަލްސްގެ ޗެއާޕާސަނަކަށް ސަރަނގު އާދަމް މަނިކު\n09 ސެޕްޓެމްބަރ 2019 - 09:334comments\nހުސްވެފައިވާ ކްލަބް އީގަލްސްގެ ޗެއާޕާސަންގެ މަގާމަށް ކުރިން ވެސް އެ މަގާމް ފުރުއްވި މަޝްހޫރު ވިޔަފާރިވެރިޔާ ސަރަނގު އާދަމް މަނިކް އިންތިހާބުކޮށްފި އެވެ.\nއީގަލްސް އިން ބުނީ ރޭ ބޭއްވި ކްލަބް ހިންގާ ކޮމިޓީގެ ބައްދަލުވުމެއްގައި އެ ކްލަބްގެ ޗެއާމަންގެ މަގާމަށް އާދަމް މަނިކު އިންތިހާބުކުރުމަކީ ކްލަބް މި ވަގުތު އޮތް ހާލަތު ރަނގަޅު ކުރަން ނިންމުނު ވަރަށް ރަނގަޅު ނިންމުމެއް ކަމަށެވެ.\nފުރަތަމަ ޑިވިޝަނަށް 2010 ވަނަ އަހަރު އީގަލްސް ޕްރޮމޯޓްވެ، އެ ކްލަބް ރާއްޖޭގެ އެންމެ މަތީ ފަންތީގައި ފައިތިލަ ސާބިތުކުރުމުގައި އާދަމް މަނިކުގެ ދައުރު ބޮޑެވެ. އީގަލްސްގެ ޖެނެރަލް ސެކްރެޓަރީ މުފާވިޒް ހާޝިމް (މުފާ)އާ އެކު ކްލަބް ކުރިއަރުވަން މަސައްކަތްތަކެއްކޮށް އާދަމް މަނިކު ވަނީ އެ ޓީމަށް ބޮޑު އަގުދީފައި ކުޅުންތެރިން ގެނެސް އެ ޓީމުގެ ޖޯޒީގައި ރާއްޖޭގެ މަޝްހޫރު ކުޅުންތެރިން ލައްވައި ކުޅުވައިފަ އެވެ. އޭގެ ތެރޭގައި މުހައްމަދު އާރިފް (ބަކާ) އާއި މުޚުތާރު ނަސީރު (ޓޫކިލޯ) އަދި ގައުމީ ޓީމަށް ފުރަތަމަ ފަހަރަށް ސާފް ޗެމްޕިއަންޝިޕް ކާމިޔާބުކޮށްދިން ކެޕްޓަން އައްސަދު އަބްދުލްގަނީ ހިމެނެ އެވެ.\nއެފްއޭއެމްގެ އެކްސްކޯ މެމްބަރުކަން ވެސް ކުރެއްވި އާދަމް މަނިކުގެ ދައުރުގައި އީގަލްސް އިން ވަނީ އެފްއޭ ކަޕްގެ ފައިނަލްގައި ކުޅެފަ އެވެ.\nއެ ކްލަބްގެ ޗެއާމަންގެ މަގާމު އެންމެ ފަހުން ފުރުއްވީ ރައްޔިތުންގެ މަޖިލިހުގެ ނައިފަރު ދާއިރާގެ މެމްބަރު އަހުމަދު ޝިޔާމް އެވެ. އޭނާ އެ މަގާމުން ވަކިވެވަޑައިގަތީ މަސައްކަތްތައް މިވަގުތ ހުރި ގޮތުން ކްލަބަށް ވަގުތު ދެއްވެން ނެތިގެންނެވެ. އެހެންވެ ފާއިތުވި ދުވަސްތަކުގައި އީގަލްސް ކުރިއަށް ދިޔައީ ޗެއާކުރާނެ މީހަކު ނެތި އެވެ. ޝިޔާމްގެ ހިންގެވުމުގެ ދަށުން އީގަލްސް އިން ވަނީ ޔޫތު ޗެމްޕިއަންޝިޕް މުބާރާތް މިލްކުކުރުމުގެ އިތުރުން 2016 ވަނަ އަހަރުގެ ގައުމީ ފުޓްބޯޅަ މުބާރާތާއި ބައިބަލާ މުބާރާތް ވެސް ކާމިޔާބު ކޮށްފަ އެވެ.\nފުރަތަމަ ޑިވިޝަންގެ ގަދަ ބާރަކަށްވެފައިވާ އީގަލްސް އެންމެ ބޮޑަށް ފާހަގަވެފައިވަނީ ޒުވާން ކުޅުންތެރިން ޕްރޮމޯޓްކޮށް އެ ކުޅުންތެރިންނަށް ފުރުސަތު ދީގެން ގައުމީ ޓީމާ ހަމައަށް ގެންގޮސްދޭ ކްލަބެއްގެ ގޮތުގަ އެވެ. މި ވަގުތަށް ބަލާއިރު އީގަލްސްގެ ގިނަ ކުޅުންތެރިންތަކެއް އަންނަނީ 19 އަހަރުން ދަށުގެ ގައުމީ ޓީމާއި ސީނިއާ ގައުމީ ޓީމަށް ކުޅެމުންނެވެ. ރާއްޖޭން ދެ ފަހަރު ސަރަހައްދީ ޗެމްޕިއަންކަން ހޯދިއިރު ވެސް ގައުމީ ޓީމުގައި އީގަލްސް އިން ކެރިއަރު ފެށި ގިނަ ކުޅުންތެރިންތަކެއް ހިމެނެ އެވެ.\nއިތުރު ލިޔުންތައް ކްލަބް އީގަލްސް ސަރަނގު އާދަމް މަނިކު


ނައިފަރުގައި ބާރުގަދަ އެއްޗެއް ގޮއްވާލަން އުޅުނު މައްސަލައެއް ބަލަނީ – Dhen.mv\nނައިފަރުގައި ބާރުގަދަ އެއްޗެއް ގޮއްވާލަން އުޅުނު މައްސަލައެއް ބަލަނީ\nފުލުހުން ބުނީ މިމަހުގެ 21 ވަނަ ދުވަހު 17:15 ހާއިރު ޓެރަރިޒަމްގެ މައްސަލައެއް ފުލުހުންނަށް ހުށަހަޅާފައިވާ ކަމަށާއި އެ މައްސަލައާ ގުޅިގެން ކޯޓު އަމުރެއްގެ ދަށުން ނައިފަރުގައި ދިރިއުޅޭ ތިން މީހަކު އިއްޔެ ބަލައިފާސްކޮށްފައިވާ ކަމަށެވެ.\nއަދި އެމީހުންގެ ފޯނާއި ބައެއް އިލެކްޓްރޯނިކް ސާމާނު ފުލުހުންގެ ބެލުމުގެ ދަށަށް ގެންގޮސްފައިވާ ކަމަށާއި މި މައްސަލައާ ގުޅިގެން މިހާތަނަށް އެއްވެސް މީހަކު ހައްޔަރުކޮށްފައެއް ނުވާ ކަމަށް ފުލުހުން ބުނެއެވެ.\nމި މައްސަލަ ފުލުހުން ތަހުގީގު ކުރަމުން އަންނަ ކަމަށް ފުލުހުން ވަނީ ބުނެފައެވެ.\nމައްސަލައިގައި ނައިފަރު މެޖިސްޓްރޭޓް ކޯޓުން ނެރެފައިވަނީ މުދަލާއި، ލިޔެކިޔުމާއި މައުލޫމާތާއި ތަކެތި ހޯދައި ހިފެހެއްޓުމުގެ އަމުރެކެވެ. އެ އަމުރު ނެރުމުގެ ސަބަބެއްގެ ގޮތުގައި ބުނެފައި ވަނީ ބާރުގަދަ އެއްޗެއް ގޮއްވާލައިގެން ޓެރަރިޒަމްގެ އަމަލެއް ހިންގަން ބަޔަކު މީހުން ނައިފަރުގައި ރާވަމުންދާ ކަމަށް ތުހުމަތު ކުރެވޭ މައްސަލައަކާ ގުޅިގެން ކަމަށެވެ.\nލިބިފައިވާ ހެކީގެ ގޮތުގައި އަމުރުގައި ބުނެފައި ވަނީ މައްސަލާގައި އާންމު ފަރާތަކުން ފުލުހުންނަށް ދީފައިވާ މައުލޫމާތާއި ބަޔާން ކަމަށެވެ.


Qaumee Salaamathah Nurahkavaa Kankamah Hihvaru Dheythee Kanboduvey: Youth Ministry – Iru\nގައުމީ ސަލާމަތަށް ނުރައްކާވާ ކަންކަމަށް ހިތްވަރުދޭތީ ކަންބޮޑުވޭ: ޔޫތް މިނިސްޓްރީ\nރާއްޖޭގެ ގައުމީ ސަލާމަތާއި އާންމު މަސްލަހަތަށް އުނިކަން އަންނަ ގޮތަށް ހިންގާ ހަރަކާތްތަކަށް ހިތްވަރު ލިބޭ ގޮތަށް ބައެއް ޖަމިއްޔާ އާއި ޖަމާއަތްތަކުން ވާހަކަ ދައްކަމުންދާތީ ކަންބޮޑުވާ ކަމަށް ޔޫތު މިނިސްޓްރީން ބުނެފިއެވެ.\nޔޫތް މިނިސްޓްރީން މިއަދު ނެރުނު ބަޔާނެއްގައި ބުނީ ރާއްޖޭގެ ގައުމީ ސަލާމަތާއި އާންމު މަސްލަހަތަށް އުނިކަން އަންނަ ގޮތަށް ހިންގާ ހަރަކާތްތަކަށް ހިތްވަރު ލިބޭ ގޮތަށް ބައެއް ޖަމިއްޔާތަކުން ސޯޝަލް މީޑިޔާ އާއި އެހެނިހެން ޕްލެޓްފޯމުތަކުގައި ވާހަކަދައްކާތީ ކަންބޮޑުވާ ކަމަށެވެ.\nމުޖުތަމައުގައި ހުންނަ ނޭދެވޭ ކަންތައްތަކާއި ރަނގަޅު ކުރަންޖެހޭ ކަންކަން އިސްލާހު ކުރުމަށް ހިޔާލު ފާޅު ކުރުމާއި އެއްވެ އުޅުމުގެ މިނިވަންކަމުގެ ގާނޫނުގެ އިމުގެ ތެރެއިން އެ ހައްގުގެ ބޭނުން ކޮށްގެން ހިންގާ ހަރަކާތްތަކަށާއި ވާހަކަތަކަށް އެ މިނިސްޓްރީން އަބަދުވެސް މަރުހަބާ ކިޔާނެ ކަމަށް އެ ބަޔާނުގައި ބުނެފައިވެއެވެ.\nނަމަވެސް ހެދިފައިވާ ގާނޫނާއި ގަވާއިދުތަކާއި ކަނޑައެޅިގެން ހިލާފަށް ހިންގާ ގައުމީ ސަލާމަތާއި އާންމު މަސްލަހަތަށް އުނިކަން އަންނާނެ ފަދަ ހަރަކާތްތަކާއި ރޭވިގެން ހިންގާ ކުށުގެ އަމަލުތަކަށް ހިތްވަރު ލިބޭ ގޮތަށް ޖަމިއްޔާ ޖަމާއަތްތަކުން ފަތުރާ ވާހަކަތަކާއި ހިންގާ ހަރަކާތްތަކަކީ ހިޔާލުފާޅު ކުރުމާއި އެއްވެ އުޅުމުގެ މިނިވަންކަމުގެ ގާނޫނީ އިމުގެ ބޭރުން ހިންގާ ކަންތައްތައްތަކެއް ކަމަށް މިނިސްޓްރީން ބުނެއެވެ.\nއެހެންކަމުން ރަޖިސްޓްރީކޮށްގެން ހިންގާ ޖަމިއްޔާތަކުން ގައުމީ ސަލާމަތާއި އާންމު މަސްލަހަތަށް އުނިކަން އަންނަ ގޮތަށް ހިންގާ ހަރަކާތްތަކަށް ހިތްވަރު ލިބޭ ކަންކަން ނުކުރުމަށް މިނިސްޓްރީން ވަނީ އިލްތިމާސްކޮށްފައެވެ.


Yameen ah insaafuveri shareetheh libeyne kamah nudheken: Opposition | Mihaaru\nއިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމެއްގައި ޕީއެންސީގެ ރައީސް އަބްދުއްރަހީމް ވާހަކަ ދައްކަވަނީ: ޔާމީނަށް އިންސާފުވެރި ޝަރީއަތެއް ލިބޭނެ ކަމަށް ނުދެކޭ ކަމަށް އިދިކޮޅު ކޯލިޝަނުން ބުނޭ -- މިހާރު ފޮޓޯ/ހުސައިން ވަހީދު\nޔާމީނަށް އިންސާފުވެރި ޝަރީއަތެއް ލިބޭނެ ކަމަކަށް ނުދެކެން: އިދިކޮޅު\n07 ނޮވެމްބަރ 2019 - 22:50 36 comments\nޔާމީންގެ މައްޗަށް ދައުލަތުން ކުރާ މަނީ ލޯންޑްރިންގެ ދައުވާގެ ހުކުމް މިދިޔަ އަންގާރަ ދުވަހު އިއްވަން ހަމަޖެހިފައި ވަނިކޮށް، އެ މައްސަލަ ބައްލަވާ ކްރިމިނަލް ކޯޓުގެ އިސް ގާޒީ އަހުމަދު ހައިލަމް ވަނީ ސަސްޕެންޑް ކޮށްފަ އެވެ. އެކަމާ ގުޅިގެން ހައިލަމް މިރޭ ނެރުއްވި ބަޔާނުގައި ވިދާޅުވެފައިވަނީ ޔާމީން ޖަލަށްލާން ސަރުކާރުގެ އެކި ފަރާތްތަކުން އޭނާއަށް ނުފޫޒު ފޯރުވި ކަމަށެވެ.\nއިދިކޮޅު ކޯލިޝަނުން މިރޭ ބޭއްވި ނޫސްވެރިންގެ ބައްދަލުވުމެއްގައި ޕީއެންސީގެ ނައިބު ރައީސް އަދި ރައްޔިތުންގެ މަޖިލީހުގެ ބާރަށު ދާއިރާގެ ކުރީގެ މެމްބަރު އިބްރާހިމް ޝުޖާއު ވިދާޅުވީ ޝަރުއީ ނިޒާމަށް މި ސަރުކާރުން ނުފޫޒު ފޯރުވަމުންދާ ކަން ހައިލަމްގެ ބަޔާނުން ސާފުވާ ކަމަށާއި އެހެންވެ، މިހާރު ޝަރުއީ ނިޒާމަށް އިތުބާރު ކުރެވޭނެ ގޮތެއް ނެތް ކަމަށެވެ. އަދި ކޯޓުގައި ދެން އެ މައްސަލައާ ހަވާލުވާ ފަނޑިޔާރަށް ވެސް ނުފޫޒު ފޯރުވައިގެން ޔާމީން ޖަލަށްލާން ހުކުމް ކުރާނެ ކަމަށް ބެލެވޭ ކަމަށް އޭނާ ވިދާޅުވި އެވެ.\n"ހަމަ މިގޮތަށް، ހަމަ މިހާ ބިރު ދެއްކުމާއި މި ޕްރެޝަރު އޮންނާނެކަން އަޅުގަނޑުމެންނަށް ޔަގީނާ ގާތަށް ކަށަވަރުވެފައި މި އޮތީ. އެހެންވީމަ އެމަނިކުފާނަށް ވެސް ހަމައެކަނި އޮންނާނެ ގޮތް ކަމަށް އަޅުގަނޑުމެން މި ގަބޫލު ކުރަނީ ސީދާ ރައީސް ޔާމީން ޖަލަށްލުމަށް ހުކުމް ކުރުން. އެހެންވީމަ މި ޝަރީއަތެއް އަޅުގަނޑުމެން ބަލައެއް ނުގަންނާނަން. އަޅުގަނޑުމެންނަށް މި އޮތީ ހައިލަމްގެ ބަޔާނުން ވަރަށް ރަނގަޅަށް ސާފުވެފައި،" ޝުޖާއު ވިދާޅުވި އެވެ.\nޔާމީނަށް އިއްވާ ހުކުމް ލިޔަމުންދަނީ ޖުޑީޝަލް ސާވިސް ކޮމިޝަން (ޖޭއެސްސީ) ގެ މެމްބަރެއް ކަމަށް ތުހުމަތުކުރައްވައި، ޝުޖާއު ވިދާޅުވީ ހައިލަމަށް ނުފޫޒު ފޯރުވި ސަރުކާރުގެ އިސް ފަރާތްތަކުގެ ނަންތައް ހާމަކުރުން މުހިންމު ކަމަށެވެ. އެކަމަށް ބާރު ދޭ އެއްވެސް މެސެޖެއް ނުވަތަ އޯޑިއޯއެއް ހުރި ނަމަ އެފަދަ އެއްޗެއް ވެސް ހާމަ ކުރަން ގޮވާލާ ކަމަށް ޝުޖާއު ވިދާޅުވި އެވެ. އަދި އިދިކޮޅު ކޯލިޝަންގެ ވެރިކަމެއްގައި އެ ފަރާތްތަކުގެ މައްސަލަ ބަލާނެ ކަމަށް އޭނާ ވިދާޅުވި އެވެ.\n"އަޅުގަނޑުމެން މި ތުހުމަތު ކުރަނީ ރައްޔިތުންގެ މަޖިލީހުގެ ރައީސާއި ރައީސް އިބްރާހިމް މުހައްމަދު ސޯލިހް މި އޮތީ އަތާއި ފަޔާއި ބޮލާއި ކިހިލި ފަތާއި ހުރިހާ ތަނެއް މިއަށް ބާނާފައި މިހާރު. އެހެންވީމަ އަޅުގަނޑުމެންނަށް އިންސާފު ނުލިބޭނެކަން މިރޭ އަޅުގަނޑުމެންނަށް މި އޮތީ ކަށަވަރު، ޔަގީންވެފައި،" ޝުޖާއު ވިދާޅުވި އެވެ.\nޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ ޔާމީން ޖަލަށްލާން މި ސަރުކާރުން ބޭނުންވަނީ ޔާމީން މިނިވަންކޮށް ހުންނަވައިގެން ބާއްވާ އިންތިޚާބެއް ކާމިޔާބު ނުވާނެތީ އެކަމަށް ސަރުކާރުން ޖެހިލުންވާތީ ކަމަށެވެ. ކުރިން ވެސް އެމްޑީޕީގެ ވެރިކަމުގައި ސިފައިން ފޮނުވައިގެން ޔާމީން ހައްޔަރުކުރިކަން ފާހަގަ ކުރައްވައި، އަބްދުއްރަހީމް ވިދާޅުވީ ޔާމީން ޖަލަށްލާން މި ސަރުކާރުން އެކި އެކި ނުފޫޒުތައް ފޯރުވަމުންދާނެ ކަމަށެވެ.\n"ހުކުމަކާ ހަމައަށް ދާންވީމަ ކީއްވެގެންތޯ މި އުޅެނީ. އިންސާފު ގާއިމްކޮށްދެއްވަން ވަޑައިގެންނެވި ބޭފުޅުން ކަމަށް ވަންޏާ ތިއްބަވަންވީނުތޯ ޝަރުއީ ގޮތުން ހުކުމެއް އަންނަންދެން،" އަބްދުއްރަހީމް ވިދާޅުވި އެވެ.\nއަބްދުއްރަހީމް ވިދާޅުވީ މިހާތަނަށް ކަން ހިނގި ގޮތުން ޔާމީންގެ މައްސަލާގައި އެންމެ ފަނޑިޔާރަކު އިންނަވައިގެން ދެން އިންސާފުވެރި ހުކުމެއް އިއްވާނެ ކަމަށް ގަބޫލު ނުކުރެވޭނެ ކަމަށެވެ. އެހެންވެ، ފަނޑިޔާރުންގެ ބެންޗެއް އެކުލަވާލައިގެން އެ މައްސަލަ ނިންމަން ގޮވާލާ ކަމަށާއި އަދި ހައިލަމަށް ނުފޫޒު ފޯރުވި މައްސަލަ ފުލުހުން ބަލަން ޖެހޭނެ ކަމަށް އޭނާ ވިދާޅުވި އެވެ. އަދި އެކަމުގައި ގާނޫނީ ގޮތުން ސުޕްރީމް ކޯޓަށް ކުރެވެން ހުރި ހުރިހާ މަސައްކަތެއް ކޮށްދޭން ގޮވާލާ ކަމަށް އަބްދުއްރަހީމް ވިދާޅުވި އެވެ.\n"އެއީ ރައީސް ޔާމީނަށްޓަކައި ކޮށްދޭން ޖެހޭ ކަމެއް ނޫން. އެއީ ދިވެހި ގައުމަށްޓަކައި، ދިވެހި ރައްޔިތުންނަށްޓަކައި ކޮށްދޭން ޖެހޭ ކަމެއް. ގާނޫނު އަސާސީ ނަގަހައްޓައި، ދެމެހެއްޓުމަށްޓަކައި ކޮށްދޭން ޖެހޭ ކަމެއް އެއީ." އޭނާ ވިދާޅުވި އެވެ.\nއިސް ގާޒީ ހައިލަމް ސަސްޕެންޑް ކުރުމާ އެކު، ކްރިމިނަލް ކޯޓު ހިންގުން ގާޒީ އަލީ ރަޝީދު ހުސައިނާ ހަވާލު ކުރުމަށް ފަހު ޔާމީންގެ މައްސަލާގެ އަޑުއެހުމެއް މިމަހުގެ 17 ވަނަ ދުވަހު ބާއްވަން ވަނީ ތާވަލްކޮށްފަ އެވެ.\nއިތުރު ލިޔުންތައް ކްރިމިނަލް ކޯޓް އިދިކޮޅު ފަރާތްތައް ޖުޑީޝަލް ސާވިސް ކޮމިޝަން ރައީސް އަބްދުﷲ ޔާމީން ޕްރޮގްރެސިވް ކޯލިޝަން ގާޒީ އަހުމަދު ހައިލަމް


Rilwan ge massalla isthiunaafu kurumakah PG neydhey: High court\nރިލްވާންގެ މައްސަލަ އިސްތިއުނާފު ކުރުމުގެ ހުއްދައަކަށް ޕީޖީ ނޭދޭ: ހައިކޯޓު\nގެއްލިފައިވާ މިނިވަން ނޫހުގެ ނޫސްވެރިޔާ އަހްމަދު ރިލްވާންގެ މައްސަލާގައި ދަށު ކޯޓުން އިއްވި ހުކުމް ހައިކޯޓުގައި އިސްތިއުނާފު ކުރުމުގެ ހުއްދައަކަށް ދައުލަތުގެ ފަރާތުން އެދިފައި ނުވާ ކަމަށް އެ ކޯޓުން ބުނެފިއެވެ.\nހައިކޯޓުން މިފަދައިން ބުނެފައިވަނީ ރިލްވާންގެ އާއިލާގެ ފަރާތުން އެފަދަ ހުއްދައަކަށް ޕްރޮސިކިއުޓަރ ޖެނެރަލް (ޕީޖީން) އެދިފައިވޭތޯ ބެލުމަށް ހައިކޯޓަށް ހުށަހެޅި ސިޓީއަކަށް ދިން ޖަވާބެއްގައެވެ. އެ ސިޓީގެ ޖަވާބު ހައިކޯޓުން ރިލްވާންގެ އާއިލާއަށް ދިނީ މިއަދުއެވެ.\nއެ ސިޓީގެ ޖަވާބުގައި ބުނެފައިވަނީ ރިލްވާންގެ މައްސަލަ އިސްތިއުނާފު ކުރުމަށް ނުވަތަ އިސްތިއުނާފު ކުރުމުގެ ހުއްދައަކަށް ދައުލަތުން އެދިފައިވާ ކަމަށް އެ ކޯޓުގެ ރެކޯޑުތަކުން ނުދައްކާ ކަމަށެވެ.\nނަމަވެސް ޖުޑީޝަރީ ކޮމެޓީގައި ފޮނަދޫ ދާއިރާގެ މެންބަރު މޫސާ ސިރާޖު ކުރެއްވި ސުވާލަކަށް ޖަވާބު ދެއްވަމުން ޕީޖީ އައިޝަތު ބިޝާމް ވިދާޅުވީ ރިލްވާންގެ މައްސަލާގައި އިސްތިއުނާފު ކުރުމުގެ ހުއްދައަކަށް އެދިފައިވާ ކަމަށް ވިދާޅުވެފައެވެ.\nމިނިވަން ނޫހުގެ ނޫސްވެރިޔާ ރިޟްވާނަށް ވީނުވީއެއް ނޭނގި ގެއްލުނުތާ މިއަދަށް ފަސް އަހަރު ފުރޭއިރު، އެ އާއިލާއިން ނެރުނު ބަޔާނުގައި ވަނީ އިންސާފު ގާއިމް ކުރުން އަވަސް ކުރުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ގޮވާލާފަ އެވެ.\nއެ އާއިލާއިން ބުނެފައި ވަނީ ފަސް އަހަރުވީއިރު ރިޟްވާނަށް ވީގޮތެއް ނޭނގުމަކީ ދައުލަތުން "ނިހާޔަތަށް" އިހުމާލުވެފައިވާ ކަމުގެ ހެއްކެއް ކަމަށާއި ރިޔާޔީ ކޮމިޝަނެއް އުފެއްދުމަށް ފަހު މަސައްކަތް ލަސްވާތީ ހިތާމަ ކުރާ ކަމަށެވެ.\nރިލްވާން އެންމެ ފަހުން ފެނިފައި ވަނީ 2014 ވަނަ އަހަރުގެ އޯގަސްޓް 8 ވަނަ ދުވަހުގެ ރެއެވެ. ފުލުހުންގެ ތަހުގީގަށް އެނގިފައިވާ ގޮތުގައި ރިލްވާން ހުޅުމާލޭގައި ދިރިއުޅޭ ފްލެޓުގެ ބޭރުގައި އެރޭ މީހަކު ގަދަ ކަމުން ރަތް ކުލައިގެ ކާރަކަށް އަރުވައިގެން ގެންދިޔަ އެވެ. އަދި އެ ކާރުން ރިލްވާން މަންމަގެ ޑީއެންއޭ ވެސް ވަނީ ފެނިފަ އެވެ.\nމަރުތަކާއި ގެއްލިފައިވާ މީހުންގެ މައްސަލަ ބަލާ ރިޔާސީ ކޮމިޝަނުގެ ރައީސް ހުސްނުއް ސުއޫދު ވިދާޅުވީ ރިޟްވާން އަބްދުﷲ ގެއްލުވާލުމުގެ ފަހަތުގައި ޓެރަރިސްޓް ގްރޫޕު ދެނެގަނެވިފައިވާ ކަމަށާއި އޯގަސްޓް މަސް ނިމުމުގެ ކުރިން އެ މައުލޫމާތު އާއްމު ކުރުމަށް ވިސްނަމުންދާ ކަމަށެވެ.\nމަޖިލިސް ޕީޖީ ހައިކޯޓް ރިލްވާން


Alert mathi kurumun tourism ah kurierun libeyne: Ali Waheed\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަލީ ވަހީދު ވާހަކަފުޅު ދައްކަވަނީ -- ސަލްވީން އަބްދުލް ހަމީދު | އަވަސް\nރޭ ހަތެއް ޖަހާއިރުން ފެށިގެން ގައުމީ ދިފާއީ ބާރުގެ އެލާޓް ސްޓޭޓަސް މައްޗަށް ޖައްސައި "ޔެލޯ 2" އަށް ވަނީ ބަދަލު ކޮށްފަ އެވެ. އެ ހާލަތަށް އެލާޓް މަތި ކުރަނީ ގައުމުގެ އަމަންއަމާން ކަމަށް ބުރޫއަ އަރާ ފަދަ ކަމަކާ ކުރިމަތާނެ ކަމަށް ބެލެވުން ނުވަތަ އެފަދަ މައުލޫމާތެއް ލިބުމުންނެވެ. ނަމަވެސް ފަހުން ސިފައިން ބުނީ އެލާޓް ލެވަލް މަތިކުރީ ވަކި ނުރައްކަލެއް އޮވެގެން ނޫން ކަމަށާއި އެއީ ދުރާލާ ރައްކާތެރި ފިޔަވަޅުތައް އިތުރު ކުރުމަށް ކަމަށެވެ.\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި އަލީ ވަހީދު ވިދާޅުވީ ސަރުކާރުން އެފަދަ ފިޔަވަޅެއް އަޅަން ނިންމީ ގައުމީ ދިފާއީ ބާރުތަކުގެ އިސްވެރިންގެ ގޮތުގައި ތިބި ބޭފުޅުންގެ ފަންނީ ލަފައާއެކު ސަރުކާރުގެ ކެބިނެޓްގައި މަޝްވަރާ ކުރެއްވުމަށް ފަހުގައި ކަމަށެވެ. އަލީ ވިދާޅުވީ އެއީ ޓޫރިސްޓުންނާއި ރާއްޖޭގެ ރައްކަލަށްޓަކައި ދިފާއީ ބާރުން އެޅި މުހިއްމު ފިޔަވަޅެއް ކަމަށެވެ.\nއަލީ ވަހީދު ވިދާޅުވީ ދުނިޔޭގެ ގައުމުތަކުގެ މީހުން ވިސްނުމަށް ބަދަލު އަންނަމުންދާ ކަމަށާއި ރާއްޖޭގައި ސިޔާސަތު ކަނޑައަޅާއިރު އެ ވިސްނުންތަކާއި އެއް ގޮތަށް ވިސްނުން ބަދަލު ކުރަން ޖެހޭ ކަމަށެވެ. އެ ގޮތުން ރާއްޖެއަކީ އެންމެ ރައްކާތެރި މާހައުލުގެ ގޮތުގައި ފަތުރުވެރިންނަށް އިހުސާސް ކުރެވެން ފެށުމުން ޓޫރިޒަމަށް ކުރިއެރުން ލިބިގެންދާނެ ކަމަށް އޭނާ ވިދާޅުވި އެވެ.\n"އެއީ ރާއްޖޭގެ ޓޫރިޒަމް އިންޑަސްޓްރީ އިތުރު ހަރުފަތަކަށް ގެންގޮސްދޭނެ ކަމެއް، ރާއްޖޭގެ އިގްތިސާދުގެ އެންމެ މުހިއްމު ތަނބު ކަމުގައިވާ ޓޫރިޒަމް ރައްކާތެރި ކުރުމަކީ އެއީ ލިބޭނެ ކުރިއެރުމެއް، އަޅުގަނޑު ގަބޫލުކުރާ ގޮތުގައި ސަލާމަތާއި ރައްކާތެރިކަމަށް އިތުރު ފިޔަވަޅުތައް އެޅުމަކީ ޓޫރިޒަމަށް ޕްރޮޓެކްޝަނާއި ކުރިއެރުން ލިބޭނެ ކަމެއް،" އަލީ ވަހީދު ވިދާޅުވި އެވެ.\nއެމްއެންޑީއެފް ޓޫރިޒަމް އަލީ ވަހީދު + މިނިސްޓްރީ އޮފް ޓޫރިޒަމް


މިއަދުގެ “ހިތްފަސޭހަ” ޕްރޮގްރާމު ފުވައްމުލަކުންMikal News\nމިއަދުގެ ހިތްފަސޭހަ ޕްރޮގުރާމުގައި ފުވައްމުލަކު ކައްޓެޅި ބޭނުމާ ގުޅޭ މައުލޫމާތު، ޝަމްމޫނު ހުށަހަޅާ ދެނީ\nމިއަދުގެ “ހިތްފަސޭހަ” ޕްރޮގްރާމު ފުވައްމުލަކުން\n29 ޖެނުއަރީ 2016, 17:09 |\nޓީވީ މޯލްޑިވްސް އިން މިއަދު ހުކުރަށްފަހު ގެނެސްދިން “ހިތްފަސޭހަ ޕްރޮގްރާމު ގެނެސްދީފައި ވަނީ ފުވައްމުލަކުންނެވެ. ކުރިން ރިކޯޑުކޮށްގެން ގެނެސްދިން މިޕްރޮގްރާމުގައި މައިގަނޑު ގޮތެއްގައި ގެނެސްދީފައި ވަނީ ފުވައްމުލަކުގައި ބާނާ “ކައްޓެޅިގެ މައުލޫމާތެވެ.\nޓީވީއެމްގެ ޕްރޮޑިއުސަރ އަދި ޕްރެސެނޓަރ ޝަމްއޫނު ހުށަހަޅައި ދިން މިޕްރޮގްރާމުގައި އަންނަ މަހު 19ގައި އެލައިޑުން ފުވައްމުލަކުގައި ބާއްވުމަށް ތައްޔާރުވަމުންއަންނަ “ކައްޓެޅި ބޭނުމުގެ މުބާރާތުގެ” މައުލޫމާމާތު ވެސް ގެނެސްދީފައިވެއެވެ.\nފުވައްމުލަކުގައި ގިނަ ދުވަސްތަކެއް ވަންދެން ކައްޓެޅި ބޭނުމުގައި ހަރަކާތްތެރިވަމުން އަންނަ ކެޔޮޅު، ފިނިރޯޅި ސައީދުބެ ވަނީ މިޕްރޮގްރާމުގައި ކައްޓެޅި ބޭނުމުގެ މަސަކަތަށް އައިސްފައިވާ ބަދަލުތަކާއި ކުރީގައި އެކަން ކުރި ގޮތުގެ މައުލޫމާތު ކިޔައިދީފައެވެ. މައުލޫމާތު ލިބޭ ގޮތުން މިއީ މިހާތަނަށް، މިހާ ތަފުސީލު ގޮތެއްގައި ފުވައްމުލަކުގައި ކައްޓެޅި ބާނާ ގޮތް ރަސްމީ ސިފައެއްގައި ކިޔާދެވުނު ފުރަތަމަ ފަހަރެވެ.\nމިހާރު ކައްޓެޅި ބޭނުމުގެ ކަންތައް ހިގާގޮތް ކިޔައިދެމުން ސައީދުބެ ބުންޏެވެ. “އިރުވައި މޫސުމަށް މި ގަންނަނީ. އައްޑުއާއި ވީ (ހުޅަނގު ދެކުނު) ފަޅިން. 15 ވަރަކަށް އެތި (ކައްޓެޅި) ބޭނޭ އިރަށް އެވީ ނައްޓާލަން. ދެން ހަމަ އެކަތިގަނޑު ނައްޓާލާއިރަށް އެންމެން ހަމަ ރާސްލާފައި އަތުވެދާނެ. އެކަހަލަ ގޮތަކަށް މިހާރު ކަންތައް ދަނީ”.\nކައްޓެޅި ބާނަނީ ގާތްގަޑަކަށް 120 (ހަތަރު ބޮޅު ކަންވާރު) މީޓަރާއި 180 (ހަ ބޮޅު ކަންވާރު) މީޓަރު ފުނުންނެވެ. އަދި އާއްމުކޮށް ކައްޓެޅި ބާނަން ދާ 20 ވަރަކަށް ބޮއްކުރާ މިރަށުގައި އޮންނަ ކަމަށް ވެސް ސައީދުބެ ބުއްޏެވެ. މީގެ އިތުރުން ކައްޓެޅި މޫސުމުގައި ކުދި އިންޖީނު ދޯންނިތައް ވެސް ކައްޓެޅި ބާނަން ދާކަމަށް ބުންނެވެ.\nކުރީގައި ކައްޓެޅި ބޭނުމަށް ކަންވާރު އަޑިއަށް ފައްތަން ގާ ބޭނުންކުރި ކަމުގައި ވިޔަސް މިހާރު ބޭނުން ކުރަނީ ބޭރުން އެތެރެކޮށްފައި ހުންނަ ތިމަރަ ބަރިއެވެ. އަދި ކުރީގައި ފަލި ޖަހާފައި ދިޔަ ކުމުގައި ވެސް މިހާރު ބޭނުން ކުރަނީ ކުދި އިންޖޭނެވެ. ނަމވެސް ކައްޓެޅި ބާނަން މަޑުކޮށްގެން ތިބޭ އިރު ތިބޭނީ އިންޖީނުވަސް ނިއްވާލައިގެން ކަމަށް ވެއެވެ. ހަވީރު ކައްޓެޅިއަށް ގޮސްފައި ރޭގައޑު 8-9 ޖަހާއިރު މިހާރު ލަފާނެއެވެ. ނަމަވެސް ކުރިން އިރުއޮއްސޭއިރު ގޮސްފައި އަންނަނީ ދަންވަރު ކަމަށް ވެއެވެ.\nރަށުގެ ވަށައިގެން އެކިހިސާބުތަކަށް ބޮއކުރާ މަޑުކޮށްގެން ތިބެ، ބުޅީގައި އެންމަސް ޖަހައިގެން، ކަންވާރު އަޑިއަށް ފައްތައި ކައްޓެޅި ގަނޭތޯ އެކި ހިސާބު ބަލަމުން ދާނީއެވެ. އެގޮތަށް ގޮސް ގަންނަ ހިސާބަކާއި ދިމާވުމުން ދެން އެހިސާބެއްގައި ބާނަން ތިބެނީކަމަށް ސައީދުބޭ ކިޔައި ދިނެވެ. މއި ކުރިންވެސް އަދި މިޙާރުވެސް ކައްޓެޅި ބާނަން ދާމީހުން ކަންތައް ކުރާ ގޮތް ކަމަށް ވެއެވެ.\nކައްޓެޅި މަސް ފުވައްމުލަކަށް ޚާއްސަވީ ރާއްޖޭގެ އެހެން އެއްވެސް ރަށެއްގައި މިމަސްވެރިކަން ނުކުރާތީއެވެ. އަދި ފުވައްމުލަކުގެ ބައެއް ޟިހުން އެހެން ރަށްރަށުގެ ފަޅުތަކާއި ފަރުތަކުން ކައްޓެޅި މަސް ބޭނޭތޯ މިހާތަނަށް ކުރި މަސައްކަތް ކާމިޔާބުވެފައި ނުވާކަމަށް ރިޒޯޓްތަކުގައި ކޮންސްޓްރަކްޝަން މަސައްކަތުގައި ތިބެފައި ދޭތެރެ ދޭތެރެއިން މަހަށްދާ3ޒުވާނަކު ކުރިން ބުނެފައި ވެއެވެ.\nއެލައިޑް އިން ކައްޓެޅި ބޭނުމުގެ އަގުބޮޑު މުބާރާތެއް ބާއްވަނީ\n“އިބުރާހީމާ މަށަށް އެއްކައްޓެޅީގެ ލޯ”


އުމަރު ނަސީރަށް ދީފައިވާ ސެކިއުރިޓީ ހުއްޓާލުމާއި މެދު ގޮތެއް ނިންމަނީ | Jazeera\tއުމަރު ނަސީރަށް ދީފައިވާ ސެކިއުރިޓީ ހުއްޓާލުމާއި މެދު ގޮތެއް ނިންމަނީ - Jazeera\nއުމަރު ނަސީރަށް ދީފައިވާ ސެކިއުރިޓީ ހުއްޓާލުމާއި މެދު ގޮތެއް ނިންމަނީ\nޢަލީ ޔާމީން June 5, 2019 61 views0\nކުރީގެ ހޯމް މިނިސްޓަރު އުމަރު ނަސީރަށް ފުލުހުން ދެމުން އަންނަ ސެކިއުރިޓީ އެ ގޮތުގައި ދަމަހައްޓަން ޖެހޭތޯ ބަލައި މުރާޖައާ ކުރަމުން އަންނަ ކަމަށް ފުލުހުން މިއަދު ބުނެފި އެވެ.\nފުލުހުންގެ މިއަދު ވިދާޅުވީ، އުމަރަށް ސެކިއުރިޓީ ދެމުން އަންނަނީ އޭނާއަށް އިންޒާރު ދިން މައްސަލައަކާ ގުޅިގެން ކަމަށެވެ. ނަމަވެސް މިހާރު އޭނާއަށް ސެކިއުރިޓީ ދޭން ޖެހޭތޯ ބަލައި ސެކިއުރިޓީ ރިވިއުކުރަމުން އަންނަ ކަމުގައި ފުލުހުން ވަނީ ބުނެފައެވެ.\nއުމަރު ނަސީރަށް ބަޔަކު މަރުގެ އިންޒާރު ދިން މައްސަލަ ފުލުހަށް ހުށަހެޅީ 2016 ވަނަ އަހަރުގައެވެ. ހޯމް މިނިސްޓަރުކަމުން އިސްތިއުފާ ދެއްވިތާ ކުޑަ ދުވަސްކޮޅެއްގެ ތެރޭގައި ހިނގި އެހާދިސާއާ ގުޅިގެން އޭރު އުމަރު ވިދާޅުވީ އޭނާއަށް އިންޒާރު ދިނީ ގޭންގަކަށް ނިސްބަތްވާ ބަޔަކު ކަމަށެވެ.\nއުމަރު ނަސީރަށް އެއިރުއްސުރެ ފުލުހުން އަންނަނީ ސެކިއުރިޓީ ދެމުންނެވެ.\nއުމަރު ނަސީރުގެ ހޯމް މިނިސްޓަރު ކަމުގައި ވަނީ މާލޭގެ ގޭންގްތަކާއި ދެކޮޅަށް ގިނަ ހަރަކާތްތަކެއް ކުރިއަށް ގެންގޮސްފައެވެ. އެގޮތުން ނުރައްކާތެރި ކުއްވެރީންގެ ފައިގައި ޓެޑް އަޅުވައި އެ މީހުން އުޅޭ ނޫޅޭ ގޮތް ވަނީ ބަލާފައެވެ.


SunOnline: SAFF Championship: Sri Lanka2-3Nepal\nLast Updated:2month4week ago\nސާފް ޗެމްޕިއަންޝިޕް: ސްރީލަންކާ2-3ނޭޕާލް\nސާފް ޗެމްޕިއަންޝިޕުގެ ހަތަރުވަނަ މެޗުގައި މިރޭ ބައްދަލު ކުރާނީ ފުރަތަމަ މެޗުގައި ބަންގްލަދޭޝް ޓީމު އަތުން ބަލިވި ސްރީލަންކާއާއި ރާއްޖެ އަތުން މޮޅުވި ނޭޕާލްއެވެ.\nމިފަހަރުގެ މުބާރާތުގައި އެންމެ ވަރުގަދަކޮށް އޮތް އެއް ޓީމަކީ ނޭޕާލްއެވެ. މުބާރާތުގެ ކުރިން ރަނގަޅު ފަރިތަކުރުންތަކަކާ އެކު އެ ޓީމުން ވަނީ ވަރުގަދަ މެޗުތަކެއް ވެސް ކުޅެފައެވެ. އެގޮތުން އިންޑިއާގެ ޓީމާ ދެކޮޅަށް ދެ މެޗެެއް ކުޅެފައިވާ އިރު، އެ ޓީމުން ވަނީ އެ ދެ މެޗުގައި ވެސް ރަނގަޅު ކުޅުމެއް ދައްކައިފައެވެ. މިއީ އެ ޓީމަށް ފުރަތަމަ ސާފް ޗެމްޕިއަންޝިޕް ހޯދުމަށް ރަނގަޅު ފުރުސަތެކެވެ.\nމި މުބާރާތާއި ނޭޕާލް ކުރިމަތިލީ ފުރަތަމަ ފަހަރަށް މި މުބާރާތުގެ ތާރީހުގައި ޗެމްޕިއަންކަން ހޯދުމުގެ އަޒުމުގައެވެ. އެންމެ ދުރަށްވެސް އެ ޓީމަށް ދެވުނީ މުބާރާތުގެ ސެމީފައިނަލާއި ހަމަޔަށެވެ. އެގޮތުން 1995 ގައި އަމިއްލަ ގައުމުގައި ބޭއްވި މުބާރާތާއި 199 އަދި 2011 އާއި 2013 ގެ މުބާރާތުންވެސް އެ ޓީމު ވަނީ ސެމީފައިނަލާއި ހަމަޔަށް ދަތުރުކޮށްފަައެވެ.\nނޭޕާލާއި ސްރީލަންކާ ވަނީ މިހާތަނަށް 17 ފަހަރެއްގެ މަތިން ބައްދަލުކޮށްފައެވެ. އެންމެ ފުރަތަމަ މި ދެ ޓީމު ބައްދަލުކޮށްފައިވަނީ 1984 ވަނަ އަހަރު އެކުވެރިކަމުގެ މެޗެއްގައެވެ. އެ މެޗު ސްރީލަންކާ ކާމިޔާބުކޮށްފައިވަނީ 4-0 ގެ ނަތީޖާއަކުންނެވެ. ސާފް ޗެމްޕިއަންޝިޕުގައި މި ދެ ޓީމު އެންމެ ފުރަތަމަ ބައްދަލުކުރީ 1993 ގައެވެ. އެ މެޗު ނިމުނީ ލަނޑެއް ނުޖެހި އެއްވަރުވެގެންނެވެ.\nމެޗު ނިމުނީ. ނޭޕާލްގެ ޓީމަށް މަރުހަބާ.\n'90+5 - ލަންކާ ގޯލު. ޕެނަލްޓީ އެ ޓީމަށް ޖަހައިދިނީ ޑިލިއޮން ސެނަން ޑެ ސިލްވާ. މިހާރުގެ ސްކޯ އަކީ ނޭޕާލް3-2ސްރީލަންކާ\n'90+5 - ލަންކާއަށް ޕެނަލްޓީ. މި ޕެނަލްޓީ އަކީ ނޭޕާލް ކުޅުންތެރިއެއްގެ އަތުގައި ޖެހިގެން ލިބުނު ޕެނަލްޓީއެއް.\nނޭޕާލްގެ ތިންވަނަ ގޯލު އެ ޓީމަށް ޖަހައިދިނީ އަޔުޝް ގަލަން. މިހާރުގެ ސްކޯ އަކީ ނޭޕާލް3-1 ސްރީލަންކާ.\n'85:00 - ނޭޕާލް ގޯލު\n'77:20 - ލަންކާއަށް ރަނގަޅު ހިސާބަކުން ހިލޭ ޖެހުމެއް.\nދެ ޓީމުން ވެސް ނުރައްކާތެރި ހަމަލާތަކެއް ދަނީ އުފައްދަމުން. ދެ ޓީމުގެ ކީޕަރުންގެ ފަރާތުން ވެސް އާދަޔާ ޙިލާފު މޮޅު ކުމެއް ދަނީ ފެންނަމުން\n'67:00 - މިހާރުގެ ސްކޯ އަކީ ނޭޕާލް2- 1 ސްރީލަންކާ\n'66:00 - ނޭޕާލަށް ލިބުނު ކައުންޓާ އެޓޭކެއްގައި ގޯލު ޖަހާނެ ހުސް ފުރުސަތެއް. އެ ބޯޅަ ދިފާއު ކުރީ ލަންކާ ކީޕަރު ސުޖަން ޕެރޭރާ.\nނޭޕާލްގެ ދެވަނަ ގޯލަށްފަހު ލަންކާގެ ކުޅުން ބޮޑު ތަނުން ރަނގަޅު ކޮށްފި.\nއޭރިއާ ބޭރުން ފޮނުވާލި ބާރު ހަމަލާއެއް ގޯލުގެ ކަނަށް ފޮނުވާލައި ލަންކާއަށް އެ ގޯލު ޖަހައިދިނީ މާވިން ހަމިލްޓަން. މިހާރުގެ ސްކޯ އަކީ ނޭޕާލް2- 1 ސްރީލަންކާ\n'56:00 - ލަންކާ ގޯލު.\n'53:00 - މިހާރުގެ ސްކޯ އަކީ ނޭޕާލް2-0ސްރީލަންކާ.\nނޭޕާލްގެ ދެވަނަ ގޯލު އެ ޓީމަށް ކާމިޔާބު ކޮށްދިނީ އަންޖަން ބިސްޓާ.\n'50:55 - ނޭޕާލްފެ ދެވަނަ ގޯލް.\nމި ހާފުގައި ދެ ޓީމުގެ ފަރާތުން ވެސް މިހާތަނަށް ފެންނަނީ ހަމަހަމަ ކުޅުމެއް.\nދެވަނަ ހާފުގެ ކުޅުން ފަށައިފި. ކޮށްޓުން ލިބުނީ ނޭޕާލްއަށް.\nދެވަނަ ހާފަށް ދެ ޓީމު ވެސް ދަނޑުމައްޗަށް ނުކުމެއްޖެ.\nސްރީލަންކާ ކޮޅަށް ގޯލު ޖެހުމަށްފަހު ނޭޕާލް ޓީމުން އުފާފާޅު ކުރަނީ ---- ފޮޓޯ: އަހްމަދު އައިމަން\nމެޗުގެ ފުރަތަމަ ހާފުގެ ކުޅުން ނިމުނީ. ނޭޕާލް 1 -0ސްރީލަންކާ.\n'35:00 - ނޭޕާލް 1 -0ސްރީލަންކާ\nނޭޕާލްގެ ގޯލު އެ ޓީމަށް ކާމިޔާބުކޮށްދިނީ ސުމަން ލަމާ. ސުމަން ފޮނުވާލި ބޯޅަ ގޯލަށް ވަނީ ލަންކާގެ ކީޕަރު ސުޖަން ޕެރޭރާ އަތުގައި ޖެހުމަށްފަހު ގޮސް ދަނޑީގައި ޖެހިފައި.\n'30:00 - ނޭޕާލް ގޯލު.\nލަންކާގެ ޒުވާން މިޑްފީލްޑަރ ޑިލޮން ޑި ސިލްވާ އިނގިރޭސި ވިލާތުގެ ކުއީން ޕާކް ރޭންޖަސްއަށް ކުޅެމުން އަންނަ ކުޅުންތެރިއެއް.\n'24:00 - ލަންކާގެ ޑިލިއޮން ސެނަން ޑެ ސިލްވާ ފޮނުވާލި ބޯޅަ ހުރަސް ދަނޑި ކައިރިން ބޭރަށް.\n'18:15 - ލަންކާއަށް ރަނގަޅު ފުރުސަތެއް. ލަންކާގެ ޑިލިއޮން ސެނަން ޑެ ސިލްވާ ފޮނުވާލި ބޯޅަ ދިޔައީ ހުރަސް ދަނޑި މަތިން ބޭރަށް.\n'14:00 - ނޭޕާލް ޓީމުން ރަނގަޅު ހަމަލާއެއް އުފައްދައިފި. އެކަމަކު ލަންކާގެ ކީޕަރު ސުޖަން ޕެރޭރާ އެ ބޯޅަ ފަސޭހަކަމާ އެކު ދިފާއުކޮށްފި.\nއެންމެފަހުން މި ދެ ޓީމު ބައްދަލުކުރީ 2016 ގައި. އެފަހަރު 1-0 ގެ ނަތީޖާއަކުން މެޗު ކާމިޔާބުކުރީ ނޭޕާލް.\nސާފް ޗެމްޕިއަންޝިޕުގައި މިހާތަނަށް ދެ ޓީމު ފަސް ފަހަރު ބައްދަލުކޮށްފައިވެޭ ލަންކާ މޮޅުވީ ތިން ފަހަރު. އަދި ނޭޕާލް މޮޅުވީ އެއް ފަހަރު. ދެން ކުޅުނު މެޗު ނިމުނީ އެއްވަރުވެގެން.\n'10:00 - ނޭޕާލް ގައުމީ ޓީމުގެ ކޯޗު އަބްދުﷲ އަލް މުތައިރީއަށް ރީންދޫ ކާޑެއް ދައްކައިފި.\n'8:43 - ސްރީލަންކާއަށް ރަނގަޅު ހިސާބަކުން ހިލޭ ޖެހުމެއް.\nމެޗު ފަށައިގެން ދެ ޓީމުގެ ފަރާތުން ވެސް ފިޒިކަލް މެޗެއް ކުޅެމުން އަންނަ އިރު، ދެ ޓީމު ވެސް ޓީމު ކުރިއަށް ޖައްސައިގެން ހަމަލާއެެއް އުފައްދަން މަސައްކަތް ކުރޭ.\nސްރީލަންކާގެ ފުރަތަމަ އެގާރަ:\n1. ސުޖަން ޕެރޭރާ (ކީޕަރު) - 1\n2. ނިކޮލަސް ހާޝާ ފެނާންޑޯ - 3\n3. މުހައްމަދު ޝިފާން - 9\n4. ޗަމޯދް ދިލްޝަން - 5\n5. ޗަރިތާ ބަންދަރާ - 6\n6. ކަވިންދު އިޝާން - 7\n7. މުހައްމަދު އާކިބް މުހައްމަދު ފައިސަލް\n8. ޗަލަނާ ޗަމީރާ - 12\n9. އަހުމަދު ވަސީމް ރަޒީކް - 13\n10. މާވިން ހަމިލްޓަން - 15\n17. ޑިލިއޮން ސެނަން ޑެ ސިލްވާ - 10\nނޭޕާލްގެ ފުރަތަމަ އެގާރަ:\nކިރަން ލިމްބޫ (ކެޕްޓަން)\nމެޗުގެ ކުޅުން ފެށިއްޖެ. ކޮށްޓުން ލިބުނީ ސްރީލަންކާއަށް.\nސްރީލަންކާއާއި ނޭޕާލް މެޗަށް ނޭޕާލް ޓީމް ވާމްއަޕް ކުރަނީ ----\nލަންކާ އާއި ނޭޕާލް މިހާތަނަށް ކުޅުނު މެޗުތަކުގެ ތެރެއިން މޮޅުވުމުގެ ސިލްސިލާ އިން ކުރީގައި އުޅެނީ ސްރީލަންކާ. ލަންކާ ވަނީ މިހާތަނަށް ހަ ފަހަރު މޮޅުވެފައި. ނޭޕާލް މޮޅުވީ ތިން ފަހަރު. ބާކީ ދެން ކުޅުނު 8 ފަހަރު މެޗު ނިމުނީ އެއްވަރުވެގެން.\nދެ ޓީމުގެ ކުޅުންތެރިންވެސް ދަނޑަށް ނުކުމެއްޖެ. ސްރީލަންކާ ޓީމުން މެޗުގައި ބޭނުން ކުރާނީ ނޫ ކުލައިގެ ޖާޒީ. ނޭޕާލް ކުޅުންތެރިން ބޭނުން ކުރަނީ ރަތް ކުލައިގެ ޖާޒީ.\nސާފް ޗެމްޕިއަންޝިޕުގައި ނޭޕާލް އަދި ސްރީލަންކާ ބައްދަލު ކުރާ މެޗުގެ ލައިވްބްލޮގަށް މަރުހަބާ!


SunOnline: Kaadehdhoo airport athulee goaskoh, Villa Air ah badhalu dheyn jehey: Supreme Court\nކާޑެއްދޫ އެއާޕޯޓު އަތުލީ ގޯސްކޮށް، ވިލާއެއާއަށް ބަދަލު ދޭން ޖެހޭ: ސުޕްރީމް ކޯޓު\nނަޖާހު މަސްއޫދު 10 May 2021, 17:15\nވިލާ ކުންފުނީގެ ވެރިޔާ ގާސިމް އިބްރާހިމް -- ސަން ފޮޓޯ/ އަހްމަދު ސައީދު\nގދ. ކާޑެއްދޫ އެއާޕޯޓް ވިލާ އެއާއާ ހަވާލު ކުރަން ހެދި އެއްބަސްވުން ސަރުކާރުން ބާތިލްކޮށްފައިވަނީ ގޯސްކޮށް ކަމަށާއި އެކަމުގެ ސަބަބުން ވިލާ އެއާ ކުންފުންޏަށް ލިބުނު ގެއްލުމުގެ ބަދަލު ނަގައިދޭން ޖެހޭ ކަމަށް ސުޕްރީމް ކޯޓުން މިއަދު ހުކުމް ކޮށްފި އެވެ.\nކާޑެއްދޫ އެއާޕޯޓު ހިންގައި ތަރައްގީކޮށް، ބެލެހެއްޓުމަށް ވިލާ އެއާއަށް 50 އަހަރަށް ހަވާލުކޮށްފައި ވަނިކޮށް، ރައީސް ޔާމީންގެ ވެރިކަމުގައި، 2017 ވަނަ އަހަރު އެ އެއާޕޯޓު ހަވާލު ކުރި އެއްބަސްވުން ބާތިލުކޮށް އެތަން ވަނީ ސަރުކާރަށް ނަގައިފަ އެވެ.\nއެކަން ކުރީ އެތަނުގެ ހިންގުމުގެ ފެންވަރު ދަށްވުމުން ކަމަށް ބުނެ އެވެ. އެގޮތުން، އައިލެންޑް އޭވިއޭޝަނުގެ ބޯޓަކަށް ގެއްލުންވުމުން، އައިލެންޑް އޭވިއޭޝަނުން ހެދި އެއާޕޯޓުގެ ސޭފްޓީ އެސެސްމެންޓް ރިޕޯޓަކާއި ސިވިލް އޭވިއޭޝަނުން ހެދި ރިޕޯޓަކާއި އޭގެ ފޮލޯއަޕް ރިޕޯޓެއް ދައުލަތުން ކޯޓަށް ހުށަހަޅާފައިވެ އެވެ.\nއެ މައްސަލައިގައި ވިލާ އެއާއިން ދައުވާ ކުރުން ސިވިލް ކޯޓުންވެސް އަދި ހައިކޯޓުންވެސް ނިންމާފައި އޮތީ ވިލާއަށް ލިބިފައިވާ ގެއްލުމުގެ ބަދަލު ހޯދުމަށް ދައުވާ ކުރުމުގެ ހައްގު ލިބިގެންވާ ކަމަށެވެ. އަދި ބާތިލު ކުރި އެގްރީމަންޓާ އެއްގޮތަށް ދައުލަތުން އަމަލު ކުރުމަށް އަންގާފައިވެ އެވެ.\nހައިކޯޓުގެ ހުކުމް ދައުލަތުން ސުޕްރީމް ކޯޓުގައި އިސްތިއުނާފު ކުރުން އެ މައްސަލަ ބަލައި، މިއަދު އެ ކޯޓުން ވަނީ އެ މައްސަލައިގައި ހުކުމްކޮށްފަ އެވެ.\nހުކުމުގައި ވަނީ އެއްބަސްވުމެއް ބާތިލު ކުރެވޭނީ އެއް ފަރާތަކުން އެއާ ހިލާފުވެއްޖެ ހާލަތެއްގައި އެ ހިލާފަކީ ބުރަދަނެއް ހުރި ހިލާފެއް ނަމަ ކަމަށެވެ. އަދި މި މައްސަލައިގައި ވިލާ އެއާއިން އެއްބަސްވުމާ ހިލާފަށް ކަމެއް ކޮށްފައިވޭތޯއާއި އެ ފަދަ ހިލާފުތަކެއް ވެފައިވާ ނަމަ، އެ ތުހުމަތުކުރެވޭ ހިލާފުތަކުގެ ނަތީޖާއަކީ ލީސް އެގްރީމެންޓު ސަރުކާރުން ނިމުމަކަށް ގެނައުން ޖަސްޓިފައި ކުރާ މިންވަރުގެ ބުރަދަންހުރި ނަތީޖާއެއްތޯ ބަލަން ޖެހޭ ކަމަށް ހުކުމުގައިވެ އެވެ.\nނަމަވެސް، މި މައްސަލައިގައި އެފަދަ ބުރަދަނެއް ހުރި، ސީރިއަސް ނަތީޖާތަކެއް އުފެދުނު ކަމަށް ދައުލަތަށް ސާބިތުކޮށްދެވިފައި ނުވާ ކަމަށް ހުކުމުގައިވެ އެވެ. އެގޮތުން، ހުކުމުގައި ވަނީ އެއްބަސްވުން އޭގެ މައްޗަށް ބާތިލު ކުރި ރިޕޯޓުތަކުގައިވާ ކަންކަން ފާހަގަކޮށްފަ އެވެ.\nއައިލެންޑް އޭވިއޭޝަންގެ ބޯޓަށް ގެއްލުންވީ ކާޑެއްދޫގައި ކަމެއް އައިލެންޑް އޭވިއޭޝަންގެ ރިޕޯޓުން އެނގެން ނެތް ކަމަށް ހުކުމުގައިވެ އެވެ. އަދި އެ ރިޕޯޓަށް ފަހުވެސް އައިލެންޑް އޭވިއޭޝަންގެ ބޯޓުތައް ކާޑެއްދޫއަށް ޖެއްސިކަން ފާހަގަކޮށް ހުކުމުގައި ބުނެފައި ވަނީ އެ ރިޕޯޓުގައި ފާހަގަ ކުރީ އެހާ ސީރިއަސް ކަންތައްތަކެއް ކަމާ މެދު ސުވާލު އުފެދޭ ކަމަށެވެ.\nއައިލެންޑް އޭވިއޭޝަނަކީ ވިލާގެ ވާދަވެރިއަކަށްވުމުން، ވިލާއިން އެ މީހުންގެ ރިޕޯޓު ބަލައިނުގަނެ އެވެ. ވިލާއިން އެ ރިޕޯޓަށް އިންކާރު ކުރާތީ އަދި ރިޕޯޓާ މެދު ޝައްކު އުފައްދާތީ އެ ޝައްކު ފިލުވަން، އެ ރިޕޯޓު ހެދި ބަޔަކު ކޯޓަށް ހާޒިރުކޮށް އެ ބަޔަކާ ސުވާލުކުރަން ދައުލަތުން މަސައްކަތް ކޮށްފައި ނުވާކަންވެސް ހުކުމުގައި ފާހަގަކޮށްފައިވެ އެވެ.\n"މި ފަދަ ރިޕޯޓުތަކަކީ އެ ރިޕޯޓު ތައްޔާރުކުރި ފަރާތް ޝަރީއަތުގެ ކުރިމައްޗަށް ހާޒިރުވެ ތެދުބުނުމަށް ހުވާކުރުމަށްފަހު އެ ރިޕޯޓުގައިވާ ކަންކަމަކީ ތެދުކަމަށް ބުނުމުގެ ކުރިން ކަމެއް ސާބިތުކުރުމަށް ޝަރީއަތުގައި ފުދޭނެ އެއްޗެއް ނޫނެވެ،" ހުކުމުގައިވެ އެވެ.\nސިވިލް އޭވިއޭޝަނުން ހެދި ކޮމްޕްލަޔެންސް އިންސްޕެކްޝަން ރިޕޯޓާއި އޭގެ ފޮލޯއަޕް ރިޕޯޓުގައިވެސް އެއާޕޯޓުގެ ފެންވަރު ދަށްވެގެން ހިންގުން ހުއްޓާލުމަށް ލަފާ ދީފައިވާކަން އެނގެން ނެތް ކަމަށް ހުކުމުގައިވެ އެވެ. އެ ރިޕޯޓުގައިވެސް ހުރީ، ނުނިމި ހުރި މަސައްކަތްތައް ނިންމުމާއި ފަޔާ ފައިޓިން އިކުއިޕްމެންޓު ގެނައުމުގެ ވާހަކަ އެވެ. އެ ރިޕޯޓުން އެނގެނީ ބައެއް ކަންކަން ރަނގަޅު ކުރަން މުހުލަތު ދީފައިވާކަން ކަމަށް ހުކުމުގައިވެ އެވެ.\nސިވިލް އޭވިއޭޝަނުން ތައްޔާރުކޮށްފައިވާ ކޮމްޕްލަޔަންސް ރިޕޯޓުގައި ފާހަގަކޮށްފައިވާ ކަންކަން ވިލާ އެއާ އިން ރަނގަޅު ނުކުރާ ކަމަށާއި ސިވިލް އޭވިއޭޝަން އޮތޯރިޓީ ގެ މިންގަނޑުތަކާ އެއްގޮތަށް ކާޑެއްދޫ އެއަރޕޯޓު ހިންގަމުން ގޮސްފައި ނުވާކަމަށް ދައުލަތުން ޝަރީއަތުގެ މަޖިލީހުގައި ބުނެފައިވެ އެވެ. އެ ކަންކަމަށް ވިލާ އެއާއިން އިންކާރުކޮށްފައިވާއިރު، ދައުލަތުގެ ތުހުމަތުތައް ސާބިތުވާނޭ ހެކި ހުށަހަޅާފައެއް ނުވާކަން ހުކުމުގައި ފާހަގަކޮށްފައިވެ އެވެ.\n"ދައުވާކުރާ ފަރާތުން އަބަދުވެސް ހަނދާން ބަހައްޓަންޖެހޭ ކަމަކީ ދައުވާކުރާ ފަރާތުން ތުހުމަތުކުރާ ކޮންމެ ކަމަކީ ޝަރީއަތްކުރުމުގައި ހަމަޖެހިފައި އޮންނަ އުސޫލުން ހެކި ހުށަހަޅައިގެން ސާބިތުކޮށްދޭންޖެހޭ ކަމެއް ކަމެވެ. ހެއްކަކުން ބާރުލިބިފައި ނެތް ކޮންމެ ތުހުމަތަކީ ކަނޑުގައި އަޅާ ރޮނގެއް ފަދަ އެއްޗެއް ކަމެވެ،"\nބަދަލު ނެގޭނެ ކަމަށް ކުރި ހުކުމްތަކަށް ތާއީދު ކުރަމުން ފަނޑިޔާރު ހުސްނުއްސުއޫދުގެ ރައުޔުގައި ވަނީ ގެއްލުމު ބަދަލު ހިސާބު ކުރާނެ ގޮތާ ބެހޭގޮތުން ލިޔުއްވާފަ އެވެ.\nއެ މައްސަލަ ސުޕްރީމް ކޯޓުގައި ބެއްލެވި ތިން ފަނޑިޔާރުންގެ އިއްތިފާގުން ހުކުމްކޮށްފައި ވަނީ ހައިކޯޓުން ހުކުމްކޮށްފައި ވަނީ ރަނގަޅަށް ކަމަށެވެ.\nއެ މައްސަލަ ސުޕްރީމް ކޯޓުން ބެއްލެވީ ފަނޑިޔާރު ހުސްނުއްސުއޫދާއި ފަނޑިޔާރު މަހާޒް އަލީ ޒާހިރުގެ އިތުރުން ފަނޑިޔާރު އައިޝާ ޝުޖޫން މުހައްމަދެވެ.\nސުޕްރީމް ކޯޓުގެ ނިންމުންތައް ބަލައިލެވޭ އެޕްލިކޭޝަނެއް\nއަމީން ދޫކޮށްލި މައްސަލަ އިސްތިއުނާފްކުރަނީ\nވަކީލުން އެދެނީ ކަފާލާތުގެ ދަށުން ޔާމީން ދޫކޮށްލުމަށް


BREAKING NEWS: Noosveriyaa Maraali Kamuge Heki Saudi Consulate In Fenihje - Vaguthu\nނޫސްވެރިޔާ މަރާލި ކަމުގެ ހެކި ސައުދީ ކޮންސިއުލޭޓްއިން ފެނިއްޖެ\nވޮޝިންޓަން ޕޯސްޓްއަށް ލިޔަމުން ދިޔަ، ވީނުވީއެއް ނޭނގި ގެއްލިފައިވާ ނޫސްވެރިޔާ ޖަމާލް އަހުމަދު ޚާޝޮގީ ތުރުކީގައި ހުންނަ ސައުދީ ކޮންސިއުލޭޓްގައި މަރާލާފައިވާ ކަމުގެ ހެކި ލިބިފައިވާ ކަމަށް ތުރުކީގެ އޮފިޝަލުން ހާމަކޮށްފިއެވެ.\nތުރުކީގައި ހުންނަ ސައުދީގެ ކޮންސިއުލޭޓްއަށް ދިޔަ ފަހުން ވީނުވީއެއް ނޭނގި ގެއްލިފައިވާ ނޫސްވެރިޔާ ހޯދުމަށް ތުރުކީގެ ކަމާބެހޭ ފަރާތްތަކުން އިއްޔެވަނީ ސައުދީގައި ހުންނަ ސައުދީގެ ކޮންސިއުލޭޓަށް ގޮސް9ގަޑިއިރުގެ ވަންދެން އެތަން ބަލާފާސްކޮށްފައެވެ.\nމިތަން ބަލާ ފާސްކުރުމުގައި ހަރަކާތްތެރިވި އިސް އޮފިސަރަކު ބޭރުގެ މީޑިޔާތަކަށް މަޢުލޫމާތު ދެމުން ބުނެފައިވަނީ ނޫސްވެރިޔާ ސައުދީ ކޮންސިއުލޭޓްގައި މަރާލާފައިވާ ކަމުގެ ހެކި ލިބިފައިވާ ކަމަށެވެ. ނަމަވެސް ހޯދިފައިވަނީ ކޮން ކަހަލަ ހެއްކެއް ކަމެއް އޮފިޝަލް ހާމަކޮށްފައިއެއް ނުވެއެވެ.\nތުރުކީއިން މިމައްސަލައިގައި ސައުދީއިން ނޫސްވެރިޔާ މަރާލާފައިވާ ކަމުގެ ތުހުމަތު ތަކެއް ކޮށްފައިވީނަމަވެސް، ސައުދީއިންވަނީ މިކަން ދޮގުކޮށްފައެވެ. އަދި ތުރުކީގެ ރައީސް މީގެ ކުރިން ބުނެފައިވަނީ ސައުދީގެ ކޮންސިއުލޭޓް ތެރޭގައި ގޮތް ނޭނގޭ ކަންތައްތަކެއް ހިނގާފައިވާ ކަމަށެވެ.\nޖަމާލް އަހުމަދު ޚާޝޮގީ އަކީ އަމިއްލައަށް ތުރުކީއަށް އަރުވާލެވިގެން ހުރި މީހެކެވެ. މިމީހާ އެމެރިކާއަށް ދިރިއުޅުން ބަދަލުކޮށްފައިވަނީ ސައުދީގެ ސަރުކާރަށް ފާޑުކިޔުންތައް އަމާޒުކޮށް އޭނާ ލިޔަމުން ގެންދިޔަ ނޫސް ހުއްޓުވާލުމަށް ފަހު އޭނާއާއެކު މަސައްކަތް ކުރި މީހުން ޖަލަށް ލުމާއި ގުޅިގެންނެވެ.\nމި ނޫސްވެރިޔާއަކީ ސައުދީ އަރަބިއްޔާގެ ވަލީ އަހްދަށާއި ސައުދީގެ ސަރުކާރަށް ވަރަށް ބޮޑެތި ފާޑު ކިޔުންތަކެއް އަމާޒުކޮށް ލިޔެފައިވާ ނޫސްވެރިއެކެވެ. އަދި އޭނާ ސައުދީ ކޮންސިއުލޭޓަށް ދިޔައީ އޭނާ ކުރިން ކައިވެނިކުރި ސައުދީ އަންހެން މީހާގެ ވަރީގެ ސެޓްފިކެޓް ހޯދާށެވެ. ސައުދީ ކޮންސިއުލޭޓަށް ދިޔަ ފަހުން އޭނާވަނީ ވީނުވީއެއް ނޭނގި ގެއްލިފައެވެ.\nއޮކްޓޯބަރ 16, 2018 21:44\nރޭގަ ތިގައުމައް ހިނގައްޖެ މީހަކު. ޢެމީހާވެސް ކޮންސިއުލޭޓަކައް ގެންގޮސްބަލަ. އަދި ފިއްލަވާލަބަލަ\nއޮކްޓޯބަރ 16, 2018 22:04\nކޮބާ އަދިވެސް ބުނޭ ރާއްޖެއޮތީ ސައުދީއާ އެކުގައޭ.\nއޮކްޓޯބަރ 17, 2018 01:12\nމި ވާނީ ރާފިޟީ ދައުލަތަށް ބައިއަތު ހިފައިގެން އުޅޭ އިޚްވާނީ ގަތަރާ ތުރުކީ ގުޅިގެން ސައޫދީ އަށް ދެކޮޅަށް ރޭވި މަކަރަކަށް. ސައުދީއަކާ ނުކުޅެވޭނެ ﷲ ގެ އިރާދަފުޅުން، އެތަނުގެ އެތެރެ އާ ބޭރުން ކާފަރުންނާ މުނާފިޤުންތައް ހަމަ ރެޔާދުވާލު މަސައްކަތް ކުރަނީ\nއޮކްޓޯބަރ 17, 2018 09:29\nމޮޔަ ސައުދީން .ކޮންމެ ފަދަ ކަމެއް ވެސް ކޮށްފާނެ\nއޮކްޓޯބަރ 17, 2018 01:22\nޢަނެއްކާ އައްނި ސަލާމަތްވާނެބާ\nއޮކްޓޯބަރ 17, 2018 09:33\nސައޫދީ އަކީ ވަރަށް ނުބައި ގައުމެކެވެ.\nއޮކްޓޯބަރ 17, 2018 09:42\nއޭނަވެސް ދިޔައީ އެކަމިވެރި މައިންގެ ފުލެޓައްލާ ފޯމައް ވަރީގެ ސެޓުފިކެޓް ހަމަކުރާން. ކަންދިމާވިގޮތުން އޭނާއައް އެކަން ވާގޮތެއް ނުވި.\nއޮކްޓޯބަރ 18, 2018 08:21\nސައޫދީގައި މަހާރު ރަސްކަން ކުރާ ޝާހީ އާއިލާ އަކީ މިއުއްމަތުގެ ހަލާކު.\nއޮކްޓޯބަރ 23, 2018 15:16\nމަބުނިިި ކޮބަަ ތަ ޕޮޓޯ!!!!!


vnews - Abdulla Riyaz doctorah dhahkai nudheythee vakeel aai JP in kanboduvejje\nއަބްދުﷲ ރިޔާޒު ޑޮކްޓަރަށް ދައްކައިނުދެތީ ވަކީލާއި ޖޭޕީން ކަންބޮޑުވެއްޖެ\n17 އޭޕްރިލް 2018\nޖުމްހޫރީ ޕާޓީގެ ނައިބް ލީޑަރު އަބްދުﷲ ރިޔާޒު ނޫސްވެރިންނާ ބައްދަލުކުރައްވަނީ -- ވީފައިލް ފޮޓޯ\nޖުމްހޫރީ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒު ޚާއްސަ ބަލިތަކާ ބެހޭ ޑޮކްޓަރަކަށް ދައްކަން ލަފާދިން ނަމަވެސް 22 ދުވަސްވީ އިރު ވެސް އެފަދަ ޑޮކްޓަރަކަށް ދެއްކިފައި ނުވާ ކަމަށް ރިޔާޒުގެ ގާނޫނީ ވަކީލު ވިދާޅުވެއްޖެ އެވެ.\nކިނބިދޫ ދައިރާގެ މަޖިލިސް މެމްބަރުކަންވެސް ކުރައްވަމުން ގެންދަވާ އަބްދުﷲ ރިޔާޒު ފުލުހުން ހައްޔަރު ކުރީ މާޗު މަހުގެ ދެވަނަ ދުވަހު މާލޭގައި ކުރިއަށް ދިޔަ އިހުތިޖާޖުގެ ތެރެއިން މަޖީދީ މަގުގައި މަޑުކޮށްގެން ހުންނަވަނިކޮށެވެ.\nރިޔާޒުގެ ވަކީލު އަބްދުﷲ ޝާއިރު މިއަދު ކުރައްވި ޓްވީޓެއްގައި ވިދާޅުވީ އޭނާގެ މުވައްކިލު އަދި ކުރީގެ ކޮމިޝަނާ އޮފް ޕޮލިސް އަބްދުﷲ ރިޔާޒުގެ ވައަތުފައިގެ ބޮޑުވާ އިނގިލީގައި އިންފެކްޝަނެއް ހެދިފައިވާ ކަމަށާއި އެކަމާ ގުޅިގެން ސްޕެޝަލިސްޓް ޑޮކްޓަރަކަށް ދެއްކުމަށް މީގެ 22 ދުވަސް ކުރިން ޖަލުގައި ހުންނަވާ ޑޮކްޓަރު ލަފާ ދެއްވި ކަމަށެވެ.\nއެހެންނަމަވެސް މިއަދާ ހަމައަށްވެސް އައިޖީއެމްއެޗްގެ ސްޕެޝަލިސްޓް ޑޮކްޓަރަކަަށް އެޕޮއިންޓްމަންޓެއް ލިބިފައި ނުވާ ކަމަށް ބުނެ ރިޔާޒު ޑޮކްޓަރަށް ދައްކާފައި ނުވާ ކަމަށް ޝައިރު ވިދާޅުވިއެވެ. ޖުމްހޫރީ ޕާޓީން ވަނީ އެމައްސަލަ ހަރުކަށި އިބާރާތުން ކުށްވެރިކޮށްފަ އެވެ.\nޖުމްހޫރީ ޕާޓީން ބުނީ އަބްދުﷲ ރިޔާޒުގެ ބޭސްފަރުވާގެ ކަންކަމުގައި ސަރުކާރުން އަމަލުކުރަމުންދާ ލާއިންސަނީ ގޮތާ ދޭތެރޭ ކަންބޮޑުވާ ކަމަށެވެ.\nޖޭޕީން ބުނީ އިންސާނެއްގެ ގައިގަ އެހާބޮޑު ވޭނެއް އަޅަންމުންދާއިރު ޑޮކްޓަރަށް ދެއްކުމުގެ ފުރުސަތު ނުދިނުމަކީ އިންސާނިއްޔަތު ކަމުގެ ކަންފުޅެއްވެސް ނެތްކަން ހާމަވާ ކަމެއް ކަަމަށެވެ. އަދި މިފަދަ ކަންކަން ބަލައި މިފަދަ ލާއިންސާނީ އަމަލުތައް ހިންގާ ފަރާތްތަކާ މެދު ފިޔަވަޅު އަޅާނެ ކަމަށް ޖޭޕީން ވަނީ ބުނެފަ އެވެ.


ރައީސުލްޖުމްހޫރިއްޔާ ފާދިއްޕޮޅު ނައިފަރު ކައުންސިލް މެންބަރުންނާ ބައްދަލުކުރައްވައިފި - The President's Office\nރައީސުލްޖުމްހޫރިއްޔާ ފާދިއްޕޮޅު ނައިފަރު ކައުންސިލް މެންބަރުންނާ ބައްދަލުކުރައްވައިފި\n19 މޭ 2019، ރިފަރެންސް: 2019-352\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފާދިއްޕޮޅު ނައިފަރު ކައުންސިލްގެ މެންބަރުންނާ މިއަދު ބައްދަލުކުރައްވައިފިއެވެ.\nމިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ނައިފަރު ރައްޔިތުން އެންމެ ބޮޑަށް ބޭނުންވެފައިވާ ކަންކަމާއި ބެހޭ މަޢުލޫމާތު ކައުންސިލްގެ ފަރާތުން ރައީސުލްޖުމްހޫރިއްޔާއާއި ޙިއްޞާ ކުރެއްވިއެވެ.\nރަށަށް ކުރިމަތިވެފައިވާ މައްސަލަތައް ފާހަގަ ކުރައްވައި ނައިފަރު ކައުންސިލްގެ ފަރާތުން ފާހަގަ ކުރެއްވި ކަންތައްތަކުގެ ތެރޭގައި، ފެނާއި، ނަރުދަމާގެ މަޝްރޫޢު ކުރިއަށްދާލެއް ލަސްވުމުގެ ސަބަބުން ދިމާވާ ދަތިތަކާއި، ރަށުގައި ޔޫތު ސެންޓަރެއް ޤާއިމްކުރެވިފައި ނެތުމުގެ ސަބަބުން ދިމާވާ އިޖުތިމާޢީ މައްސަލަތައް ޙިއްޞާ ކުރެއްވިއެވެ. އަދި ނައިފަރުގެ ގޯތިގެދޮރާއި ބިމުގެ ދަތިކަމާއި، ހޮސްޕިޓަލުގެ މުވައްޒަފުންނާއި، ވަޞީލަތްތައް މަދުވުމުގެ ސަބަބުން ކުރިމަތިވާ ގޮންޖެހުންތައްވެސް މެންބަރުން ޙިއްޞާ ކުރެއްވިއެވެ. މީގެ އިތުރުން ނައިފަރު ސްކޫލަށް ކުރިމަތިވާ ގޮންޖެހުންތަކާއި ނައިފަރުގައި ހުންނަ ޖެންޑަރ މިނިސްޓްރީގެ ފެމިލީ އެންޑް ޗިލްޑްރަން ޕްރޮޓެކްޝަން ޔުނިޓަށް ކުރިމަތިވާ ގޮންޖެހުންތައްވެސް ކައުންސިލުން ވަނީ ރައީސުލްޖުމްހޫރިއްޔާއާއި ޙިއްޞާ ކުރައްވާފައެވެ.\nމި ބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ނައިފަރު ކައުންސިލުން އެދިވަޑައިގެންފައިވާ ކަންކަމުގައި ކަމާގުޅޭ މިނިސްޓްރީތަކާއެކު މަޝްވަރާކުރައްވައިގެން އެކަންކަމަށް ޙައްލެއް ހޯއްދަވައިދެއްވަން މަސައްކަތްޕުޅު ކޮށްދެއްވާނެ ކަމުގައި ވިދާޅުވިއެވެ.


Vote karudhaahuga kurahaa nama vote baathilvaa islaahu Raees thasdheegu kuravvaifi | Mihaaru\nމިދިޔަ ރިޔާސީ އިންތިޚާބުގައި ބޭނުން ކުރި ކަރުދާހެއްގައި މީހަކު ކުރަހާފައި. ވޯޓު ކަރުދާހުގައި ކުރަހާނަމަ، ވޯޓު ބާތިލްވާ އިސްލާހު ރައީސް ވަނީ ތަސްދީގު ކުރައްވާފައި..--- ފޮޓޯ: މިހާރު\nވޯޓު ކަރުދާހުގައި ކުރަހާ ނަމަ ވޯޓު ބާތިލްވާ އިސްލާހު ރައީސް ތަސްދީގު ކުރައްވައިފި\n12 މާޗް 2019 - 11:582comments\nއިލެކްޝަންސް ކޮމިޝަން (އީސީ) އިން އިންތިޚާބުތަކުގައި ބޭނުންކުރާ ވޯޓު ކަރުދާސްތަކުގައި ކުރަހައި ނުވަތަ ލިޔެފި ނަމަ، އެ ވޯޓު ކަރުދާހެއް ބާތިލްވާ ގޮތަށް އިންތިޚާބުތަކާ ބެހޭ އާންމު ގާނޫނަށް ގެނައި އިސްލާހު ރައީސް އިބްރާހިމް މުހައްމަދު ސޯލިހް މިއަދު ތަސްދީގު ކުރައްވައިފި އެވެ.\nއިންތިޚާބުތަކާ ބެހޭ ގާނޫނަށް ގެނައި ބަދަލުގެ ސަބަބުން ވޯޓު ކަރުދާހުގައި އެމީހަކަށް ފެންނަ ކެންޑިޑޭޓެއްގެ ނަމާ ދިމާގައި ރަނގަޅު ފާހަގަ ޖެހުމުގެ އިތުރުން، އެހެން ފާހަގައެއް ޖަހާފައިވާ ނުވަތަ ލިޔުމެއް ލިޔެފައިވާ ނުވަތަ ކުރެހުމެއް ކުރަހާފައިވާ ވޯޓު މިހާރު ބާތިލް ވާނެ އެވެ.\nރައީސް އިބްރާހިމް މުހައްމަދު ސޯލިހް. ---\nސ. ހުޅުދޫ ދާއިރާގެ ޕީޕީއެމްގެ މެމްބަރު މުހައްމަދު ޝާހިދު މަޖިލިހަށް ހުށަހެޅުއްވި އިސްލާހު މީގެ ކުރިން އެތައް ފަހަރަކު މަޖިލިހުގައި ވަނީ ފެއިލްވެފަ އެވެ. ޝާހިދުގެ ކުރިން އެ އިސްލާހު ހުށަހެޅުއްވީ ފޭދޫ ދާއިރާގެ މެމްބަރު އިބްރާހިމް ދީދީ އެވެ. އޭނާ ހުށަހެޅުއްވި އިސްލާހު އޭރު ބޭރުކޮށްލީ ޕީޕީއެމް/އެމްޑީއޭ ކޯލިޝަންގެ މެމްބަރުން ވޯޓު ދެއްވައިގެންނެވެ.\nޝާހިދުގެ އިސްލާހު ފާސްކުރީ ޕީޕީއެމާއި އެމްޑީޕީ އާއި ޖުމްހޫރީ ޕާޓީގެ މެމްބަރުންގެ ވޯޓާ ވެސް އެކުގަ އެވެ.\nގާނޫނަށް އިސްލާހު ގެންނަން ނިންމި ސަބަބެއްގެ ގޮތުގައި ޝާހިދު ފާހަގަކުރެއްވީ ވޯޓު ކަރުދާހުގައި އެމީހަކަށް ފެންނަ ކެންޑިޑޭޓެއްގެ ނަމާ ދިމާގައި ރަނގަޅު ފާހަގަ ޖެހުމުގެ އިތުރުން ވޯޓު ދޭ ފަރާތް އެނގޭނެހެން އިތުރު އެހެން ފާހަގަ ޖަހައި ނުވަތަ ކުރަހާފައި ހުންނާތީ ވޯޓު ދިން މީހާގެ ސިއްރުކަން ގެއްލޭ ހާލަތްތައް މެދުވެރިވާތީ ކަމަށެވެ.\nއެ އިސްލާހު ތަސްދީގުކޮށް ސަރުކާރުގެ ގެޒެޓް ވަނީ ޝާއިއުކޮށްފަ އެވެ. އެހެންކަމުން، އަންނަ މަހުގެ ހަ ވަނަ ދުވަހު އޮންނަ މަޖިލިހުގެ އިންތިޚާބުގައި، މި ގެނައި އިސްލާހަށް އަމަލުކުރުން އީސީގެ މައްޗަށް ލާޒިމް ވާނެ އެވެ.\nInthihaabah iulaan kurumuge fahun, inthihaabaai gulhun huri gaanoonu thakaai gavaaidhu thakah badhalu genaun huttanjehey, ehen noonee inthihaabuthah haraabuve hingaidhaane.\n— Ahmed Akram (@akram4535) March 11, 2019\nއަކްރަމް އިއްޔެ ކުރެއްވި ޓުވީޓު.\nމަޖިލިހުން މިފަދަ އިސްލާހެއް ފާސްކޮށްފައި ވަނިކޮށް، އީސީގެ މެމްބަރު އަހުމަދު އަކްރަމް އިއްޔެ ކުރެއްވި ޓުވީޓެއްގައި ވިދާޅުވީ އިންތިޚާބަށް އިއުލާން ކުރުމުގެ ފަހުން އިންތިޚާބާ ގުޅުން ހުރި ގާނޫނުތަކާއި ގަވައިދުތަކަށް ބަދަލު ގެނައުން ހުއްޓާލަން ޖެހޭ ކަމަށެވެ. އަދި އިންތިޚާބު ކައިރިވެފައިވަނިކޮށް ގާނޫނުތަކަށް އިސްލާހު ގެންނަ ނަމަ، އިންތިޚާބުތައް ހަރާބުވެގެން ހިނގައިދާނެ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް އިލެކްޝަންސް ކޮމިޝަން ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ އިންތިޚާބު 2019


ކުމުންދޫ ބަނދަރުގެ ނެރުން ހޯރަ ފެރީ ވަންނަން އުޅުމުގެ ތެރޭގައި ބިރުވެރި ހާދިސާއެއް ހިނގައިފި - Kumundhoo Online I www.kumundhoo.com\nHome ޚަބަރު ކުމުންދޫ ބަނދަރުގެ ނެރުން ހޯރަ ފެރީ ވަންނަން އުޅުމުގެ ތެރޭގައި ބިރުވެރި ހާދިސާއެއް ހިނގައިފި\nކުމުންދޫ ބަނދަރުގެ ނެރުން ހޯރަ ފެރީ ވަންނަން އުޅުމުގެ ތެރޭގައި ބިރުވެރި ހާދިސާއެއް ހިނގައިފި\n/ 5/03/2017 09:16:00 PM\nކުމުންދޫ ބަނދަރަށް ހޯރަ ފެރީ ވަންނަނިކޮށް ބަނދަރުގެ ނެރުމައްޗަށް ނެގި ބިޔަ ރާޅަކާއެކު ބަނދަރުގެ އިރުމަތީ ފައިކަށްޓާ ވާޓަރާ ދެމެދު ގޮނިވެފައިވާ ދިމާލު ތޮށިގަނޑަށް ހޯރަ ފެރީ އަރައި ބިރުވެރި ހާދިސާއެއް ހިނގައިފިއެވެ. މިހާދިސާ މިއަދު ހަވީރު 6.15 އެހާއިރު ހިނގިއިރު ފެރީގައި ތިބީ ދޯނީގެ ފަޅުވެރިން އެކަންޏެވެ.\n"މީގޮތަކީ ރާޅަކާއެޅީ. އެޅިގޮތަށް އައިސް ތޮށިގަނޑުގައި ދޯނި ޖެހުނީ. ޖެހިފައި ދޯނި އެނބުރިގަތީ. އެނބުރިގަތީމަ ދޯނި ފަހަތަށް މަޑުމަޑުން ހިފަހައްޓާލީމާ ފުންވީ." ކުމުންދޫ އޮންލައިންއިން ކުރި ސުވާލަކަށް ޖަވާބުދެއްވަމުން ހޯރަ ފެރީގެ ވެރިފަރާތް ސަލީމް ވިދާޅުވިއެވެ.\n"ހޯރަ ފެރީ ބަނދަރަށް ވަންނަން އައީ. އެވަގުތު ނެރުން ނެގި ބިޔަ ރާޅަކާއެކު ފެރީ ކޮންޓްރޯލުން ނައްޓާލިތަން ފެނުނީ. އެއާއެކު އިރުމަތީ ފައިކައްޓާ ދިމާލު ގޮންޏަށް ފެރީ އެރިތަން ފެނުނީ. ނަމަވެސް އެވަގުތު ފެރީ ފަހަތަށް ޖެހޭތޯ މަސައްކަތްކުރަމުންދިޔަތަން ފެނުން. ދެން ފެނުނީ ފެރީ ފަހަތަށް ޖަހަންކުރި މަސައްކަތުން ބަނދަރަށް ވަދެވުނުތަން. އޭރުވެސް ނެރުގައި ރާޅު ނަގަމުންދޭ." މިހާދިސާ ހިނގިއިރު މަންޒަރު ދުށް މީހަކު ބުންޏެވެ.\nމިހާދިސާގައި އެއްވެސް މީހަކަށް އަދި އެއްޗަކަށްވެސް ގެއްލުމެއް ނުވެއެވެ. ބައެއް ދުވަސްވަރު ކުމުންދޫ ބަނދަރުގެ ނެރު މައްޗަށް ބިޔަ ރާޅު ނަގައެވެ. މީގެ ސަބަބުން މާޒީގައި މިބަނދަރަށް ވަންނަން އުޅުނު ބައެއް އުޅަނދުތަކަށް ބޮޑެތި ގެއްލުންވެފައިވާކަން ފާހަގަކުރެވެއެވެ. މީގެ އަހަރުތަކެއް ކުރިން ވެސް މިއަދު ހާދިސާ ހިނގި ދިމާލު ތޮށްޓަށް ހޯރަ ފެރީ އަރައި ބޮޑެތި ގެއްލުންތަކެއްވެފައިވެއެވެ.


ހިތާމަވެރިކަން ބޮޑުވެގެންދާ ދުވަހާއިމެދު އެބައިމީހުންނަށް އިންޒާރު ދެއްވާށެވެ! – DhiSalafiyyah\nހިތާމަވެރިކަން ބޮޑުވެގެންދާ ދުވަހާއިމެދު އެބައިމީހުންނަށް އިންޒާރު ދެއްވާށެވެ!\n04/12/2013 ޢާންމު ލިޔުންއަލް އަޚް ބިލާލް ޢަބްދުއްސައްތާރު\nމި ލިޔުމުގައި މި ބަލާލަނީ ﷲ ތަޢާލާގެ ފޮތުގައި ބަޔާންވެފައިވާ، އެއިލާހުގެ މި ވަޙީ ބަސްފުޅާއިމެދުގައެވެ. އެއިލާހު ވަޙީ ކުރައްވާފައި ވެއެވެ.\n﴿وَأَنذِرْ‌هُمْ يَوْمَ الْحَسْرَ‌ةِ إِذْ قُضِيَ الْأَمْرُ وَهُمْ فِي غَفْلَةٍ وَهُمْ لَا يُؤْمِنُونَ﴾ [ سورة مريم ٣٩ ]\nމާނަ: “ހުރިހާކަމެއް ނިޔާކުރައްވާހިނދު އެއުރެންނަށް އޮތް ހިތާމައިގެ ދުވަހާމެދު ކަލޭގެފާނު އެއުރެންނަށް އިންޒާރު ކުރައްވާށެވެ. އެދުވަހާމެދު އެއުރެންވަނީ ޣާފިލުކަމެއްގެ ތެރޭގައެވެ. އަދި އެއުރެން އީމާނެއް ނުމެވޭމެއެވެ.”\nމި އާޔަތުގައި ﷲ ތަޢާލާ އެއިލާހުގެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމައަށް އަމުރުކުރައްވާފައި މިވަނީ، ހިތާމަޔާއި މޮޅިވެރިކަން އިންތިހާއަށް ބޮޑުވެގެންދާ ދުވަހާއިމެދު، އާދެ! ޤިޔާމަތްދުވަހާއިމެދު މީސްތަކުންނަށް އިންޒާރު ދެއްވުމަށެވެ. ޝައްކެއްނެއްގޮތުގައި އެއީ ހިތާމަވެރިކަން ބޮޑުވެގެންދާނޭ ދުވަހެވެ. ﷲތަޢާލާގެ ރުހިވޮޑިގަތުމާއި އެއިލާހުގެ ނިޢުމަތުގެ ގޮވެތި ސުވަރުގެ ލިބުމުން މަޙްރޫމްވުމަށްވުރެ ބޮޑު ހިތާމައެއް އޮންނާނެހެއްޔެވެ؟ އަދި ﷲ ތަޢާލާގެ ކޯފާއާއި އެއިލާހުގެ ޢަޒާބުގެ ގޮވެތި ނަރަކަ ހައްޤުވުމަށްވުރެ ބޮޑު ހިތާމައަކީ ކޮބާހެއްޔެވެ؟ ޢަމަލުތައް އިސްތިއުނާފްކޮށް އަލުން ޢަމަލުތައްކުރުމަށް ދުނިޔެއަށް އެނބުރި ދިޔުމަކީ ވާނޭކަމެއްނޫނެވެ. ދެން މިފަދަ ޙާލެއްގައި އިންސާނާ ވާހިނދު އެއިންސާނާއަށް ހިތާމައާއި، މޮޅިވެރިކަމާއި، މާޔޫސްކަން ވެރިވާނޭ މިންވަރު ހިތްމައްޗަށް ގެންނަވާށެވެ.\n﴿… قُلْ إِنَّ الْخَاسِرِ‌ينَ الَّذِينَ خَسِرُ‌وا أَنفُسَهُمْ وَأَهْلِيهِمْ يَوْمَ الْقِيَامَةِ ۗ أَلَا ذَٰلِكَ هُوَ الْخُسْرَ‌انُ الْمُبِينُ﴾ [سورة الزمر ١٥]\nމާނަ: “… ކަލޭގެފާނު ވިދާޅުވާށެވެ. ހަމަކަށަވަރުން ގެއްލެނިވެގެންވާ ބަޔަކީ ޤިޔާމަތް ދުވަހުން އެއުރެންގެ އަމިއްލަ ނަފްސުތަކާއި، އެއުރެންގެ އަހުލުވެރިން ގެއްލެނިކުޅަ މީހުންނެވެ. ދަންނާށެވެ. ފާޅުވެ ބަޔާންވެގެންވާ ގެއްލުންވުމަކީ ހަމައެއީއެވެ.”\nއިބްނު ޢައްބާސް ރަޟިޔަﷲ ޢަންހު ވިދާޅުވިއެވެ. “يَوْمَ الْحَسْرَ‌ةِ އަކީ ޤިޔާމަތް ދުވަހަށް ކިޔޭ ނަންތަކުގެ ތެރެއިން ނަމެކެވެ. އެދުވަހަކީ ބޮޑުވެގެންވާ ދުވަހެއްކަމުގައި ލައްވައި، ﷲ ތަޢާލާ އެއިލާހުގެ އަޅުތަކުންނަށް އެދުވަހާއިމެދު އިންޒާރުދެއްވިއެވެ. “\nޢަބްދުއްރަޙްމާން ބިން ޒައިދު ބިން އަސްލަމް ރަޟިޔަﷲ ޢަންހު ވިދާޅުވިއެވެ. “(وَأَنذِرْ‌هُمْ يَوْمَ الْحَسْرَ‌ةِ) އެއީ ޤިޔާމަތް ދުވަހެވެ. އަދި އެކަލޭގެފާނު މި އާޔަތް ކިޔަވާ ވިދާޅުވިއެވެ.\n﴿أَن تَقُولَ نَفْسٌ يَا حَسْرَ‌تَىٰ عَلَىٰ مَا فَرَّ‌طتُ فِي جَنبِ اللهِ وَإِن كُنتُ لَمِنَ السَّاخِرِ‌ينَ ﴾ [سورة الزمر٥٦ ]\nމާނަ: “ﷲ ގެ ފަރާތަށް އަދާކުރަންޖެހޭ ވާޖިބުތަކުގައި މިއަޅާ ފަރުވާކުޑަކުރި ކަމަށްޓަކައި، މިއަޅާޔަށްހުރި ހިތާމައިގެ ބޮޑުކަމާއޭ ތިޔަބައިމީހުންކުރެ މީހަކަށް ބުނަންޖެހިދާނެތީއެވެ. އަދި ހަމަކަށަވަރުން، މިއަޅާވީ ދީނަށް ފުރައްސާރަކުރާ މީހުންގެ ތެރެއިންނެވެ.”\n(إِذْ قُضِيَ الْأَمْرُ) އެބަހީ: ޙިސާބުކިތާބުގެ ކަންކަން ނިމި ސުވަރުގޭގެ އަހުލުވެރިން ސުވަރުގެ ވައްދަވައި ނަރަކައިގެ އަހުލުވެރިން ނަރަކައަށް ވެއްދެވުމެވެ.\n(وَهُمْ فِي غَفْلَةٍ) އެބަހީ: ހިތާމަވެރިކަން ބޮޑުވެގެންދާނޭ ދުވަހަށްޓަކައި، ކިޔަމަންތެރިކަމާއެކު ހެޔޮޢަމަލުތައްކުރުމުގެ ބަދަލުގައި ދުނިޔޭގައި އެބައިމީހުން އުޅެމުންދަނީ ހަވާނަފްސު އެދޭފަދަ ޝަހުވަތްތަކާއި މަލައްޒާތުތައް ލިބިގަތުމުގައި ޣާފިލުކަންމަތީގައެވެ.\n(وَهُمْ لَا يُؤْمِنُونَ) އެބަހީ: މަރުވުމަށްފަހު ދެވަނަފަހަރަށް ދިރުއްވޭނޭކަމާއި، ކިޔަމަންތެރި އަޅުންނަށްހުރި މަތިވެރިވެގެންވާ ނިޢުމަތްތަކާއި، ނުކިޔަމަންތެރި އުރެދޭ އަޅުންނަށް ހުރި ގަދަފަދަވެގެންވާ ޢަޒާބުގެ ޚަބަރުތައް އެމީހުން ތެދެއްނުކުރެތެވެ.\nއަބޫ ސަޢީދުލް ޚުދުރީ ރަޟިޔަﷲ ޢަންހު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n“ޤިޔާމަތްދުވަހުން މަރު ގެނެވޭނެއެވެ. އެ މަރު ގެނެވޭނީ ހުދާއިކަޅުކުލައިގެ ކަންބަޅިއެއްގެ ސިފައިގައެވެ. – އަބޫ ކުރައިބުގެ ރިވާޔަތުގައިވެއެވެ – ” އަދި މަރު ގެނެސް ސުވަރުގެއާއި ނަރަކައާއި ދެމެދުގައި ބެހެއްޓޭނެއެވެ. ” އަދި ބުނެވޭނެއެވެ..އޭ ސުވަރުގޭގެ އަހުލުވެރިންނެވެ. މީ ކޮން އެއްޗެއްކަން ތިޔަބައިމީހުންނަށް އެނގޭހެއްޔެވެ. ފަހެ އެބައިމީހުންގެ ބޯތައް އުފުލާލާފައި ބަލާލާނެއެވެ. އަދި ބުނާނެއެވެ. އާދޭހެވެ. މީ މަރެވެ. އަދި ބުނެވޭނެއެވެ. އޭ ނަރަކައިގެ އަހުލުވެރިންނެވެ. މިއީ ކޮން އެއްޗެއްކަން ތިޔަބައިމީހުންނަށް އެނގޭ ހެއްޔެވެ. ފަހެ އެބައިމީހުންގެ ބޯތައް އުފުލާލާފައި ބަލާލާނެއެވެ. އަދި ބުނާނެއެވެ. އާދޭހެވެ. މީ މަރެވެ. ދެން އެ މަރު ޛަބަޙަ ކުރުމަށް އަމުރުކުރެވި ޛަބަޙަކުރެވޭނެއެވެ. ދެން ބުނެވޭނެއެވެ. އޭ ސުވަރުގޭގެ އަހުލުވެރިންނެވެ. ދެމިގެންވާގޮތުގައެވެ. މަރުވުމެއްނެތެވެ. އަދި އޭ ނަރަކައިގެ އަހުލުވެރިންނެވެ. ދެމިގެންވާގޮތުގައެވެ. މަރުވުމެއް ނެތެވެ. ދެން ރަސޫލުﷲ ޞައްލަﷲ ޢަލައިހި ވަސައްލަމަ މިއާޔަތް ކިޔަވާ ވިދާޅުވިއެވެ. ﴿وَأَنذِرْ‌هُمْ يَوْمَ الْحَسْرَ‌ةِ إِذْ قُضِيَ الْأَمْرُ وَهُمْ فِي غَفْلَةٍ وَهُمْ لَا يُؤْمِنُونَ﴾ [سورة مريم ٣٩] އަދި އެކަލޭގެފާނުގެ އަތްޕުޅުން ދުނިޔެއަށް އިޝާރާތްކުރެއްވިއެވެ.” [رواه مسلم]\nއިބްނު ޢުމަރު ރަޞިޔަﷲ ޢަންހުމާގެ ކިބައިން އައިސްފައިވާ އެހެން ރިވާޔަތެއްގައި ވެއެވެ.\n“ފަހެ ސުވަރުގޭގެ އަހުލުވެރިންގެ އުފާވެރިކަމުގެ މައްޗަށް އުފާވެރިކަން އިތުރުވެގެންދާނެއެވެ. އަދި ނަރަކައިގެ އަހުލުވެރިންގެ ހިތާމައިގެ މައްޗަށް ހިތާމަވެރިކަން އިތުރުވެގެންދާނެއެވެ.” [متفق عليه]\nމަސްދަރު : ” الدرر المنتقاة من الكلمات الملقان : دروس يومية ” – د/أمين بن عبدالله الشقاوي –


އީވާން ނަސީމަށް އަނިޔާކޮށް މަރާލުމާއި އަދި ބަޑިޖަހައި އިތުރު ގައިދީން މެރި ޖަރީމާއަށް 17 އަހަރު ފުރުން ފާހަގަކުރުން – Maldivian Democratic Party\n19 ސެޕްޓެމްބަރ 2020 ވަނަ ދުވަހަކީ މ.އޭޝިއާ އުމުރުން 19 އަހަރުގެ ޒުވާން އީވާން ނަސީމު މާފުށީ ޖަލުގައި ހައްޔަރުކޮށް ބަހައްޓައިގެން ތަޅައި އަނިޔާކޮށް މަރާލިތާ 17 އަހަރު ފުރޭ ހިތާމަވެރި ދުވަހެވެ.\nއަނިޔާވެރި އެއްވެސް ޢަމަލަކާ ނުލައި، އުމުރުން އެންމެ 16 އަހަރުގައި ޖަލަށްލައި ހައްޔަރުކުރެވުނު ޒުވާން އީވާން ނަސީމު، އޭގެ3އަހަރު ފަހުން މާފުށީ ޖަލުގައި ސިފައިން އެނާގެ ގައިގާ ތަޅައި ލާއިންސާނީ އަނިޔާކުރުމަށްފަހު މަރާލާފައިވެއެވެ. އެއަށްފަހު އާއިލާއަށް ސިއްރުން އޭނާގެ ހަށިގަނޑު ވަޅުލަން މަސައްކަތްކޮށްފައިވެއެވެ. 2003 ވަނަ އަހަރުގެ ސެޕްޓެމްބަރ 19 ވަނަ ދުވަހު ހިންގި އެ ބޮޑު ޖަރީމާއާ ދެކޮޅަށް ޖެހިގެން އައިދުވަހު ޖަލުގައި އިޙްތިޖާޖުކުރި އެތަކެއް އިތުރު ގައިދީން ތަކެއްގެ ގަޔަށް ބަޑިޖަހައި މަރާލައި އަދި އެނޫން ގައިދީންތަކެއް ޒަޙަމްކުރި އަނިޔާވެރި ޙާދިސާ ހިންގާފައިވަނީ ވެސް އެ ޙާދިސާއާ ގުޅިގެންނެވެ.\nމި ޖަރީމާއަކީ ރާއްޖޭގެ ޖަލުތަކުގައި އޭރުގެ ރައީސް މައުމޫނު ޢަބްދުލްޤައްޔޫމުގެ ސަރުކާރުން ސިސްޓަމެޓިކް ގޮތަކަށް ބޮޑެތި އަނިޔާތައް ދެމުންދިޔަކަމާއި، އެފަދަ އަނިޔާތަކުގެ ޝިކާރަކަށްވެ އެތައް ބަޔަކު ދުނިޔެދޫކޮށްފައިވާކަމުގައި އޭރު ވެސް ތުންތުންމަތިން ދެކެވެމުން ދިއަ ވާހަކަތަކުގެ ޙަޤީޤަތް އެންމެހައި ރައްޔިތުންނަށާއި މުޅި ދުނިޔެއަށް ޤަބޫލުކުރެވޭމިންވަރަށް ތިލަވެގެންދިއަ ޖަރީމާއެކެވެ. އަދި އެކަމުގެ ސަބަބުން ރާއްޖެއަށް ސިޔާސީ އިސްލާހީ ބޮޑެތި ބަދަލުތަކެއް ގެންނަން އޭރުގެ ސަރުކާރަށް މަޖުބޫރުވެގެން ދިއަކަމެކެވެ.\nރައީސް މައުމޫނު ޢަބްދުލްޤައްޔޫމުގެ ސަރުކާރުގެ މި އަނިޔާވެރި ޖަރީމާއަށްފަހު ވެސް، ޖަލުގައި މީހުންގެ ގަޔަށް ބަޑިޖަހާފައިވާ ގޮތުގެ ޙަޤީޤަތް ހޯދިފައިނުވެއެވެ. މިގޮތުން ބަޑިޖަހާފައި ވަނީ ސިފައިންގެ ޤާނޫނުގައިވާ ގޮތުގެ މަތިން އޯޑަރު ކުރަން ތިބި ފަރާތްތަކެއްގެ އޯޑަރަށް ކަމަށްވާނަމަ، އެ ގޮތުން އޯޑަރުކުރި ފަރާތްތަކުގެ މައްސަލަތައް ބަލާފައި ނުވުމާއި، ބަޑިޖަހާފައިވަނީ އޯޑަރުގެ މަތިން ނޫންކަމަށްވާނަމަ ސިފައިންގެ ޤާނޫނުގެ ދަށުން އޯޑަރެއް ނެތި ބަޑިޖެހި ކަމުގެ ތަޙްޤީޤެއް ހިންގައި އެކަމަށް ޝަރީއަތްކޮށްފައި ނުވާތީ، އެކަމުގެ ޙަޤީޤަތް އަދިވެސް ދިވެހި ރައްޔިތުންނަށް ސާފުވާންޖެހިފައިވާކަން ފާހަގަކުރަމެވެ.\nސިފައިން ތަޅައި އަނިޔާކޮށް މަރާލި އީވާން ނަސީމާއި އަދި އިޙްތިޖާޖުކުރުމުން ބަޑިޖަހައި މަރާލި އެންމެހައި ޤައިދީންގެ ފުރާނައަށް ސުވަރުގެ މިންވަރުކޮށްދެއްވުމަށް ދުޢާކުރާހިނދު، އާއިލާތަކަށް ކެއްތެރިކަން މިންވަރުކުރެއްވުމަށް ދުޢާކުރަމެވެ. އާމީން!


SunOnline: Ali Haashim Governor akah hamajahsan Committee in faaskoffi\nއަލީ ހާޝިމް ގަވަރުނަރަކަށް ހަމަޖައްސަން ކޮމިޓީއިން ރުހުން ދީފި\nމުއާވިޔަތު އަންވަރު 01 Sep 2019, 21:09\nމިއަދު ބޭއްވި ރައްޔިތުންގެ މަޖިލީހުގެ މާލިއްޔަތު ކޮމެޓީގެ އަލީ ހާޝިމް: އެމްއެމްއޭގެ ގަވަރުނަރުގެ މަގާމަށް އޭނާއަށް ރުހުން ދިނުމަށް ކޮމެޓީން ވަނީ ފާސްކޮށްފައި --- ފޮޓޯ: މަޖިލިސް\nމަރުކަޒީ ބޭންކް އެމްއެމްއޭގެ ގަވަރުނަރު ކަމަށް ހަމަޖެއްސުމަށް ރައީސް އިބްރާހިމް މުހައްމަދު ސޯލިހު، ރައްޔިތުންގެ މަޖިލީހަށް ފޮނުއްވާފައިވާ ކުރީގެ ފިނޭންސް މިނިސްޓަރު އަލީ ހާޝިމަށް ރުހުން ދިނުމަށް ފެންނަ ކަމަށް އެ މައްސަލަ ދިރާސާ ކުރާ މާލިއްޔަތު ކޮމެޓީން ފާސްކޮށްފި އެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި ފިނޭންސް މިނިސްޓަރުކަން ކުރެއްވި އަލީ ހާޝިމް، އެމްއެމްއޭގެ ގަވަރުނަރުގެ މަގާމަށް އައްޔަނު ކުރުމަށް މަޖިލީހުގެ ލަފަޔަކަށް އެދި ފޮނުވާފައިވަނީ މިދިޔަ މަހުގެ 28 ވަނަ ދުވަހު އެވެ. އަދި މަޖިލީހުގެ ތަޅުމުން އެކަމަށް ގޮތެއް ނިންމުމަށް ވަނީ މާލިއްޔަތު ކޮމެޓީއަށް ފޮނުވާފަ އެވެ.\nމިއަދު މެންދުރު އޮތް މަޖިލީހުގެ މާލިއްޔަތު ކޮމެޓީގެ ބައްދަލުވުމުގައި އަލީ ހާޝިމްއަށް ރުހުން ދިނުމަށް ފެންނަ ކަމަށް ވަނީ ހާޒިރުވެވަޑައިގަތް ހުރިހާ މެންބަރުން އިއްތިފާގުވެފަ އެވެ. ވޯޓުގެ ކުރިން މާލިއްޔަތު ކޮމެޓީން ވަނީ އަލީ ހާޝިމްއާ އިންޓަވިއު ވެސް ކުރައްވާފަ އެވެ.\nއޭނާ ގަވަރުނަރުކަމަށް ގެންނަން އާންމުންގެ ހިޔާލަށް ވެސް މަޖިލީހުގެ އިދާރާއިން ހުޅުވާލި އެވެ.\nއަލީ ހާޝިމްއާ އިންޓަވިއު ކުރުމަށް މިއަދު ބޭއްވި ރައްޔިތުންގެ މަޖިލީހުގެ މާލިއްޔަތު ކޮމެޓީގެ ބައްދަލުވުމުގެ ތެރެއިން --- ފޮޓޯ: މަޖިލިސް\nގަރަވަރުނަރުކަމުގެ މަގާމު ހުސްވެފައިވަނީ، އެމަގާމުގައި ހުންނެވި އަހުމަދު ނަސީރު އިސްތިއުފާ ދެއްވުމާ ގުޅިގެންނެވެ. ޖުލައި މަހުގެ 24 ވަނަ ދުވަހު ނަސީރު އިސްތިއުފާދެއްވި އިރު އެމްއެމްއޭގެ ފައިނެންޝަލް އިންޓެލިޖެންސް ޔުނިޓުގެ މަސައްކަތަށް އޭނާ ނުފޫޒު ފޯރުވަން އުޅުއްވި ކަމަށް ވަނީ ތުހުމަތު ކުރެވިފަ އެވެ.\nގަވަރުނަރުގެ މަގާމަށް ނަސީރު އައްޔަނު ކުރެއްވީ ކުރީގެ ރައީސް ޔާމީންގެ ސަރުކާރުގައި 24 އޮގަސްޓު 2017 ގަ އެވެ. އެމްއެމްއޭގެ ގަވަރުނަރުކަމުގެ މަގާމު ހުސްވެފައި އޮންނަތާ މަހެއްހާ ދުވަސް ވަނީ ވެފަ އެވެ.\nޕައިތަން ޕްރޮގްރާމިންގް ކޯހެއް މަރުކަޒީ ބޭންކުން ފަށައިފި\nބަޖެޓަށް އެމްއެމްއޭ: ކަންބޮޑުވުމަކީ ދަރަނި، ހަރަދު ބޮޑުވުން


ކޮވިޑްގެ ފަރުވާ އަށް ފަހު މައުމޫން ދޫކޮށްލައިފި\nފަޒީނާ އަހުމަދު 14 ސެޕްޓެމްބަރ 2020\nކޮވިޑް-19 އަށް ޕޮޒިޓިވްވެ، ދަރުމަވަންތަ ހޮސްޕިޓަލުގައި ފަރުވާ ހޯއްދަވަމުން ގެންދެވި ކުރީގެ ރައީސް މައުމޫން އަބްދުލްގައްޔޫމް މިއަދު ދޫކޮށްލައިފި އެވެ.\nމައުމޫން ކުރެއްވި ޓުވީޓެއްގައި ވިދާޅުވީ ފަރުވާއަށް ފަހު މިހާރު ހުންނެވީ ގެކޮޅުގައި ކަމަށެވެ. އުމުރުފުޅުން 82 އަހަރުގެ މައުމޫން ކޮވިޑުގެ ފަރުވާ އަށް އެޑްމިޓްކުރީ މިދިޔަ މަހުގެ 25ގަ އެވެ.\nއެމަނިކުފާނު ކޮވިޑަށް ޕޮޒިޓިވްކަން އެނގުނީ، ހުމުގެ އާލާސްކަންފުޅެއްގައި ޓްރީ ޓޮޕް ހޮސްޕިޓަލަށް ވަޑައިގެން ހެއްދެވި ޓެސްޓުންނެވެ. އޭރު ވެސް އަދި ފަހުން ވެސް އެމަނިކުފާނުގެ ހަށިކޮޅުގައި ބަލީގެ އަލާމާތްތައް ހުރީ ވަރަށް ކުޑަކޮށް ކަމަށް އާއިލާ އިން ވަނީ ބުނެފަ އެވެ.\nމައުމޫން ޕޮޒިޓިވްވުމާ އެކު އަނބިކަނބަލުން ނަސްރީނާ އިބްރާހީމް ވެސް ޓެސްޓް ކުރެއްވި އެވެ. އެކަމަކު ނަސްރީނާ އާއި އާއިލާގެ އެހެން ބޭފުޅަކު ވެސް ބައްޔަށް ޕޮޒިޓިވެއް ނުވެ އެވެ.\nހޮސްޕިޓަލްގައި އޮންނެވި އިރު، ޓުވީޓްކުރައްވައި އެމަނިކުފާނުގެ ހާލުކޮޅު އޮޅުންފިލުވައިދީ، އެކި ވާހަކަތައް އާއްމުންނާ ހިއްސާކުރެއްވި އެވެ. އެ މަނިކުފާނުގެ އާލާސްކަންފުޅާ ގުޅުވައި ފާޅުކުރެއްވި ހަމްދަރުދީގެ މެސެޖްތަކުގެ ތެރެއިން ނުބައިކޮށް ހީކުރެވުނު ކަންކަން ވެސް އޮޅުންފިލުއްވައި ދެއްވި އެވެ.\nގިނަ ބަޔަކަށް ކަމުދިޔަ އެއް ޓުވީޓަކީ އެޑްމިޓްކުރެއްވިއިރު، ތުރުކުރައްވައިގެން އޮންނެވި ޕިޖާމާއާ ގުޅޭ ގޮތުން މައުމޫން ކުރެއްވި ޓުވީޓެވެ. އެމަނިކުފާނު ތުރުކުރެއްވި ނޫ ކުލައިގެ މާ ޖެހި ޕިޖާމާއަކީ އަނބިކަނބަލުން ނަސްރީނާގެ ޕިޖާމާއެއް ކަމަށް ގިނަ ޓުވީޓްތަކެއް ހުއްޓެވެ.\nއެކަމަކު މައުމޫން ވިދާޅުވި ގޮތުގައި އެއީ އެމަނިކުފާނުގެ ޕިޖާމާއެކެވެ. ފަހުން އެމަނިކުފާނު ވަނީ ނަސްރީނާ އަށް ގުޅުއްވައި އުފާވެރިކަމާ އެކު ވާހަކަ ދައްކަވަނިކޮށް ނަންގަވާފައިވާ ފޮޓޯއެއް ޓްވީޓްކުރައްވައި ހިތްޕުޅުގައި އޮތް ލޯބި ހާމަކުރައްވައިފަ އެވެ. ދެން ވިދާޅުވީ "އުއްމީދަކީ އެންމެންނާ ވެސް ވަރަށް އަވަހަށް ބައްދަލުވުން" ކަމަށެވެ.\nދަރުމަވަންތައިގައި އޮންނެވިއިރު، ހޮސްޕިޓަލުގެ މުވައްޒަފުން އެމަނިކުފާނު ވަރަށް ރަނގަޅަށް ބަލަހައްޓަވަމުން އަންނަ ކަމަށް ވެސް މައުމޫން ވިދާޅުވި އެވެ.\nއަރުޝީފަށް ނެގީ 14/09/2020 14:05\nއެންމެފަހުން އަޕްޑޭޓްކުރީ 14/09/2020 14:05\nޝިފްނާ އަޙްމަދު 26 މިނެޓު ކުރިން


Iran: Nuclear Scientist ge maru ge badhalu hifaanun | ThePress\nއީރާން: ނިއުކްލިއާ ސައެންޓިސްޓްގެ މަރުގެ ބަދަލު ހިފާނަން\nއީރާނުގެ އެންމެ އިސް ނިއުކްލިއާ ސައެންޓިސްޓް މަރާލި ކަމުގެ ބަދަލު ހިފާނެ ކަމަށް އީރާނުން ވައުދުވެއްޖެއެވެ.\nއީރާނުގެ ނިއުކްލިއާ މަޝްރޫއު އެންމެ ފޯރީގައި ކުރިއަށް ގެންދިޔަ އިރު އެންމެ އިސްކޮށް ހަރަކާތްތެރިވި ސައެންޓިސްޓް މުހްސިން ފަހްރީޒާދީ މަރާލާފައިވަނީ، ވެރިރަށް ތެހްރާން ކައިރިން، ހުކުރު ދުވަހުގެ އިރާކޮޅުގެ ވަގުތެއްގައި ކަމަށް މައުލޫމާތު ލިބެއެވެ. ފަހްރީޒާދީ މަރުވީ، އަނިޔާތަކަށް ފަރުވާ ހޯދަމުން ދަނިކޮށް، ހޮސްޕިޓަލުގައެވެ.\nއީރާނުގެ ރޫހީ ލީޑަރު، އާޔަތުﷲ އަލީ ހާމަނާއީގެ ދިފާއީ މުޝީރު، ހުސައިން ދިހްގާން ވަނީ، މި ހަމަލާގެ ފަހަތުގައި ތިބި ފަރާތްތަކަށް، ހޮނުގުގުރި ޖަހާ ބާރު މިނުގައި އީރާނުން ރައްދު ހަމަލާ ދޭނެ ކަމަށް ވައުދުވެވަޑައިގެންފައެވެ.\nފަހްރީޒާދީއަކީ، އީރާނުން "އުއްމީދު"ގެ ނަމުގައި ހިންގި މަޝްރޫއުގެ އިސްވެރިޔާއެވެ. އިސްރާއިލާއި، އެމެރިކާ އަދި ހުޅަނގުން ތުހުމަތު ކުރާ ގޮތުގައި އީރާނުގެ މި އޮޕަރޭޝަނަކީ، ނިއުކްލިއާ ހަތިޔާރުގެ ބާރުވެރިކަން ހޯދުމަށް އީރާނުން ހިންގާ މަޝްރޫއުއެކެވެ. ނަމަވެސް އީރާނުން ވަކާލާތު ކުރާ ގޮތުގައި، އެގައުމުގެ ނިއުކްލިއާ މަޝްރޫއުގެ ފަހަތުގައި އޮތީ، ސުލްހަވެރި، މަދަނީ މަގުސަދެކެވެ.\nއީރާނުގެ ހާރިޖީ ވަޒީރު މުޙައްމަދު ޖަވާދު ޒަރީފު ވަނީ، "ޓެރަރިޒަމް"ގެ މި އަމަލު ކުށްވެރި ކުރުމަށް ބައިނަލްއަގުވާމީ މުޖުތަމައަށް ގޮވާލައްވާފައެވެ. މި ހަމަލާގެ ފަހަތުގައި އޮތީ އިސްރާއީލު ކަމަށް ޒަރީފު ވަނީ ތުހުމަތު ކުރައްވާފައެވެ. އިސްރާއީލަށް އަމާޒު ކުރަމުންދާ ތުހުމަތުތަކަށް އަދި ރައްދެއް ދީފައެއް ނުވެއެވެ.\nފަހްރީޒާދީ މަރާލަން ހަމަލާ ދިނީ، އެނާ ދަތުރު ކުރަމުން ދިޔަ އުޅަނދަށް އަމާޒުކޮށް، ހަތިޔާރުއެޅި ޓެރަރިސްޓުންތަކެއް ކަމަށް އީރާނުގެ ދިފާއި ވުޒާރާއިން އާންމު ކުރި ބަޔާނެއްގައިވެއެވެ.\nޓެރަރިސްޓުންނާއި، ފަހްރީޒާދީގެ ހަށިފާރަވެރިންނާ ދެމެދު ވަރުގަދަ ކުރިމަތިލުންތަކެއް ކުރިއަށް ދިޔަ ކަމަށާ، ފަހްރީޒާދީއަށް ސީރިއަސް ޒަހަމްތަކެއް ލިބުނު ކަމަށް ހަބަރު ލިބެއެވެ. ފަރުވާ ދިނުމަށް ހޮސްޕިޓަލަށް ގެންދެވުނު ކަމުގައި ވީ ނަމަވެސް، ފަހްރީޒާދީގެ ފުރާނަ ސަލާމަތް ކުރެވޭ ގޮތް ނުވީ ކަމަށް ދިފާއީ ވުޒާރާއިން ވަނީ ބުނެފައެވެ.\nފަހްރީޒާދީ އެންމެ ފަހުން ހިދުމަތް ކުރަމުން ދިޔައީ، އީރާނުގެ ދިފާއީ ވުޒާރާގެ ރިސާޗް އެންޑް އިނޮވޭޝަން އޮގަނައިޒޭޝަންގެ އިސްވެރިޔާގެ މަގާމުގައެވެ.\nއީރާނުން އދއަށް ކަނޑައަޅާފައި ހުންނަވާ މަންދޫބު މަޖީދު ތަހްތު ރަވާންޗީ ވިދާޅުވީ، ފަހްރިޒާދީ މަރާލަން ދިން ހަމަލާއަކީ، ބައިނަލްއަގުވާމީ ގާނޫނުތަކާ ހިލާފު އަމަލެއް ކަމަށާ، މި ހަމަލާ ފަރުމާ ކޮށްފައި ވަނީ، ސަރަހައްދީ ހަމަނުޖެހުމެއް ތަނަވަސް ކުރަން ކަމަށެވެ.\nއިސްރާއީލް އީރާނުގެ ނިއުކްލިއާ މަޝްރޫ އީރާން ދުނިޔެ


Hama Ekani Allah ah takai | #Dhiislam\n6 years ago |3comments| January 29, 2012 |\nބަނީ އިސްރާއީލުން ގެ ތެރޭގައި އަބަދުހެން އަޅުކަން ކުރުމައިގެން އުޅުން ވަރަށް ބޮޑު އަޅުވެރިޔަކުގެ ގާތަށް އެއްދުވަހަކު ބަޔަކު އައެވެ. އެމީހުން އައިސް ޚަބަރު ދިނީ އެމީހުންގެ މީހުންގެ ޤަބީލާއެއްގެ ބަޔަކު ގަހަކަށް އަޅުކަން ކުރާ ވާހަކައިން ނެވެ. މިޚަބަރުން މިއަޅުވެރިޔާ ވަރަށް ބޮޑަށް ދެރަވެ އެ ގަސް ކަނޑާލުމަށްޓަކައި ފުރޯއެއް ހިފައިގެން ދާން ހިނގައިގަނެފިއެވެ. ދިޔަމަގުމަތިން މުސްކުޅިއެއްގެ ސިފައިގައި ހުރި އިބިލީހާއި ދިމާވެއްޖެއެވެ. އިބިލީސް އެމީހާކުރެން އެދާތަނަކާއި މެދު ސުވާލު ކުރިއެވެ. އެމީހާ ތިމަން މިދަނީ މިވެނި ތާކު ހުންނަ އެވެނި ގަހެއް ކަނޑާލަންވެގެންނޭ ބުނެފިއެވެ. އެވަގުތު\nއިބިލީސް “ކަލެޔާ ދެން އެ ގަހާއި ކީ ކީތް ހެއްޔެވެ؟ ކަލެޔާ ނުބެހޭކަމަކަށް ވިސްނުމަށް ވުރެން ކަލޭގެ އަޅުކަމައިގެން އުޅުން މާ ކަލެޔަށް ރަނގަޅުވާނެއެވެ.”\nއަޅުވެރިޔާ: “މިއީ ވެސް އަޅުކަން”\nދެން އެހައިރުން މި އިބިލީސް ވަރަށް މަސަތްކަތް ކޮށްގެންވެސް އޭނާ އެކަން ނުކުރާނެ ގޮތެއް ނުފެނިގެން އެންމެ ފަހުން ދެމީހުން ތަޅައިވެސް ގަނެއްޖެއެވެ. ނަމަވެސް އަޅުވެރިޔާ ހިނދުކޮޅެއްތެރޭ އެ އިބިލީސް ބަލިކޮށް ސަލާމަތް ނުވެވޭވަރުކުރުމުން ދޫކޮށްދޭށޭ ކިޔާ އާދޭސް ގޮވަން ފަށައިފިއެވެ.\nހަމަ ދޫކޮށްލާއިރަށް އަނެއްކާ ފަށައިގެންފި އެވެ ” ﷲ ކަލޭގެ މަށްޗަށް އެގަސް ކަނޑާކަށެއް ނާންގަވައެވެ. ކަލޭ އެގަސް ކެނޑިޔަސް ނުކެނޑިޔަސް އެޔަކުން ކަލެޔަށް ލިބޭނެ ގެއްލުމެއް ނެތެވެ. ކޮންމެހެން އެގަސް ކަނޑަން ޖެހޭނަމަ ކޮންމެސް ރަސޫލަކު މެދުވެރި ކުރަށްވާ ﷲ އެކަން ކުރެއްވީހެވެ (ނުވަތަ ކުރައްވާނެއެވެ)”\nނަމަވެސް އަނެއްކާވެސް އަޅުވެރިޔާ ހަމަ ކުރިންވެސް ހުރި ގޮތަށް އެ ގަސް ކަނޑަން ބޭނުންވި އެވެ. އަނެއްކާވެސް ހަނގުރާމަ އަކަށް ދާންޖެހިގެން ތަޅާ ފޮޅައިގަނެއްޖެއެވެ. އަނެއްކާވެސް އިބިލީސް ބަލިވެއްޖެއެވެ.\nއެހައިރުން: އިބިލީސް “އާން އަޑުއަހާ” “މަ ގޮތެއް ދައްކާނަން ކަލެޔަށް މާ ފައިދާ ކުރާނެ”\nއަޅުވެރިޔާ އެއްބައިވެ އަހައިފިއެވެ. އަނެއްކާ އިބިލީސް: “ކަލޭ ތިޔައީ ފަޤިރު އެހެން މީހުންނަށް އުނދަގުލެއް ކަހަލަ މީހެއް. ކަލޭ މި (ގަސްކެނޑުމުން) ދުރުވެއްޖެ ނަމަ މަ ކަލެޔަށް3ރަން ލާރި (ފޮތި) ދޭނަން. ކަލޭ ހޭލާއިރު ބާލީސް ދަށުގަ އެ އޮންނާނެ. އެއިން ކަލޭ ބޭނުންތަށް ފުއްދާފައި އަދި ގާތް ތިމާގެ މީހުން ނަށް ވެސް އެހީވެދީ އެހެން ހެޔޮ ކަންކަން ވެސް ކުރެވޭނެ. އެކަމަކު އެ ގަސް ކެނޑިޔަސް އެމީހުން ބޭނުންވެއްޖެ ނަމަ އެހެން ގަހެއް ވެސް އިން\nދަން ވީ ހަމަ (އަޅުކަން ކުރަން)”\nމި ގޮތާ އަޅުވެރިޔާ ރުހި ޤަބޫލުވެގެން ހިނގައްޖެއެވެ. ފުރަތަމަ ދެ ދުވަހު އޭނަ ހެދުނު ތެދުވި އިރު ބާލިސް ދަށުން އެ ފައިސާ3ފޮތި އޮއްވައި ފެނުނެވެ.3ވަނަ ދުވަހު އެ ނެތެވެ. މިކަމާއި ހުރެ އަޅުވެރިޔާ ވަރަށް ރުޅިއައިސްގެން ފުރޯ ހިފައިގެން އަނެއްކާ އެގަސް ކަނޑަން ހިނގައިގަނެފިއެވެ. މިފަހަރުވެސް ހަމަ މުސްކުޅިއެއްގެ ސިފައގައި އިބިލީސް އައިސް ދަނީ ކޮންތާކަށްތޯ އަހައިފިއެވެ.\nރުޅިއައިސް ހަލޭލަވައިގަނެފައި މިދަނީ ގަސްކަނޑާލާށޭ ބުނެފިއެވެ.\nތިހެން ތިކަން ވިޔަކަ ނުދޭނަމޭ ބުނެ އަނެއްކާ މިޔަދުވެސް ހަނގުރާމަ ކޮށްގަނެފިއެވެ. ނަމަވެސް މިފަހަރު އިބިލީސް އަޅުވެރިޔާގެ މައްޗަށް ގަދަވެގަނެއްޖެއެވެ. މިކަމުން އަޅުވެރިޔާ ހައިރާންވެ އިބިލީސްކުރެން ކަލޭ މިފަހަރު ގަދަވީ ކީތްވެތޯ އަހައިފި އެވެ.\nއިބިލީސް: “ފުރަތަމަ ދުވަހު ކަލޭ ރުޅިއައީ ﷲ އަށްޓަކައި. އެހެންކަމުން ﷲ ކަލޭ މަގޭ މައްޗަށް ގަދަވެ ގަތުމުގައި އެހީ ތެރިވެ ވޮޑިގަތީ. އެކަމަކު މިޔަދު ކަލޭ (ގަދަނުވީ ސަބަބަކީ) ކަލޭ ތިހުރީ އެ ފައިސާ ފޮތީގެ ވެސް ކޮންމެސް ވަރެއްގެ ބޭނުމުގަޔާއި ވެސް އެކީގަ ވީމަ”\nއިމާމް ޣަޒާލީގެ “އިޙްޔާއުލް ޢުލޫމުއް ދީން” އިން ނެގިފައިވާ ވާހަކައެއް\nއިނގިލަށްވާތަ؟ މި އިބިލީސް ނިކަން ބޯ ބޮޑުވާނެ. އަހަރެމެން މި ހީކުރާ ގޮތާ އެސޮރު ކަންތަށް ކުރާ ގޮތާ ތަފާތުވާނެ. އެ ނޫނީ ދުނިޔޭގައި އާދަމްގެފާނާއި ހަމައިން ފެށިގެން އަދ އަދަށް ދާންދެންވެސް އުޅުން މީހަކު ނެތް. ދެން ބޯވެސް ހުންނާނެއެއްނު. ކުރިންވެސް އެހާ ބޯބޮޑު މީހެއް އެއީ. މީހުން ހައްލައިލާނީ އެމީހަކު އެންމެ ހިންއެދޭ ކަންތަށް ތަށް ކުރިމައްޗަށް ގެނެސްގެން.\nމިކަހަލަ ވާހަކަތއް ގިނައިން ގެނެސް ދިނުން ވަރަށް އެދެން\nމިފަދަ މާތް މަތިވެރި ވާހަކަތަކުން އަނޅުގަޑު މެން ވީ އިބްރަތް ހޯދަން\nMaasha ALLAH ibraitheri warah


150,000 Dollar dhakkan engee gaanoon aa khilaafah, isthiunaaf kuraanan: Nasheed | Mihaaru\nމެމްބަރު ނަޝީދު: ފައިސާ ދައްކަން ކުރި ހުކުމް އިސްތިއުނާފް ކުރާނެ ކަމަށް އޭނާ ވިދާޅުވި --ފޮޓޯ/މިހާރު\nދެ މިލިއަން ދައްކަން ހުކުމްކުރީ ގާނޫނާ ޚިލާފަށް، އިސްތިއުނާފް ކުރާނަން: ނަޝީދު\n08 ނޮވެމްބަރ 2018 - 20:289comments\nދެ މިލިއަނަށް ވުރެ ގިނަ ރުފިޔާ ދައްކަން ރައްޔިތުންގެ މަޖިލީހުގެ ކުޅުދުއްފުށީ ދެކުނު ދާއިރާގެ މެމްބަރު މުހައްމަދު ނަޝީދުގެ މައްޗަށް ކުރި މިއަދު ހުކުމުގައި ދައްކަން އެންގި ފައިސާއަކީ ދައްކަންޖެހޭ އެއްޗެއް ނޫންކަމަށް ގަބޫލު ނުކުރާ ކަމަށާއި އެ ހުކުމް އިސްތިއުނާފް ކުރައްވާނެ ކަމަށް ނަޝީދު މިރޭ ވިދާޅުވެއްޖެ އެވެ.\nއިންޑިއާގެ ރައްޔިތެއް ކަމަށްވާ ޑރ. އަލަކާ ސިންގް އަށް 150،000 ޑޮލަރު (ދެ މިލިއަނަށް ވުރެ ގިނަ ރުފިޔާ) ދައްކަން ނަޝީދުގެ މައްޗަށް ސިވިލް ކޯޓުން މިއަދު ހުކުމްކުރީ އަލަކާ އިންވެސްޓްކުރި ކަނޑު އުޅަނދެއް ވިއްކާލުމުގެ މުއާމަލާތަކާ ގުޅިގެންނެވެ. ނަޝީދާ ދެކޮޅަށް ދައުވާކުރީ އުޅަނދު އަލަކާ ވިއްކަން ބޭނުންވި އަގަށް ވުރެ ކުޑަ އަގެއްގައި އެހެން މީހަކަށް ވިއްކާލުމަށް ފަހު، އަސްލު އަގުގެ ބާކީ އޮތް 150،000 ޑޮލަރު ނަޝީދުގެ ފަރާތުން އަލަކާއަށް ދޭން އެއްބަސްވި ކަމަށް ބުނެ އެވެ.\nއެކަމާ ގުޅިގެން ނަޝީދު މިއަދު ނެރުއްވި ބަޔާނެއްގައިވަނީ އެ ދައުވާއަކީ އޭނާގެ އެއްވެސް މީހެއްގެ އަތުން ގަތް މުދަލަކަށް ނުވަތަ ހޯދި ޚިދުމަތަކަށް އަގު ނުދީގެން ނުވަތަ ދަރަންޏެއް ނުވަތަ ފައިސާއެއް ނުދައްކައިގެން ކުރި ދައުވާއެއް ނޫން ކަމަށެވެ. އެ ދައުވާ އުފުލާފައި އޮތީ އަލަކާ ބޭނުންވި މިންވަރަށް ފައިސާ ނުލިބޭތީ، އޭނާއަށް އެހީތެރިވުމުގެ ގޮތުން ނަޝީދު ފޮނުވި އީމެއިލްއެއްގެ މައްޗަށް އެކަނި ބިނާކޮށްގެން ކަމަށް އެ ބަޔާނުގައިވެ އެވެ. އަދި އެ އީމެއިލްއަކީ ގާނޫނީ ގޮތުން ތަންފީޒު ކުރެވިދާނެ ހުށަހެޅުމެއް ނުވަތަ ޒިންމާއެއް ވެސް އުފައްދާ ފަދަ އެއްޗެއް ނޫން ކަމަށް އަލަކާ އީމެއިލް އިން ޖަވާބު ދީފައި އޮތް ވެސް އެ އެ ބަޔާނުގައިވެ އެވެ.\n"އަޅުގަނޑު ގަބޫލު ކުރާ ގޮތުގައި ސިވިލް ކޯޓުން މިއަދު ކުރެއްވި ހުކުމް ކުރައްވާފައި އެވަނީ މުގާބިލެއް ނެތި ހުށަހެޅޭ ހުށަހެޅުންތައް ތަންފީޒު ނުކުރެވޭނެ ކަމަށް ބުނާ ޝަރުއީ ހުކުމްތަކާއި އެ ނޫން ވެސް ޝަރުއީ އަދި ގާނޫނީ އުސޫލުތަކާ ޚިލާފަށެވެ." އެ ބަޔާނުގައިވެ އެވެ.\nއެ ބަޔާނުގައިވާ ގޮތުން އެ މައްސަލަ އިސްތިއުނާފް ކުރުމުގެ މަސައްކަތް ވަރަށް އަވަހަށް ކުރިއަށް ގެންދާނެ އެވެ. އަދި އެ މައްސަލާގެ ކަން ހިނގާފައިވާ ގޮތް ބަލަން ބޭނުންވާ ނޫސްވެރިންނަށް ވެސް އެކަމާ ބެހޭ ލިޔުންތައް ބެލުމުގެ ފުރުސަތު ދޭނެ ކަމަށް ވެސް އެ ބަޔާނުގައިވެ އެވެ.\nއިތުރު ލިޔުންތައް ސިވިލް ކޯޓް ރައްޔިތުންގެ މަޖިލިސް މެމްބަރު މުހައްމަދު ނަޝީދު


E Cigarette - Mulhinves gellun! - vNews.mv\nއީ ސިނގިރޭޓް - މުޅިންވެސް ގެއްލުން!\nޒަމްޢަތު އަޙްމަދު ވަޙީދު 25 November 2019, 13:32\nދުންފަތުގެ އިސްތިޢުމާލު ކުރުމަކީ އާއްމު ސިއްހަތަށް އޮތް އެންމެބޮޑު އެއް ގޮންޖެހުމެވެ. ރާއްޖޭގައި އެންމެގިނައިން މީހުން ބަލިމަޑުކަމާ ނުކުޅެދުންތެރިކަމަށް ހުށަހެޅޭ އަދި މަރުވާ އެއްސަބަބަކީ ވެސް ދުންފަތާ ދުންފަތުގެ އިސްތިޢުމާލުކުރުމާ ދުންފަތުގެ ދުމަށް ހުށަހެޅުންކަމަށް ސިއްހީ ދާއިރާތަކުން ބުނެއެވެ.\nފަހަކަށް އައިސް ދުނިޔޭގެ ކަންކޮޅުތަކުގައި އާއްމުވަމުންދާ އީ-ސިނގިރޭޓް ރާއްޖޭގެ ފުރާވަރުކުދިންނާ ޒުވާނުންގެ މެދުގައި ހަލުއި ދުވެއްޔެއްގައި އާއްމުވަމުންދާ ދިއުމަކީ، ދުންފަތް ކޮންޓްރޯލް ކުރުމަށް ރާއްޖެއިން މިހާރުކުރަމުންދާ މަސައްކަތްތަކަށް އިތުރު ގޮންޖެހުން ކުރިމަތި ކުރުވާނެ ކަމެކެވެ.\nއިލެކްޓްރޯނިކް ނިކޮޓިން ޑެލިވަރީ ސިސްޓަމްސް ނުވަތަ އީ-ސިނގިރޭޓް ދުންފަތާއި ދުންފަތުގެ އަރަޣެއް ކަމުގައިވާ ނިކޮޓީން ބޭނުން ކުރުމަށް ގެންގުޅޭ އާލާތެކެވެ. މިއާލާތުގެ ތެރެއަށް ތަފާތު ދިޔާ ބާވަތްތަކާ ދުންފަތް އަޅައިގެން ނުވަތަ ސިނގިރޭޓް ލައްވައިގެން، ހޫނުކޮށް ވޭޕަރ ނުވަތަ ދުން ބޭރުކޮށްގެން މި އާލާތް ބޭނުންކުރެއެވެ.\nވޭޕް ކުރުމަށް ބޭނުންކުރާ ދިޔާތަކެތީގައި އެކި މާއްދާތައް އެކުލެވެއެވެ. އޭގެތެރޭގައި ދުންފަތުގައި ހިމެނޭ ދެވިހިފާ މާއްދާ ނިކޮޓިން، އަދި މީގެ އިތުރުން އެކި ރަހަ ޖެއްސުމަށް ބޭނުންކުރާ ފްލޭވަރ (މެންތޯލް، މެޓާ، އެކި މޭވާ އަދި އެހެނިހެން ކާތަކެތީގެ ރަހަ) އަދި ތަފާތު އިތުރު ކެމިކަލްތައް ހިމެނެއެވެ.\nއީ-ސިނގިރޭޓް ކާޓްރިޖްތަކުގައި ހުންނަ މާއްދާތައް\nއީ ސިނގިރޭޓްގައި 460 އަށްވުރެ ގިނަ ބާވަތް ދުނިޔޭގެ ބާޒާރުގައި ވިއްކަން ހުރިއިރު އެތަކެތީގެ 15,000 އަށްވުރެ ގިނަ ރަހަތައް (ފްލޭވާރސް) ހިމެނެއެވެ. އަދި މިތަކެތީގައި ބޭނުންކުރެވޭ ހާރޑްވެއަރ، އަދި ކާޓްރިޖަށް އަޅާފައިވާ ކެމިކަލްތައް ދަނީ ވަރަށް ހަލުވިކަމާއެކު ބަދަލުވަމުން، އިތުރުވަމުންނެވެ. ދުނިޔޭގެ ވަރަށް ގިނަ ގައުމުތަކުގައި އީ-ސިނގިރެޓަކީ މީގެކުރިން ރެގިއުލޭޓް ކުރެވިފައި ނުވާ އެއްޗަކަށް ވުމުން، މި އުފެއްދުންތަކުގައި ހުންނަނީ ކޮން މާއްދާތަކެއް ކަމާއި، އެމާއްދާތައް ހުންނަނީ ކިހާ މިންވަރަކަށްކަން އެނގެން ގިނަފަހަރު ނުހުންނަކަމަށް ސިއްހީ ދާއިރާގައި ހަރަކާތްތެރިވާ ފަރާތްތަކުން ބުނެއެވެ.\nމިހާތަނަށް ކުރެވުނު ދިރާސާތަކުން އީ-ސިނގިރޭޓް ކާޓްރިޖްގައި ފާހަގަކުރެވިފައިވާ އިތުރު މާއްދާތަކުގެ ތެރޭގައި ފްލޭވަރިންގގެ އިތުރުން ގްލައިސިރިން، އެތަނޯލް (ރަލުގެ ބާވަތެއް)، މެރުއާނާއިން ތައްޔާރުކޮށްފައިވާ ބާވަތްތައް، އަދި އެކި ބާވަތުގެ ވިހަ މާއްދާތައް ފާހަގަ ކުރެވިފައިވެއެވެ.\nތަހުލީލުތަކުން ދައްކާގޮތުގައި ބައެއް ބްރޭންޑްތަކުން ތައްޔާރުކޮށްފައިވާ އީ-ސިނގިރޭޓްގެ ލޭބަލްގައިވާ މިންވަރަށްވުރެ އިތުރަށް ނިކޮޓިންއާއި އިތުރު މާއްދާތައް އޭގައި އެކުލެވިގެންވެއެވެ. އެހެންކަމުން ލޭބަލްއިން ބެލުމުން މިތަކެތީގައި ހުރި ހުރިހާ މާއްދާތަކެއް ނޭނގޭނެއެވެ.\nމީގެއިތުރުން ކާޓްރިޖަށް އަމިއްލައަށް އެކިބާވަތުގެ ސޮލިއުޝަން އަޅައިގެން ބޭނުންކުރަން ތައްޔާރުކޮށްފައިވާ އީ-ސިނގިރޭޓްވެސް މާރކެޓްގައި އެބަހުއްޓެވެ. އެހެންކަމުން އަމިއްލައަށް އެކި ބާވަތްތަކުގެ ނުރައްކާތެރި ކެމިކަލްތަކާއި ޑްރަގްސް އަޅައިގެން މިތަކެތި ބޭނުންކުރުމުގެ ފުރުސަތު އެބައޮތްކަމަށް ސިއްހީ ދާއިރާގެ ބޭފުޅުން ފާހަގަކުރައްވައެވެ.\nއީ-ސިނގިރޭޓްގެ ބާވަތްތައް ގިނަވުމާއި، އޭގެ އާ ބާވަތްތައް ބާޒާރަށް ނުކުންނަ މިންވަރު ގިނަވުމާއެކު، މިތަކެތީގައި ހުރި މާއްދާތައް ރަނގަޅަށް ދެނެގަނެ، ރެގިއުލޭޓް ކުރުމުގެ ގާބިލިއްޔަތުކަން މިވަގުތު ރާއްޖޭގައި ނެތްކަމަށް ހެލްތް ޕްރޮޓެކްޝަން އެޖެންސީން މައުލޫމާތު ދެއްވައެވެ.\nއީ-ސިނގިރޭޓް- މަސްތުވާތަކެއްޗަށް ހުޅުވޭ ދޮރެއް!\nއީ-ސިނގިރޭޓް ފަރުމާކޮށް މާރކެޓްކުރާގޮތާއި، އޭގައި ބޭނުންކުރާ މާއްދާތަކާއި، ބޭނުން ކުރާގޮތަށް ބަލާއިރު، އެތަކެތި ބޭނުންކުރާ މީހުންނާއި ކައިރީގައި ތިބޭ މީހުންނަށް ވަރަށް ބޮޑެތި ސިއްހީ ނުރައްކާ ކުރިމަތިވެއެވެ. މިއީ މަސްތުވާތަކެތި ފަސޭހައިން ބޭނުންކުރުމާ ދުންފަތުގެ އިސްތިޢުމާލުކުރަން އަލުން ފެށުމަށްވެސް އޮތް މަގަކަށްވުމުގެ އިތުރުން، މިއީ މިހާރު ފިޔަވަޅުއަޅަންޖެހޭ، ނުވަތަ މިހާރު ނުހުއްޓުވައިިފިނަމަ، ފަހުން ކޮންޓްރޯލްކުރަން ވަރަށް ދަތިވާނޭ އާދައެއްކަމުގައި ބެލެވޭކަމަށް ސިއްހީ ދާއިރާގެ ފަރާތްތަކުން ދެކެއެވެ.\nހެލްތް ޕްރޮޓެކްޝަން އެޖެންސީގެ މެޑިކަލް އޮފިސަރ ޑރ ފާތުމަތު ނަޒްލާ ރަފީޤު ވިދާޅުވީ، މަސްތުވާފަދަ ބާވަތްތަކުން އުފައްދާފައި ހުންނަ އީ-ލިކުއިޑް މިހާރުވެސް މާކެޓްގައި ލިބެން އެބަހުރިކަމަށެވެ. އަދި މިހާތަނަށް މިކަމުގެ ގެއްލުން ލިބިފައިވާ މީހުންނަށް ބަލާއިރުވެސް ފުއްޕާމެޔަށް ގެއްލުންވެފައިވާ ގިނަ މީހުންނަކީ މިފަދަ މާއްދާތައް އެކުލެވޭ އީ-ސިނގިރޭޓް ބޭނުން ކުރާ ފާރާތްތައް ކަމަށް ޑރ ނަޒްލާ ވިދާޅުވިއެވެ.\nއާއްމުކޮށް ރާއްޖެއަށް ވޭޕް ކުރުމާއި ގުޅޭ އާލާތްތަކާއި ލިކުއިޑްތައް ގެންނަނީ އޮންލައިންކޮށް ނުވަތަ ފޮށީގައި ކަމަށްވާތީ، ރާއްޖޭގައިވެސް މިވަގުތު މިތަކެތި ލިބެން ހުރުމަކީ އެކަށީގެންވާ ކަމެއްކަމަށް ޑރ ނަޒްލާ ވިދާޅުވިއެވެ.\nޑރ ނަޒްލާ އިތުރަށް ވިދާޅުވީ ބައެއް ކާޓްރިޖްތަކަކީ އަމިއްލައަށް ލިކުއިޑް އަޅަން ތައްޔާރުކޮށްފައިވާ އެއްޗެހިކަމުން އެއަށް އަމިއްލައަށްވެސް މަސްތުވާތަކެތި އަޅައިގެން ބޭނުންކުރުން އެކަށީގެންވެއެވެ.\nރަލުގެ ބާވަތެއް ކަމަށްވާ އެތަނޯލްވެސް ބައެއް ކާޓްރިޖްތަކުގައި ހުރިކަމަށް ދިރާސާތަކުން ދައްކައެވެ. މިގޮތަށް އެތަނޯލް ހުރިކަމަށް ފާހަގަކުރެވިފައިވާ ބައެއް ކާޓްރިޖްގެ ލޭބަލްގައި އެތަނޯލް ހުރިކަމަށް ފާހަގަކޮށްފައެއް ނުވެއެވެ. ބައެއް ކާޓްރިޖްގައި އެތަނޯލް ހުންނަ މިންވަރު ގިނަކަމުން، އެތަކެތި ވޭޕް ކުރުމަށްފަހު ރަލުގެ ސަބަބުން ކުރާފަދަ އަސަރުތައް މީހާގެ ހަށިގަނޑުން ފެންނަ ކަމަށްވެސް ޑރ ނަޒްލާ ފާހަގަކުރައްވައެވެ.\nއީ-ސިނގިރެޓަށް އަޅާ ބާވަތްތަކަކީ އެ ބޭނުންކުރާ މީހާ ބޭނުންވަރަކަށް އެއަށް އެތަކެތި އެޅޭގޮތަށް ފަރުމާކޮށްފައިވާ، އަދި އީ-ސިނގިރޭޓް ޑިވައިސްއަކީ، އޭގެ ރައްކާތެރިކަން ދުނިޔޭގެ އެއްވެސް ޤައުމަކުން ކަށަވަރުކޮށްދީފައިވާ އެއްޗެއް ނޫންކަމަށްވެސް އެޗްޕީއޭއިން ބުނެއެވެ.\nޑރ ނަޒްލާވަނީ މިކަމުގެ ނުރައްކަލާއި އެއްވަރަށް ކުޑަކުދިންނާއި ޒުވާނުން އެއަށް ޝައުގުވެރިވާ ގޮތަށް އީ-ސިނގިރޭޓް ހަދާފައިވާކަން ފާހަގަކުރައްވާ އެކަމުގެ ކަންބޮޑުވުން ފާޅުކުރައްވާފައެވެ.\nއާއްމުކޮށް ބޭނުންކުރާ އީ-ސިނގިރޭޓުގެ ބާވަތްތަކުގެ އެންމެ ކާޓްރިޖެއްގައި 20 ސިނގިރޭޓުގައި ހިމެނޭ މިންވަރަށް ނިކޮޓިން ހުރެއެވެ.\nއީ-ސިނގިރޭޓްގައިވާ ފްލެވަރިންގެ މައިގަނޑު ބޭނުމަކީ ކުޑަކުދިން އެއަށް ދެވިހިފުމެވެ. ފްލޭވަރިންގެ ސަބަބުން ދުންފަތުގެ ނުބައި ރަހަތައް ކެނޑި، ކުޑަކުދިންނަށް ބޭނުންކުރަން ފަސޭހަވެއެވެ. އީ-ސިނގިރޭޓް އުފައްދާ ކުންފުނިތަކުން ތައްޔާރުކޮށްފައިވާ ފްލޭވަރތަކުގައި ހުންނަނީ ކުޑަކުދިން ޢާއްމުކޮށް ބޭނުންކުރާ ނުވަތަ ކުޑަކުދިންނަށް މަޤްބޫލު ކާތަކެއްޗާއި ބުއިންތަކުގެ ފްލޭވަރއެވެ.\nދުނިޔޭގެ ވަރަށް ގިނަ ގައުމުތަކުގައި، ޚާއްސަކޮށް ޒުވާނުންނާއި ސްކޫލްކުދިން އީ-ސިނގިރޭޓް ބޭނުންކުރާ މިންވަރު ދަނީ ކަންބޮޑުވާ ވަރަށް އިތުރުވަމުންކަން ޑޮކްޓަރުން ފާހަގަކުރައްވާއިރު ރާއްޖޭގައިވެސް ފުރާވަރު ކުދިން އާއްމުތަންތަނުގައާއި ސްކޫލްތަކުގައިވެސް އީ-ސިނގިރޭޓް ބޭނުންކުރާކަމާއި މިއީ މިހާރު މި ޢުމުރުފުރާގެ ކުދިންގެ މެދުގައި މަގްބޫލުވަމުން އަންނަ އާލާތެއްކަން ވަނީ ފާހަގަ ކުރެވިފައިކަމަށް ޑރ ނަޒްލާ ވިދާޅުވިއެވެ. އަދި އީ-ސިނގިރޭޓްގެ އެ ހިމެނޭ ރަހަތަކުގެ ތެރޭގައިވެސް، ފުރާވަރުގެ އުމުރުގެ ކުދިން އެއަށް ބޭނުންވާފަދަ ރަހަތައް ހިމަނާފައިވާކަން ޑރ ނަޒްލާ ފާހަގަކުރެއްވިއެވެ.\nއީ-ސިނގިރޭޓް ބޭނުންކުރާ ގިނަ ކުދިންނަކީ، ކުރިން ދުންފަތުގެ އިސްތިޢުމާލު ކޮށްފައިނުވާ ކުދިންކަން ފާހަގަކުރެވޭއިރު މިކުދިން މުސްތަގްބަލުގައި ޢާއްމުކޮށް ދުންފަތުގެ އިސްތިޢުމާލުކުރަން ފެށުމަށް އީ-ސިނގިރޭޓް މަގުފަހިކޮށްދޭކަން ފާހަގަކޮށްލަން ޖެހޭކަމަށްވެސް އެޗްޕީއޭއިން ބުނެއެވެ.\nދިރާސާތަކުން ދައްކާގޮތުގައި ފުރާވަރުގެ ކުދިން އީ-ސިނގިރޭޓު ބޭނުންކުރާނަމަ، އެކުދިން ދުންފަތުގެ ބޭނުންކުރުމުގެ ފުރުސަތު ދެގުނައަށް އިތުރުވެއެވެ. އެހެންކަމުން އީ-ސިނގިރޭޓުގެ ސަބަބުން ދުންފަތުގެ ބާވަތްތައް ބޭނުންކުރަން ފެށުމުގެ ފުރުސަތު ބޮޑުކަން ސިއްހީ މާހިރުން ފާހަގަކުރެއެވެ.\nފުރާވަރުގެ ކުދިންނަށް ކުރާ އަސަރު\nއެމެރިކާގައި ހެދިފައިވާ ދިރާސާތަކުން ދައްކާގޮތުގައި މިހާރު އެޤައުމުގައި އީ-ސިނގިރޭޓްގެ އެކި ބާވަތްތައް ބޭނުންކުރާ ފުރާވަރުގެ ކުދިންގެ އަދަދުދަނީ ކަންބޮޑުވާންޖެހޭ މިންވަރަށް އިތުރުވަމުންނެވެ. 2017 އާއި 2018 އާއި ދެމެދު، 1.5 މިލިއަން ސްކޫލް ކުދިން އަލަށް އީ-ސިނގިރޭޓް ބޭނުންކުރަންފެށިކަމަށް ދިރާސާތަކުން ދައްކައެވެ.\nއީ-ސިނގިރޭޓް ބޭނުންކުރާ ޒުވާނުންނާއި ފުރާއުމުރުގެ ކުދިން ވަރަށް ހަލުވިކަމާއެކު އިތުރުވަމުންދާ ކަމަށް ޔޫރަޕްގެ ބައެއް ގައުމުތަކުގައިވެސް ފާހަގަކުރެވިފައިވެއެވެ.\nއެމެރިކާގެ އެލް.އޭ ޓައިމްސްއިން 1 އޮކްޓޯބަރ 2019 ގައި ޝާއިއު ކުރި ލިއުމެއްގައިވާ ގޮތުން، މީގެ ހަތަރު އަހަރު ކުރިން އެމެރިކާގެ އެފް.ޑީ.އޭއިން ފްލޭވަރ ހުރި އީ-ސިނގިރޭޓް ވިއްކުން މަނާކުރުމަށް ގަވާއިދެއް ތައްޔާރުކުރިއެވެ. އޭގެ މަގަސަދަކީ ކުޑަކުދިން ނިކޮޓިންއަށް ދެވިހިފުން ހުއްޓުވުމެވެ.\nއެހެންނަމަވެސް އިންޑަސްޓްރީގެ ފިއްތުންތަކުގެ ސަބަބުން މިގަވާއިދު ފާސްވިއިރު، ފްލޭވަރ ހުރި އީ-ސިނގިރޭޓު މަނާކުރާ ބައި އެއިން އުނިކުރިއެވެ. އެ ގަވާއިދު ވުޖޫދަށް އައުމާއެކު، ޖޫލް (އީ-ސިނގިރޭޓު އުފެއްދުމުގައި އެންމެ ކުރީގައި އުޅޭ އެއް ކުންފުނި) އިން އުފައްދާ ބާވަތްތައް ވިކޭ މިންވަރު6ގުނައަށް އިތުރުވެގެން ދިއައެވެ. އޭގެ ނަތީޖާއަކީ 2018 އާއި ހަމައަށް އައިއިރު 4.9 މިލިއަން ސްކޫލްކުދިން އީ-ސިނގިރޭޓު ބޭނުން ކުރަން ފެށުމެވެ.\nއީ-ސިނގިރޭޓްގެ ނުރައްކާ ދުނިޔޭގެ ގިނަ ގައުމުތަކުގައި ތަޖުރިބާ ކުރަމުންދާއިރު އީ-ސިނގިރޭޓްގެ އެންމެ އާއްމު ވައްތަރުކަމުގައިވާ ވޭޕް ކުރުމުގެ ސަބަބުން އެމެރިކާގައި އެތައް ސަތޭކަ ބަޔަކު ބަލިވެ، ގިނަ ޒުވާނުންތަކެއްވަނީ މަރުވެފައެވެ.\nވޭޕްކޮށްގެން މިހާތަނަށް ދުނިޔޭގެ އެކި ހިސާބުތަކުން 2000 އަށްވުރެ ގިނަ މީހުންނަށް އެކި ގޮތްގޮތުން ސިއްހީ ގެއްލުންތައް ވެފައިވާއިރު މިހާތަނަށް 42 މީހަކު މަރުވެފައިވާކަމަށް ޑޮކްޓަރުން ވިދާޅުވެއެވެ.\nސިއްހީ ދާއިރާގައި ހަރަކާތްތެރިވާ ބޭފުޅުން ވިދާޅުވާގޮތުން މިއަހަރުގެ ތެރޭގައި ''ވޭޕް'' ކުރުމުން ނުވަތަ އީ-ސިނގިރޭޓް ބޭނުންކުރުމުގެ ސަބަބުން ފުއްޕާމެޔަށް ޖެހޭ އާ ބައްޔެއް ވަނީ ފެންނަން ފަށާފައެވެ.\nއައިޖީއެމްއެޗްގެ ނޭޝަނަލް ސެންޓަރ ފޮރ ރެސްޕިރޭޓަރީ މެޑިސިންގެ، އެތެރެހަށީގެ ޑޮކްޓަރެއް ކަމުގައިވާ ޑރ މުހައްމަދު އަލީ ވިދާޅުވީ މިބަލީގެ ސަބަބުން މުޅި ފުއްޕާމޭ އެއްްކޮށް ހަލާކުކޮށްލާ ކަމަށެވެ. މިބައްޔަށް ޝިފާއެއް މިހާތަނަށް ހޯދިފައިނުވާއިރު، މި ބަލީގެ ސަބަބުން ފުއްޕާމޭ އެއްކޮށް ހަލާކުވެއެވެ. މިކަމަށް ހަމައެކަނި ކުރެވޭނެކަަމަކީ ޕުއްޕާމޭ ބަދަލުކުުރުންކަމަށްވެސް ޑރ މުޙައްމަދު އަލީ ވިދާޅުވިއެވެ.\nވޭޕް ކުރުމުން ފުއްޕާމެޔަށް ޖެހޭ އާ ބައްޔެއް ވަނީ ފެނިފަ\nއީ-ސިނގިރޭޓުން ކުރިމަތިވާ އެކި ޞިއްޙީ މައްސަލަތައް ވަނީ ފާހަގަކުރެވިފައެވެ.\nއެމެރިކާގައި ވޭޕިންގެ ސަބަބުން ފުއްޕާމެއަށް އަސަރުކޮށްގެން 27 ސެޕްޓެމްބަރއާއި ހަމައަށް 805 ފަރާތެއްގެ ފުއްޕާމެއަށް ގެއްލުންވެ، އޭގެތެރެއިން 12 މީހުން ނިޔާވެފައިވާ ކަމަށް ސެންޓަރސް ފޯރ ޑިޒީޒް ކޮންޓްރޯލް އިން މައުލޫމާތު ދީފަވެއެވެ.\nމިކަމާ ގުޅޭ ދިރާސާތަކެއް ހެދިފައި ވީނަމަވެސް މިކަން ދިމާވަނީ އީ-ސިނގިރޭޓް ގައި ހިމެނޭ ސީދާ ކޮން މާއްދާއެއްގެ ސަބަބުންކަން އެނގިފައެއް ނެތެވެ.\nއީ-ސިނގިރޭޓްގައި އެސިޓަލް ޑިހައިޑް، ފޯރމަލްޑިހައިޑް، އެސިޓޯން ފަދަ ކެންސަރު ޖައްސާފަދަ މާއްދާތައް އެކުލެވެއެވެ.\nއީ-ސިނގިރޭޓުގައި ހިމެނޭ ބައެއް ނުރައްކާތެރި މައުދަން އަދި ކެމިކަލްތަކުން ފުއްޕާމޭ، ހިތް އަދި ސިކުނޑިއަށް ގެއްލުން ލިބޭކަމަށް ދިރާސާތަކުން ދައްކައެވެ.\nމާބަނޑު މީހުން ވޭޕް ކުރުމުން ނުވަތަ އޭގެ ދުމަށް ހުށަހެޅުމުން، މައިމީހާއަށާއި ބަނޑުގައިވާ ދަރިފުޅަށް އޭގެ އަސަރުކުރެއެވެ. ޚާއްސަކޮށް ބަނޑުގައި އުފެދެމުންދާ ދަރިފުޅުގެ ސިކުނޑިއަށް އޭގެ އަސަރު ކުރެއެވެ.\nމިއާލާތްތަކުގައި ހިމެނޭ ބައެއް ކެމިކަލްތަކުން ދިފާއީ ނިޒާމަށް އަސަރުކުރެއެވެ.\nޖުމްލަ ގޮތެއްގައި، މިހާތަނަށް ހޯދުނު ހޯދުންތަކުން، މައިމީހާގެ ބަނޑުން ފެށިގެން ތުއްތު ކުދިންނަށާއި، ކުޑަކުދިން، ފުރާވަރު އުމުރުގައި އަދި ބޮޑެތި މީހުންނަށްވެސް މީގެ ސަބަބުން ގެއްލުން ލިބޭކަމަށް އެނގިފައިވާއިރު މީގެތެރޭގައި ކެންސަރ ޖެހުމާއި، ފުއްޕާމޭ، ހިތާއި ލޭހޮޅިތައް އަދި ސިކުނޑިއަށާއި ދިފާއީ ނިޒާމު ބަލިކަށިވުން ފާހަގަކުރެވިފައިވާކަމަށް އެޗްޕީއޭއިން ބުނެއެވެ.\nބޭނުން ނުކުރާ ފަރާތްތަކަށް ލިބޭ ގެއްލުން\nދުންފަތުގެ ބާވަތްތަކެކޭ އެއްފަދައިން، އީ-ސިނގިރޭޓްގެ އާވީގެ ސަބަބުންވެސް، އެ އާވީގެ އަސަރުކުރާ ފަރާތްތަކަށް ސިއްހީ ގެއްލުން ލިބެއެވެ. މީގެތެރޭގައި ޚާއްސަކޮށް މާބަނޑު މީހުންނަށާއި، ބަނޑުގައިވާ ދަރިފުޅަށް އަދި ކުޑަކުދިންނަށް ދުމުގެ އަސަރުކުރުމުން ލިބޭ ގެއްލުންތައް ފާހަގަކޮށްލެވެއެވެ.\nހެލްތް ޕްރޮޓެކްޝަން އެޖެންސީ ބުނީ އީ-ސިނގިރޭޓްގައި ބޭނުންކުރާ ލިކުއިޑް ބޮވުމުގެ ސަބަބުން ކުޑަކުދިން ވިހަވުމުގެ ކޭސްތައް ރިޕޯޓް ކުރެވިފައިވާކަމަށެވެ. މީގެ އިތުރަށް އީ-ސިނގިރޭޓްގެ ބައިތައް ހޫނުވެގެން ގޮވުމުގެ ސަބަބުން އަލިފާނުގެ ހިތާމަވެރި ހާދިސާތައް ހިނގާ، އެކަމުގެ އަސަރު އެބޭނުން ކުރާ މީހާއަށްވެސް ކޮށްފައި އެބަހުއްޓެވެ.\nގިނަ ގައުމުތަކުން ވަނީ މަނާކޮށްފައި!\nދުނިޔޭގެ ސިއްހީ ކަންކަން ދިރާސާކޮށް ގޮތްކިޔާ، ޤައުމުތަކަށް ލަފާދޭ ބައިނަލް އަޤްވާމީ ސިއްހީ އިދާރާތަކުންވަނީ އީ-ސިނގިރޭޓް ބޭނުން ނުކުރުމަށް ގޮވާލާފައެވެ.\nއީ-ސިނގިރޭޓްގެ ތަފާތު ނުރައްކަލާ އަދި މިއީ ޒުވާނުން ދުންފަތުގެ އިސްތިޢުމާލުކުރުމުގެ ތެރެއަށް ވެއްދުމަށް ދުންފަތުގެ ސިނާޢަތުގެ ރޭވުންތެރިކަމާއެކު މާރކެޓްކޮށްގެން ކުރާ ވިޔަފާރިއަކަށްވާތީ، ދުރާލާ މި ނުރައްކަލުން ސަލާމަތްވުމަށްޓަކައި، އަދި ޒުވާން ޖީލު ރައްކާތެރިކުރުމަށްޓަކާ، ގިނަ ޤައުމުތަކުން މިހާރުވަނީ އީ-ސިނގިރޭޓް އެއްކޮށް މަނާކޮށްފައެވެ. އަނެއްބައި ޤައުމުތަކުންވަނީ ވަރަށް ބޮޑަށް ކޮންޓްރޯލް ކުރުމުގެ ފިޔަވަޅުތައް ވަނީ އަޅާފައެވެ.\nއީ-ސިނގިރޭޓްގެ ޞިއްޙީ ނުރައްކާތެރިކަމާމެދު މިހާރު ލިބިފައިވާ ފަންނީ މަޢުލޫމާތުތަކަށް ބިނާކޮށް އެމެރިކާގެ ސެންޓަރސް ފޯރ ޑިޒީޒް ކޮންޓްރޯލް (ސީ.ޑީ.ސީ) އާއި ފުޑް އެންޑް ޑްރަގް އޮތޯރިޓީ (އެފް.ޑީ.އޭ) ގުޅިގެން ނެރެފައިވާ ބަޔާނުގައި އީ-ސިނގިރޭޓް ބޭނުންކުރުން އެއްގޮތަކަށްވެސް ރައްކާތެރި ނޫންކަމަށާއި އީ-ސިނގިރޭޓް ބޭނުންކުރުން ހުއްޓާލުމަށް ގޮވާލާފައިވެއެވެ. އެމެރިކާގެ ބައެއް ސްޓޭޓްތަކުގެ އިތުރުން ދުނިޔޭގެ 25 ޤައުމެއްގައި މިހާރުވަނީ އީ-ސިނގިރޭޓް މަނާކޮށްފައެވެ. މީގެތެރޭގައި މި ސަރަޙައްދުގެ ޤައުމުތައް ކަމުގައިވާ ސިންގަޕޫރު، ޑިމޮކްރެޓިކް ރިޕަބްލިކް އޮފް ކޮރެއާ، ނޭޕާލް، ތައިލެންޑް، ޓީމޯރލެސްތޭ، ސްރީލަންކާ އަދި އިންޑިއާ ހިމެނެއެވެ.\nރާއްޖޭގައި އާއްމުކޮށް އީ-ސިނގިރޭޓްގެ ވިޔަފާރި ކުރަނީ އޮންލައިން ޕްލެޓްފޯމްތަކުގައި މާކެޓްކޮށް އިސްތިހާރުކޮށް މިތަކެތި ވިއްކާ ގޭގެއިންނާއި ކުދިން ތިބިތަނަކަށް ސީދާ އެތަކެތި ފޯރުކޮށްދީގެންކަމަށް ހެލްތް ޕްރޮޓެކްޝަން އެެޖެންސީން ބުނެއެވެ.\nޑރ ނަޒްލާ ވިދާޅުވީ މޯލްޑިވްސް ކަސްޓަމްސްގެ ވޭތުވެދިޔަ4އަހަރުގެ ތަފާސްހިސާބަށް ބަލާއިރު އީ-ސިނގިރޭޓް ރަސްމީކޮށް އެތެރެކޮށްފައިވާ ކަމަށް ދައްކާ ޢަދަދު ހުރީ އެއްވަރެއްގައި ހިފެހެއްޓިފައެވެ.\nމިއީ މިތަކެތި ބޭނުންކުރާތަން ފެންނަ މިންވަރަށް ބަލާއިރު ދިމާވާ ހިސާބެއްކަމަށް ނުބެލެވޭކަމަށާއި ސަބަބަކީ އީ-ސިނގިރޭޓްގެ ބާވަތްތައް މިހާރު ޢާއްމުކޮށް އެތެރެކުރަނީ އޮންލައިންކޮށް އޯޑަރުކޮށްގެން ޕޯސްޓްގެ ޒަރީއާއިން ކޮންމެފަހަރަކު މަދު މިންވަރަކުން ކަމުގައި ވާތީކަމަށް ޑރ ނަޒްލާ ވިދާޅުވިއެވެ.\nމިގޮތަށް އެތެރެކުރާ ތަކެއްޗަކީ ސަރުކާރަށް ޓެކްސްނުދައްކާ އަދި ގޭގެއިން ވިއްކުމުގެ ސަބަބުން އެއްވެސް ރަސްމީ ހުއްދައެއް ނުހޯދާ ކުރާ ވިޔަފާރިއެކެވެ. މީގެ ސަބަބުން ކުޑަކުދިންނަށް މިތަކެތި ފަސޭހައިން ލިބޭގޮތް މެދުވެރިވާކަމަށް އެޗްޕީއޭއިން ބުނެއެވެ.\nގޮންޖެހުންތަކާ ޤާނޫނީ ފުށުއެރުންތައް!\nދިވެހިރާއްޖޭގައި ދުންފަތުގެ އިސްތިޢުމާލު ކުރުން ކޮންޓްރޯލްކޮށް، ދުންފަތުގެ ސީދާ އަދި ނުސީދާ ދުމުން ގެއްލުން ލިބޭ މިންވަރު ދަށްކޮށް އަދި ވަކިން ޚާއްޞަކޮށް މި ޢަމަލުކުރަން އަލަށް ފަށާފާނެ ފަރާތްތައް މިކަމުން ރައްކާތެރިކުރުމަށްޓަކައި ސަރުކާރާއި އަމިއްލަ ޖަމްޢިއްޔާ ޖަމާޢަތްތަކާއި އަދި ފަރުދީ ފެންވަރުގައިވެސް ޒަމާނުއްސުރެ ދަނީ ގިނަގުނަ މަސައްކަތް ކުރެވެމުންނެވެ.\nނަތީޖާއެއްގެ ގޮތުން ދުންފަތުގެ އިސްތިޢުމާލުކުރުން ހުއްޓާލާ މީހުންގެ ޢަދަދު އިތުރުވެ ދުންފަތުގެ ނުރައްކަލާމެދު މީހުން ސަމާލުވާ މިންވަރު ދަނީ އިތުރުވަމުންނެވެ.\nނަމަވެސް އީ-ސިނގިރޭޓް ގެ ސަބަބުން، މި ކުރިއެރުންތައް ފަހަތަށް ޖައްސާ، ދުންފަތުގެ ތަފާތު ނުރައްކަލަކަށް ހުށަހެޅިގެންދާ އައު ޖީލެއް އުފެދުމުގެ ބިރު ވަރަށް ބޮޑުކަމަށް އެޗްޕީއޭއިން ބުނެއެވެ.\nދުންފަތް ކޮންޓްރޯލް ކުރުމުގެ ޤާނޫނާއި ޤަވާއިދުތަކުގައިވާ ސިޔާސަތުތައް، ޚާއްސަކޮށް އާއްމު ތަންތާނގައި ދުންފަތުގެ އިސްތިއުމާލު ކުރުން މަނާ ކުރުމުގެ ޤަވާއިދަކީ ދުންފަތާ މީހުން ދުރުކުރުވުމަށް ދުނިޔޭގެ އެކި ހިސާބުތަކުގައި ކުރެވިފައިވާ ދިރާސާތަކުން، އެމަޤްސަދު ހާސިލް ކުރުމަށް އެންމެ އެކަށިގެންވާ ކަންކަން ކަމުގައި ފާހަގަކުރެވިފައިވާ ކަންތަކެވެ. އެހެންކަމުން، އީ-ސިނގިރޭޓާއި އެފަދަ ބާވަތްތައް ބޭނުންކުރުން އާއްމުވާނަމަ، މި ޤަވާއިދުތަކުން ހާސިލްކުރަން ބޭނުންވާ ނަތީޖާ ހާސިލެއް ނުވާނެކަމަށް އެޗްޕީއޭއިން ބުނެއެވެ.\nއާއްމު ތަންތާނގައި ދުންފަތުގެ އިސްތިއުމާލުކުރުން މަނާކުރާ ގަވާއިދުގެ އެއް މަޤްސަދަކީ ދުންފަތުގެ އިސްތިއުމާލު ކުރުން މަދުކުރުމެވެ. އެހެން ނަމަވެސް މިތަންތަނުގައި ވޭޕް ކުރެވޭނަމަ، މަނާ ތަންތަނުގައި ތިބޭއިރުވެސް ނިކޮޓިން ހަށިގަނޑަށް ފޮނުވުން ނުހުއްޓެއެވެ. އެހެންކަމުން އެފަރާތްތަކުން ދުންފަތުގެ އިސްތިއުމާލު ކުރުން މަދުވުމުގެ ބަދަލުގައި އެއްވަރެއްގައި ދެމެހެއްޓެއެވެ.\nމީގެ އިތުރުން ދުންފަތުގެ ދުމުން އެހެންމީހުން ރައްކާތެރިކުރުމުގެ މަގްސަދުވެސް ވޭޕް ކުރުމުން ގެއްލިގެން ދެއެވެ. އީ-ސިނގިރޭޓްގެ ދުމުގައިވެސް ޞިއްޙަތަށް ގެއްލުންވާ މާއްދާތައް އެކުލެވުމާއެކު ކައިރީގައި ތިބޭ މީހުންނަށް އޭގެ އަސަރުކުރެއެވެ.\nއެޗްޕީއޭއިން ބުނީ އީ-ސިނގިރޭޓް މަނާކުރި ބައެއް ޤައުމުތަކުން، އެކަން ކުރި އެއް ސަބަބަކީ، އީ-ސިނގިރޭޓް އުފެއްދުމާ މާރކެޓް ކުރުމާ ބޭނުން ކުރުމުގެ ކަންކަން މިހާރު ހިނގާ މަގަށްބަލާއިރު، ކުރީބައިގައި، މިކަން ނުހުއްޓުވައިފިނަމަ، ކުރިއަތް އޮތްތާންގައި ޤާނޫނީ ގޮތުން މިކަން ކޮންޓްރޯލް ކުރުން ނުވަތަ ރެގިއުލޭޓްކުރުން ވަރަށް އުނދަގޫވާނެކަމަށް ޤަބޫލުކުރެވޭކަމަށާއި ދުންފަތް ކޮންޓްރޯލް ކުރުމަށް ހަދާފައިވާ އެހެން ޤަވާޢިދުތައް ތަންފީޒުކުރުމަށްވެސް މިކަމުން ހުރަސް އެޅޭނެކަމަށް ބެލިފައިވާކަމަށެވެ.\nސިއްހަތު އެޗް.ޕީ.އޭ ރާއްޖެ ރިޕޯޓް\nވަރަށް ފުރިހަމަ ލިޔުއްވުމެއް!